|  |  |  |  |
| --- | --- | --- | --- |
| **Припрема за 77. и 78. час** | | | |
| **Предмет** | Српски језик и књижевност | **Разред: трећи** | **Датум** |
| **Наставна тема/област** | Књижевност: Модерна у европској и српској књижевности | | |
| **Наставна јединица** | **И. Секулић, *Круг*** | | |
| **Тип часа** | Обрада | | |
| **Циљ часа** | Упознавање ученика са стваралаштвом И. Секулић, кроз анализу њене приче *Круг* | | |
| **Очекивани исходи**  **на крају часа** | Ученик ће бити у стању да:   * самостално анализира књижевно дело уз помоћ истраживачких задатака; * разуме позицију Исидоре Секулић у модерној српској књижевности и њену улогу у друштву; * локализује збирку *Сапутници* и причу *Круг*; * препознаје и анализира тематско-мотивску структуру приче *Круг*; * разуме и анализира симбол круга. | | |
| **Наставне методе** | Монолошка, дијалошка, текст метода | | |
| **Облици рада** | Фронтални, индивидуални | | |
| **Наставна средства** | *Читанка* | | |
| **Међупредметне компетенције** | Комуникација, рад с подацима и информацијама, естетичка компетенција, сарадња, компетенција за целоживотно учење | | |
| **Корелација** | Психологија, Социологија, Грађанско васпитање, Верска настава, Ликовна култура, Музичка култура | | |
| **Кључни појмови** | Исидора Секулић, *Круг*, *Сапутници*, круг, лопта, интелектуални стил, модерна књижевност, лирско-медитативна проза, приповедање, психологизација, симбол | | |
| **Литература** | Стевановић Гордана, Јовановић Бубања Јелена, Костић Татјана, *Читанка за трећи разред средње школе*, Завод за уџбенике, Београд, 2022. | | |
| **Ток часа** | | | |
| **Уводни део часа** | * Наставник најављује тему, истиче циљ часа, говори о исходима. | | |
| **Главни део часа** | * **Исидора Секулић** (1877–1958) је рођена у Мошорину, у Бачкој, одрастала je у Руми и Земуну, школовала се у Српској препарандији (учитељска школа) у Сомбору, студирала је математику и природне науке у Пешти. Определила се за рад у просвети (Панчево, Шабац, Београд). Докторирала је из филозофије у Немачкој. Путовала је у Норвешку, Немачку, Француску, Енглеску и др. Била је дописница Српске краљевске академије, чланица главног одбора Антифашистичког фронта жена и једaн од оснивача Удружења наставница средњих стручних школа. Након Другог светског рата била је први председник Удружења књижевника. За редовног члана Српске академије наука изабрана је 1950. године као прва жена академик у Србији. Одличан стилист, зналац многих језика, преводилац, нарочито са енглеског, путописац... У прози је танани опсерватор људских живота и судбина, есејистика јој се одликује префињеним духом. Поред књижевности била је зналац и других уметности, науке, филозофије. * **Дела**: *Сапутници* (збирка импресионистичких цртица,1913), *Писма из Норвешке* (путописни есеји, 1914), *Из прошлости* (збирка приповедака, 1919), *Ђакон Богородичине цркве* (роман,1920), *Кроника паланачког гробља*, 1–2 (збирка приповедака, 1940–1958), *Запис о мом народу* (збирка приповедака, 1948); критички и есејистички радови – *Аналитички тренуци и теме*, 1–3 (1940), *Његошу књига дубоке оданости* (монографија 1951), *Говор и језик културна смотра народа* (1956), *Мир и немир* (1957). * Преплитање жанрова једна је од изразитих особина стваралаштва Исидоре Секулић. Тако се њена збирка *Сапутници* жанровски одређујe као лирско-медитативна проза. У њој традиционална форма приповетке уступа место модерној прози која се бавила комплекснијим проблемима друштва, описивањем унутрашњих сукоба, самопосматрања, и тиме означава почетак новог израза и модерног осећања света. Њени огледи о самоћи, сиромаштву, круговима, чежњи, носталгији и „осталим сапутницима” прожети су нарацијом. * Збирку прича *Сапутници* упознали сте у основној школи, када сте читали причу *Буре*. Присетите се те приче и њене симболике. * Наведите асоцијације које у вама буди круг. * **Питања и задаци за тумачење текста:**   • Изнесите утиске о прочитаној причи. Процените и аргументујте шта је то ново, модерно у Исидорином тексту.  • Упоредите почетак приче с остатком текста. Шта сте запазили?  • Испитајте симболику круга у контексту ове приче.  • Тумачите дефиницију круга која је експлицитно дата у причи. Истражите симболику света у кругу и света ван њега.  • Издвојте мотиве у причи.  • Анализирајте изглед, психичка стања и осећања људи који се налазе у лопти.  • Тумачите симболику простора ван лопте. Шта је све препознато као круг у причи Исидоре Секулић.  • До каквог сазнања о слободи долази субјект? Какав закључак о животу износи субјект када каже да је развој бића о којем је професор говорио само тромо и тупо враћање и понављање.  • Одредите тон којим се прича завршава. Шта се дешава с бунтом у старости?  • Коментаришите стил којим пише Исидора Секулић. Јован Скерлић је рекао да Исидора Секулић пише интелектуалним стилом. У којој мери се слажете с њим? Аргументујте своје одговоре.   * Јован Деретић каже да *Сапутници* јесу конципирани субјективно, али да ту има мање непосредности и осећања, а више интелектуалне интроспекције, афористичких уопштавања и есејистичких црта. * Важно је истаћи мотиве: **шестар и таблу** (прича почиње сећањем на детињство, тачније на један школски час, на учионицу и професора који узима шестар и црта круг на табли); **круг** (који ће навести приповедача на размишљање о животу, човеку и свету у којем тај човек живи); **смрт и неминовност смрти** (који је присутан у причи *Круг* и збирци *Сапутници*); **болест** (која ће довести до привиђења и халуцинације једне **лопте** која се обавила око болесне девојчице и створила илузију да она улази у њу и започиње нов живот); **светлост, избављење и слобода**; **мотиви ћутања и говора**, типични за прозу Исидоре Секулић; присуство **библијских мотива** – помињање библијских јунака Мојсија, Христа и Давида. * **Круг** је обруч који се врти око средишта, који ужасава јунакињу, круг је симбол неслободе у којем су сви исти, симбол ропства, док она тежи ономе иза тих граница, тежи слободи која је негде далеко од средишта. Додаје да у причи постоје два света – један је свет у кругу (наглашена субјективност и жеља да се побегне из круга, да се ослободи тескобе и притисака), други је изван круга (у њему нема уживања, када се до њега дође, већ се ствара жеља да се врати назад у круг; несналажење, неприхватање). Ова два круга се непрекидно сударају и траже. | | |
| **Завршни део часа** | * За домаћи задатак прочитајте текстове из *Читанке*, 170 – 171. стр. и упоредите своја тумачења приче *Круг* с датим тумачењима. | | |
| **Начини провере**  **остварености исхода** |  | | |
| **Вредновање квалитета испланираног рада;**  **Напомене о реализацији планираних активности;**  **Самовредновање рада наставника** |  | | |