|  |  |  |  |
| --- | --- | --- | --- |
| **Припрема за час 82.** | | | |
| **Предмет** | Српски језик и књижевност | **Разред: трећи** | **Датум** |
| **Наставна тема/област** | Књижевност: Међуратна и ратна књижевност | | |
| **Наставна јединица** | **Европска међуратна књижевност** | | |
| **Тип часа** | Обрада | | |
| **Циљ часа** | Упознавање ученика са особеностима и представницима европске међуратне књижевности | | |
| **Очекивани исходи**  **на крају часа** | Ученик ће бити у стању да:  ̶ објасни друштвено-политичке околности у којима се јавља међуратна књижевност;  ̶ сагледа период европске међуратне књижевности у контексту историјских и друштвено-политичких околности;  ̶ наброји -изме, њихове одлике и представнике. | | |
| **Наставне методе** | Монолошка, дијалошка, текст метода | | |
| **Облици рада** | Фронтални, индивидуални | | |
| **Наставна средства** | Читанка | | |
| **Међупредметне компетенције** | Комуникација, рад с подацима и информацијама, естетичка компетенција, сарадња, компетенција за целоживотно учење | | |
| **Корелација** | Историја, Географија, Ликовна култура, Музичка култура, Грађанско васпитање | | |
| **Кључни појмови** | Међуратна књижевност, авангарда, -изми, експресионизам, кубизам, футуризам, дадаизам, надреализам, манифест | | |
| **Литература** | Стевановић Гордана, Јовановић Бубања Јелена, Костић Татјана, *Читанка за трећи разред средње школе*, Завод за уџбенике, Београд, 2022. | | |
| **Ток часа** | | | |
| **Уводни део часа** | * Наставник најављује тему, истиче циљ часа, говори о исходима. | | |
| **Главни део часа** | * Групе припремљених ученика, уз помоћ наставника, говоре о друштвено-историјским околностима,   о -измима, њиховим одликама и представницима.   * **Период међуратне књижевности у Европи** омеђен је великим историјским догађајима. Први и Други светски рат донели су крупне и нагле промене у друштву. Трауматична ратна искуства обележила су живот појединаца, али и целих народа. Промене су видљиве у свим сегментима друштва, а самим тим и у уметности.   Значајни догађаји обележили су овај период: наступила је економска криза, распала се Аустроугарска, уговором савезника с Аустријом створене су државе Мађарска, Чехословачка, Пољска и Југославија.  **После Октобарске револуције** на друштвену сцену ступиле су социјалистичке идеје, али и тоталитарни друштвени поредак (стаљинизам), у Италији је на власт дошао Мусолини.  Догодио се снажан индустријски и технолошки напредак, развијала су се средства за комуникацију, осниване су радио-станице, постигнут је напредак у саобраћају, отваране су редовне авионске линије међу европским градовима (прва Лондон – Париз), револуцију у медицини направио је Александар Флеминг открићем пеницилина, снимљен је први звучни филм – *Певач џеза*, снимљен је најпознатији авангардни и надреалистички филм – *Андалузијски пас* (Луис Буњуел, Салвадор Дали).   * У књижевности су се смењивале **различите стилске и уметничке тенденције**. Управо због разнородности, ово раздобље нема заједничке стилске ознаке, као што је то био случај у претходним књижевним периодима, већ се посматра историјски. * У периодизацији књижевности ово се раздобље означава и термином **авангарда** (фр. *avant-garde* – **претходница**), који обухвата више књижевних праваца, покрета и школа насталих између два светска рата. * Као заједничка обележја у времену између 1910. и 1930. истичу се: оспоравање постојећих структура, антиестетизам и укидање естетских забрана, деперсонализација уметности, разбијање логичке синтаксе, стапање појединих књижевних родова и врста (поетизација прозе, прозаизми у поезији). * У језик књижевности овог периода уводи се лексика која је стајала изван граница допуштенога (варваризми, жаргонизми и друга непоетска или новостворена лексика). * Повезује се књижевност с другим уметностима, сликарством, музиком, касније и филмом (*sincretismo delle arti* – синкретизам у уметности). * Истиче се тежња за рушењем свих традиционалних канона стварања, начело оригиналности постаје доминантно стваралачко начело, сматра се да књижевност не сме бити миметичка (да опонаша стварност). * У овом периоду настају бројни **-изми**, чија се стваралачка начела и програми објављују у **манифестима**. * **Експресионизам** (лат. *expressio* – израз) представља уметничку струју која је настала у Немачкој око 1910. године. Термин преузет из ликовне уметности означавао је правац у сликарству чију су представници били Пол Сезан и Едвард Мунк, као и уметници окупљени у групе ,,Die Brucke” (Мост) и ,,Плави јахач” (Василиј Кандински, Оскар Кокошка, Паул Кле и др.). Експресија је израз човекове унутрашњости, његове духовне стварности. Уметност није опонашање стварности. Јавља се као потпуно нов и револуционаран покрет у тематском и језичком погледу. Теме су рат, болест, смрт, револуција, сукоб генерација.   Експресионисти у приповедање уносе иреалне елементе. У експресионистичкој драми јунак тежи ослобађању од окова стварности, доживљава преображај.  Најзначајнији представници: Георг Тракл, Ернст Толер, Ернст Штадлер, Готфрид Бен, Бертолд Брехт (у раној фази стваралаштва), Франц Кафка (у неким елементима свог дела), Оскар Кокошка (песник,сликар и теоретичар експресионизма).   * **Кубизам** (фр. *le cube* – коцка) јесте уметнички правац у сликарству који је настао у Француској почетком 20. века. Кубизам раскида с традицијом имитативног представљања предмета на слици. Настаје у време када се руше традиционалне вредности у уметности, кубизам излази из оквира сликарства и врши утицај и на друге уметности, као што су књижевност, архитектура, музика. Гијом Аполинер, песник и теоретичар кубизма, указује на ,,нову лепоту ове уметности”.   Кубистички принцип симултаног приказивања утиче на роман 20. века (Вирџинија Вулф, Марсел Пруст, Џејмс Џојс).  Представници су сликари Пабло Пикасо, Жорж Брак, песници Гијом Аполинер, Жан Кокто, композитор Игор Стравински, архитекта Ле Корбизије.   * **Футуризам** (лат. *futurum* – будуће, будућност) је **настао у Италији**, а нешто касније јавио се и у Русији. Томазо Маринети објавио је *Манифест футиризма* у француском листу ,,Фигаро” 1909. године. Футуристи имају отклон према свему традициналном, супротстављају се свему што је дотад настало у уметности, траже обнову књижевности и уметности. Сматрају непотребним и сувишним (треба их уништити) културне институције као што су музеји, библиотеке. Заговарају рат, за који кажу да је ,,хигијена света” , у неким ставовима приблажавају се идејама фашизма. * **Футуризам** се **у руској књижевности** развијао од 1910. до 1919. Иако носе исти назив, разликује се од италијанског футуризма. Развијао се у два правца: егофутуристи настављају да пишу у духу импресионизма, а кубофутуристи се сматрају зачетницима руске авангарде (Владимир Мајаковски, Велимир (Виктор) Хљебников, браћа Давид и Николај Бурљук, Алексеј Кручоних, Василиј Каменски). Њихов авангардизам огледа се у револуционарним идејама, и то не само на друштвеном плану већ траже и револуцију у уметности на плану језика, у лексици, уметничким формама. У своју поезију уводе неологизме и вулгаризме, песнички језик се мења, њихова поезија пева новим ритмом (Мајаковски). Свој манифест *Шамар друштвеном укусу* објавили су у Москви 1912. године. * **Дадаизам** (фр. *dadaisme, dada* – на дечјем језику значи дрвени коњић) настао је у Цириху и Њујорку 1916. Тристан Цара дао је име овом покрету који представља побуну интелектуалаца ,,очајних због деструкције људи и света, који не верују ни у шта чврсто и трајно”. Дадаизам представља синтезу тенденција кубизма, експресионизма и футуризма. Представници дадаизма негирају уметност, залажу се за брисање свих принципа стваралаштва, оно што они представљају, називају антиуметношћу. ,,Све што је бесмисленије, утолико је боље...” (Т. Цара) Дадаизам се око 1920. улио у надреализам. * **Надреализам** (фр. *surréalisme*) јесте књижевни покрет који је настао у Француској. Иако је надреализам наставио дадаистичку побуну против традиције и устаљених друштвених норми, надреалисти немају искључиво негаторски дух. Први Манифест надреализма објавио је Андре Бретон 1924. (укупно три манифеста). Покрету су се придружили писци Луј Арагон, Пол Елијар, Бeнжамин Пере, Филип Супо, сликар Салвадор Дали. У свом стваралаштву поједини налазе повезнице с немачким романтичарима, други с француским симболистима, посебно с Рембоом и настојањем да се досегне ,,растројство чула”. Теже да ослободе човека свих стега разума и морала, те да проникну у најскривеније слојеве свести и тако открију аутентичну личност (утицај психоанализе Сигмунда Фројда). Истражују вишу, скривену стварност, надстварност, у коју се не може продрети логичким расуђивањем.   Уметник треба да се препусти слободној игри асоцијација и да их бележи аутоматским писањем. | | |
| **Завршни део часа** | * Резимирати научено. * За домаћи задатак прочитати одломке из манифеста футуризма у *Читанци* и припремити се за разговор о њима. | | |
| **Начини провере**  **остварености исхода** |  | | |
| **Вредновање квалитета испланираног рада;**  **Напомене о реализацији планираних активности;**  **Самовредновање рада наставника** |  | | |