|  |  |  |  |
| --- | --- | --- | --- |
| **Припрема за час 32.** | | | |
| **Предмет** | Српски језик и књижевност | **Разред: трећи** | **Датум** |
| **Наставна тема/област** | Књижевност/Модерна у европској и српској књижевности | | |
| **Наставна јединица** | **Јован Дучић: *Градови и химере*, *Писмо из Палестине*** | | |
| **Тип часа** | Обрада | | |
| **Циљ часа** | • Упознавање ученика са одликама путописне прозе Ј. Дучића, анализирање лирских описа и слика;  • Стицање свести о важности и вредности културе и традиције једног народа;  • Издвајање стилских фигура и објашњавање њихове функције у путописном тексту;  • Развијање љубави према лепоти речи и експресивности језика;  • Богаћење речника ученика | | |
| **Очекивани исходи**  **на крају часа** | Ученик ће бити у стању да:  • чита, доживљава и тумачи путописни текст;  • препозна основна начела стваралаштва Ј. Дучића;  • уочи елементе есеја, жанровску хибридизацију;  • уочи једну од три Дучићеве песничке теме;  • уочи облике казиивања и афористички стил;  • тумачи на који начин Дучић доживљава природу и успоставља контакт са историјом и културом других народа;  • говори јавно и пред већим аудиторијумом о темама из књижевности и културе | | |
| **Наставне методе** | Дијалошка, монолошка, текст метода | | |
| **Облици рада** | Фронтални | | |
| **Наставна средства** | *Читанка* | | |
| **Међупредметне компетенције** | Компетенција за целоживотно учење, комуникација, рад с подацима и информацијама, сарадња, естетичка компетенција, одговорно учешће у демократском друштву | | |
| **Корелација** | Ликовна култура, Историја | | |
| **Кључни појмови** | Путопис, есеј, утисак, описивање | | |
| **Литература** | Стевановић Гордана, Јовановић Бубања Јелена, Костић Татјана, *Читанка за трећи разред средње школе*, Завод за уџбенике, Београд, 2022. | | |
| **Ток часа** | | | |
| **Уводни део часа** | Најава теме, истицање циља и исхода часа.  Подсећање на биографију Дучића, његово стваралаштво и одлике. Дефинисати путопис. (*Читанка*, 92. стр.).  Дучић овим доноси нову форму – путописни есеј. То су писма упућена имагинарном читаоцу (садржи десет писама из седам земаља). Градови и химере настајали су 40 година. Његов боравак у Јерусалиму одразиће се касније и на хришћанске мотиве у његовој поезији.  Објаснити ученицима , уколико им није познато, да је химера неман из грчке митологије, а фигуративно: варка, самообмана, сањарија. | | |
| **Главни део часа** | Тумачење текста вођено питањима наставника и одговорима ученика (уз наставникову помоћ и допуну уколико је потребно).    Прокоментаришите какав су утисак на вас оставили одломци.  *Ученици ће најпре приметити да дескрипција није уобичајена.*  Пронађите у тексту описе предела Палестине. Шта је у њима другачије?  *Описи Палестине су метафизички, у знаку вечности: ,,Све је овде вечито и све је овде свето”. Ноћ коју путописац проводи поред језера не може да упореди ни са чим што је раније доживео.*  Које мисли подстиче његова шетња путевима којима су корачали апостоли и јеванђелисти? Објасните какав је Дучићев доживљај Бога.  *Ученици истичу и коментаришу мисли о Богу и религији. Путописац сматра да је човек од свог настанка у вечитој борби са својим Богом, што нам указује да је на овом ходочашћу путописац доживео откровење и преображај.*  Уочите како повезује мисао о Христу и српском народу. О коме највише гогвори?  *Дучић спомиње Немањиће, а затим говори о Светом Сави и његовом значају за српски народ. Истиче да наша нација вероватно не би постојала да није било Св. Саве, великог мислиоца и мистика.*  Које заслуге му још приписује?  *Дучић истиче Савин значај за српску културу и књижевност. По узору на његово ремек-дело писана су житија светитеља.*  Кога још спомиње и због чега?  *Дучић спомиње краља Милутина и његову задужбину у Палестини, и истиче супериорност српског народа у односу на Русе и Бугаре. Спомиње да осим српских владара није било ктитора задужбина који су проглашавани свецима и истиче да су српство и хришћанство били изједначени појмови у средњем веку.*  Пронађите цитат којим се највише истиче важност српског народа у средњем веку.  *„Срби су, дакле, били мач и слово Христово на овој страни Европе.”*  Пронађите цитате из Савиног житија којих се сећа. На који начин их повезује са описом места?  *Ученици ће приметити да Дучић посматрајући природу, проналази трагове прошлости и повезује у мисли о српском националном наслеђу које упоређује са светском баштином.*  Опишите храмове у којима је путописац осетио присуство Бога. Због чега је за Дучића историја религије ,,историја људског срца”?  *Путописац је најјаче присуство Бога осетио у Омаровом храму. Путопис се завршава лирским описом који даје доказ да је историја религије ,,историја људског срца”: ,,А вратићу се најзад натраг, као онај блажени из Еванђеља: чије су очи виделе чудеса”.*  Прокоментаришите прозни стил Дучића.  *Прецизност, јасност, савршенство форме, рефлексивност, афористичност, неке су од карактеристика које ће ученици навести и, уз наставникову помоћ, аргументовати на примерима из текста.* | | |
| **Завршни део часа** | Размислите и продискутујте о томе шта је на вас оставило најјачи утисак. Размислите зашто се Дучићеви путописи сврставају (поред путописа Исидоре Секулић) у најлепше путописе.  Наставник задаје домаћи задатак ученицима у циљу припреме за писмени задатак. У форми краћег есеја написати своје утиске о неком њиховом путовању које је на њих оставило јак утисак. Тема: Док путујем, посматрам. Напомиње да обнове и градиво из књижевности како би се припремили за писање задатка. | | |
| **Начини провере**  **остварености исхода** |  | | |
| **Вредновање квалитета испланираног рада;**  **Напомене о реализацији планираних активности;**  **Самовредновање рада наставника** |  | | |