|  |  |  |  |
| --- | --- | --- | --- |
| **Припрема за час 150.** | | | |
| **Предмет** | Српски језик и књижевност | **Разред: трећи** | **Датум** |
| **Наставна тема/област** | Књижевност | | |
| **Наставна јединица** | **Томас Ман, *Смрт у Венецији*** | | |
| **Тип часа** | Обрада | | |
| **Циљ часа** | – Уочавање и разумевање сижејног и идејног слоја новеле, крактеризација главног јунака и филозофског подтекста | | |
| **Очекивани исходи**  **на крају часа** | Ученик ће бити у стању да:  – истраживачки и са разумевањем чита књижевноуметнички текст и примењује различите стратегије читања;  – изврши карактеризацију лика позивајући се на текст и сопствено искуство и знања;  – издвоји основне одлике књижевног рода и врсте у датом одломку, језичко-стилске карактеристике текста и њихову функцију;  – усвоји и користи нове књижевне термине и појмове. | | |
| **Наставне методе** | Дијалошка, монолошка, текстовна метода | | |
| **Облици рада** | Фронтални, индивидуални | | |
| **Наставна средства** | *Читанка,* лектира | | |
| **Међупредметне компетенције** | Компетенција за целоживотно учење, комуникација, естетичка компетенција | | |
| **Корелација** | Психологија, ликовна култура, географија, музичка култура | | |
| **Кључни појмови** | Новела, модернистички субјект, аполонијско-дионизијски принцип, интертекстуалност, прототекст, метатекст, цитатност. | | |
| **Литература** | Стевановић Гордана, Јовановић Бубања Јелена, Костић Татјана, *Читанка за трећи разред средње школе*, Завод за уџбенике, Београд, 2022.  Томас Ман, *Смрт у Венецији* | | |
| **Ток часа** | | | |
| **Уводни део часа** | Најава теме, истицање циља и исхода часа  Ученици су добили истраживачке задатке (в. прилог) те ће тумачење текста бити самостално, само усмеравано од стране наставника. На почетку часа наставник их најпре упознаје са биографијом писца, након што су жанровски текст одредили као новелу (врсту између дуже приповетке и краћег романа), како је у немачкој традицији одређена.  *Томас Ман је немачки приповедач и романсијер, спада у најзначајније европске књижевнике XX века. Нобелову награду за књижевност добио је 1929. године (роман Буденброкови). Рођен је у Либеку у угледној трговачкој породици. Породица се преселила у Минхен у коме је Ман слушао предавања из уметности, историје књижевности и економије. Манови идеолошки и политички погледи изазивају много пажње. Имао је фазу великонемачког конзерватизма, а потом се оштро супротставио нацизму. Због критиковања нациста, Ман није смео да се 1933. године врати са путовања на коме је био заједно са супругом. Држао је предавања широм Европе. Власт му је одузела имовину и требало је да Манови након повратка у Немачку буду депортовани у логор Дахау. Због тога остаје у Швајцарској, а 1938. године одлази у Америку и постаје професор на универзитету Принстон, где је цењен као европски интелектуалац емигрант. Четрдесетих година XX века држао је многе говоре против нацизма. Педесетих година одлази у Швајцарску, где је и умро у Цириху.*  *Прве радове објавио је као гимназијалац и они показују утицај Хајнриха Хајнеа. За Мана се сматра да је „ученик” Јохана Волфганга Гетеа, Рихарда Вагнера, Артура Шопенхауера и Фридриха Ничеа. Велике теме Манових дела су: проблем уметника и вредности грађанског света. Поред књижевности био је заинтересован за музику. Њу је у свом делу примењивао као средство језичког уобличавања, користећи лајтмотиве, варирање и понављање. Полазиште његовог књижевног стварања је традиција, али је надограђује, реинтерпретира, користи хумор, иронију и пародију. Ман традицију критички осветљава, али је никада не разара.*  *Најзначајнија дела: Буденброкови (1901), Чаробни Брег (1924), Јосиф и његова браћа (тетралогија, 1933–1943), Доктор Фаустус (1947), Исповести варалице Феликса Крула (1954) и др. – романи; Тристан (1903) – збирка новела; Смрт у Венецији (1912 ) – новела; Визија (1893), Смрт (1897), Мали господин Фридеман (1897), Преварена (1953) и др. – приповетке.* | | |
| **Главни део часа** | Наставник на е-табли/флипчарту истиче истраживачке задатке које су добили пре читања и подстиче тумачење текста. Наставник ће им испричати да је за лик Тађа Т. Ман имао прототип (то је био пољски племић, барон Владимир Моесе). Писац каже да у овој новели „ништа није измишљено”.  *Најпре ученици укратко излажу садржај новеле и бележе на табли, а затим тумаче оно што им је било јасно и упечатљиво.*  *Уочиће да је главна тема проблем уметности, стварности и стварања, однос уметника и дела, разлика између уметника и других, између живота и уметности. Издвајају мотиве стварања, лепоте, смрти, хармоније, забране, опсесије...*  *Коментаришу лик Густава фон Ашенбаха, специфичан карактер, особине, поглед на свет.*  *Претпоставља се да ће издвојити догађај („сусрет” са непознатим на улици) који је Ашенбаха подстакнуо да крене на пут. Опис непознатог (риђа коса, хромост) ће вероватно лако довести у везу са Ђаволом.*  *Уочиће да се Ашенбахов доживљај Тађове лепоте не темељи само на утиску, већ и на познавању уметничких дела.*  *Такође, истаћи ће да се његово одушевљење и доживљај Тађа мења. Најпре је зачуђен његовом лепотом, затим је доживљава интелектуално, и на крају, прелазак од интелектуалног ка чулном доживљају, од логоса ка еросу.*  *Ученици ће уочити да је Ашенбах у сукобу са собом, те ће наставник објаснит аполонијско-дионизијски принцип.*  **Аполонијско-дионизијски принцип** – по филозофском учењу Фридриха Ничеа овај појам подразумева поларитет изражен суочавањем интелекта, дисциплине, реда и јасноће (аполонијски принцип) и инстинкта, страсти, разузданости, хаоса и ужаса (дионизијски принцип). Ова два космичка принципа или пранагона налазе се у основи света. Аполинијски принцип је принцип индивидуализације, тежи мери, облику (форми), односи се уметност, на визију, док дионизијски принцип разбија сваку меру, разбија облике, рушилачки је успостављен; дионизијско је све што је покренуто страшћу и заносом. Цела приповетка *Смрт у Венецији* заснована је на овом поларизованом принципу; у њој је уметност супротстављена животу, илузија стварности, савршенство расулу, здравље болести. (*Читанка*, стр. 250).  Наставник наговештава да је овај принцип кључан за разумевање приче.  *Ученици ће истаћи стилске карактеристике које су уочили: епитете, каталошко гомилање слика, али и мотиве који творе интегралну представу дионизијски обележеног инстинкта (подивљале жене и дечаци, јарци, вихор, ројеви итд.). Коментаришу приповедни поступак.*  Наставник објашњава ученицима појмове интертекстуалност, прототекст, метатекст, цитатност (*Читанка*, стр. 250).  Након самосталног излагања ученика, наставник ће им помоћи да дају одговоре на истраживачке задатке на које нису могли у потпуности да одговоре. | | |
| **Завршни део часа** | Наставник одговара на питања и разрешава нејасноће, уколико их има. Наставник упућује ученике да прочитају „За радознале и креативне” (*Читанка*, стр. 252). | | |
| **Начини провере**  **остварености исхода** | – Посматрање и бележење ученичког учешћа, закључивања и одговарања на постављена питања;  – исказивање креативности и самосталности ученика приликом тумачења текста;  – степен повезивања претходно усвојеног градива са новим градивом | | |
| **Вредновање квалитета испланираног рада;**  **Напомене о реализацији планираних активности;**  **Самовредновање рада наставника** |  | | |

Прилог:

Истраживачки задаци:

*Смрт у Венецији*је једна од најлепших и најсложенијих новела европске књижевности. Прочитај пажљиво причу, бележећи све оно што ти се допада или што не можеш да разумеш.

1. Одреди тему приповетке. Издвој доминантне мотиве у њој.
2. Опишите Ашенбахово путовање у Венецију. С каквом пажњом Ашенбах посматра путнике који се укрцавају на брод? На какав закључак о природи овог уметника наводи његова склоност ка посматрању? Како Ашенбах доживљава лажног младића који му посебно привлачи пажњу? Обрати пажњу на појединости везане за карактер Густава фон Ашенбаха пре путовања у Венецији и у току боравка у Венецији. Каква је била његова младост?
3. Какву Тађову конституцију Ашенбах запажа при првом сусрету? Којим симболом је најављен лик дечака? Зашто Ашенбах мисли да дечак неће остарити? Како Ашенбах доживљава овакво уверење? Припреми се да на часу учествујеш у тумачењу фаза кроз које пролази Ашенбахова опсесија Тађовом лепотом.
4. Поред сусретања Тађа, запази још два сусрета која су у сижеу новеле од кључног значаја за одложену ерупцију сузбијаних осећања и рефлексија у Ашенбаху. Како би портрете тих двају споредних ликова коментарисао првенствено као симболе? Откријте симболику Тађовог лика. Како стварно Тађо изгледа?
5. Истражи како је приказан сукоб аполонијског и дионизијског принципа у приповеци. Где се налази поприште њихове борбе? Размисли о улози уметника у односу уметник-дело-реципијент.
6. Чему се Ашенбах потпуно посветио? Када је Ашенбах схватио да посматрати лепоту није исто што и претворити је у облик? Шта је и колико написао боравећи у Венецији? Какву је уметничку вредност имала та написана проза? Како се осећао када је завршио писање? Откријте шта је недостајало његовом делу.
7. Уочи интертекст који упућује на Сократа који занесено посматра Федра који му чита Лисијину беседу. Због чега се ова сцена може довести у везу са Ашенбаховим посматрањем Тађа?
8. Позивајући се на Ашенбахову теорију о уметности као споју ероса и логоса, чулног и интелектуално-духовног образложи да ли Тађо може да буде уметничко дело.
9. Какав уметник се упућује до Пуле и Венеције, а какав уметник умире у италијанском „граду на води”. Када, зашто и где он умире? Објасни симболику воде.
10. На основу садржаја приповетке објасни својства креативног уметничког духа Истражи пут уметниковог самоуништења. Запази гротескни лик Ашенбаха на крају приповетке и упореди га са његовим ликом приказаним на почетку приповетке. Каквим се уметницима Ашенбах придружује на крају свог живота?
11. Може ли сам таленат бити довољан за стварање уметности? Размисли о идејама дела.
12. Истражи улогу мита у структури приповетке. Размисли о улози филозофских и литерарних асоцијација које садржи ова приповетка.
13. Уочи присуство варираних лајтмотива и аналитички изложите своја запажања.
14. Уочи стилска обележја стваралаштва Томаса Мана на примеру ове приповетке.