|  |  |  |  |
| --- | --- | --- | --- |
| **Припрема за час 14.** | | | |
| **Предмет** | Српски језик и књижевност | **Разред: трећи** | **Датум** |
| **Наставна тема/област** | Књижевност/Модерна у европској и српској књижевности | | |
| **Наставна јединица** | **Антон Павлович Чехов, *Ујка Вања (анализа ликова)*** | | |
| **Тип часа** | Обрада, утврђивање | | |
| **Циљ часа** | Упознавање ученика са стваралаштвом А. П. Чехова кроз анализу драме *Ујка Вања* | | |
| **Очекивани исходи**  **на крају часа** | Ученик ће бити у стању да:   * препозна карактеристике Чеховљевог стваралаштва; * уочи одлике импресионистичке драме; * уочи битне теме и односе у делу; * уочи тематику пропадања код Чехова; * препозна и образложи разлоге пропадања јунака; * уочи свевременост и актуелност теме; * тумачи драмски текст | | |
| **Наставне методе** | Дијалошка, монолошка, текст метода | | |
| **Облици рада** | Фронтални, индивидуални, групни | | |
| **Наставна средства** | *Читанка* | | |
| **Међупредметне компетенције** | Компетенција за целоживотно учење, комуникација, рад с подацима и информацијама, сарадња, естетичка компетенција, одговорно учешће у демократском друштву | | |
| **Корелација** | Музичка култура, Ликовна култура | | |
| **Кључни појмови** | *Ујка Вања*, импресионистичка драма, драма атмосфере, простор, време | | |
| **Литература** | Стевановић Гордана, Јовановић Бубања Јелена, Костић Татјана, *Читанка за трећи разред средње школе*, Завод за уџбенике, Београд, 2022.  Ђорђевић Часлав, Лучић Предраг, *Књижевност и српски језик 3, приручник за ученике гимназије и средњих стручних школа,* *Д. Ђорђевић и Венцловић,* Нови Сад, 2004. | | |
| **Ток часа** | | | |
| **Уводни део часа** | Обнављање основних каракреристика Чеховљеве драме.  Увођење ученика у тему кроз подсећање на истраживачке задатке које су по групама добили на претходном часу. | | |
| **Главни део часа** | Свака група говориће о одређеном лику, а остали ученици ће моћи да дискутују након излагања, да поставе питање или допуне излагање, уз наставниково усмеравање дискусије.  Ученици тумаче ликове помоћу истраживачких задатака:  **Лик ујка Вање**: Какав је био, а какав је сада? Какав је његов однос према ближњима? Какав је Вањин однос према Јелени? Када постаје свестан своје промашености? У чему види разлог свог пропадања? У чему види избављење?  *На крају анлизе лика ујка Вање посебно нагласити да нам његове речи: „Али треба што пре почети с радом, што пре предузети нешто…“ говоре да он схвата да без рада нема избављења, у раду је смисао.*  **Лик Астрова**: Шта сазнајемо о њему на почетку? У чему он види разлог свог пропадања и незадовољства? О чему нам говори његово разочарање због сеча шума (посматрано на општем плану)? Сагледати његов однос према сељацима. Какав је његов однос према лепоти; у чему је налази; шта нам говори његово опредељење за Јелену, а не за Соњу? У чему види избављење?  *Посебно нагласити да Астров узроке свог незадовољства види у томе што се истрошио јер је превише радио, али је и разочаран у људе који секу шуме и уништавају природу. Овде се говори о општем пропадању човечанства и о човековој склоности ка разарању и самоуништењу.*  *У лепоти види смисао живота. Налази је у природи, у чистоти људске душе. Његове речи су: „Код човека све мора бити дивно, и одело, и*  *душа и мисли.“. Определивши се за Јелену, свесно се опредељује за површну лепоту, што потврђују његове речи:*  *„Она је дивна, нема спора, али... она само једе, спава, шета се, очарава све нас својом лепотом... и ништа више. Она нема никаквих дужности, за њу раде други... Зар није тако? А докон живот не може бити моралан...“*  *Овим уједно потврђује да смисао види у лепоти, али оној духовној, и у раду.*  **Лик** **Јелене**: Каква лепота доминира код Јелене? Каква осећања она буди код људи? За чим она чезне? Испитајте Соњин и Јеленин однос. Уочите Јеленин однос према браку и љубави. Коментаришите њена изневерена очекивања. Објасните њену констатацију да је у свим сегментима живота била само епизодно лице:  *„А ја сам досадна жена, епизодно лице... И у музици, и у мужевљевој кући и у свим љубавима... једном речју, свуда сам била епизодно лице. Уосталом, Соња, ако се озбиљно промисли, ја сам врло, врло несрећна. За мене нема среће на овом свету. Нема!“*  *У музици којом се бавила није показала таленат, у браку са старијим човеком наишла је на сујету, охолост. Мучи је комплекс ниже вредности, нема циља, осећа се промашено и незадовољно.*  *Јеленин однос према љубви и браку видимо из реплике упућене Соњи: „* *Ти се на мене љутиш зато што сам за твог оца пошла, тобоже, из рачуна... Ако верујеш заклетвама, кунем ти се да сам за њега пошла из љубави. Ја сам се одушевила њим као научником и славним човеком. То није била права љубав, него вештачка, али мени се онда чинило да је то права*  *љубав. Ја нисам крива. А ти си ме још од нашег венчања стално прекоревала тим својим паметним, подозривим очима.“*  **Лик Соње:** Који комплекс Соња носи? Када и зашто она постаје неактивна? Испитајте Соњин и Јеленин однос. Како доживљава сусрет и разговор са Астровом када јој казује да није заинтересован за њу? Тумачите Соњино понашање након разговора с доктором.    *Соњин и Јелен однос је изглађен:*  ЈЕЛЕНА АНДРЕЈЕВНА: *Докле ћете се ви дурити на мене? Ми једна другој нисмо учиниле никакво зло.Зашто бисмо биле непријатељи? Оставите се...*  СОЊА: *И ја сам хтела... (Грли је.) Доста је било љутње.*  ЈЕЛЕНА АНДРЕЈЕВНА: *Сад је све у реду.*  *Соња је свесна тога да није лепа:* «*Ох, како је то страшно што нисам лепа! Како је то страшно! Ја знам да нисам лепа, знам, знам... Прошле недеље, кад је свет излазио из цркве, чула сам како су говорили о мени; једна жена је рекла: „Она је племенита, великодушна, али штета што је тако ружна...” Ружна...»*  *На крају се одлучује за трпљење и рад. Ујка Вањи казује: «Ја трпим и трпећу, док се мој живот сам не сврши... Трпи и ти.» Ујка Вањи узвраћа: «Јест, јест, радити.»* | | |
| **Завршни део часа** | За домаћи задатак написати састав на тему: *Код човека све мора бити дивно, и одело, и душа и мисли.* | | |
| **Начини провере**  **остварености исхода** |  | | |
| **Вредновање квалитета испланираног рада**  **Напомене о реализацији планираних активности**  **Самовредновање рада наставника** |  | | |