|  |  |  |  |
| --- | --- | --- | --- |
| **Припрема за час 93–95.** | | | |
| **Предмет** | Српски језик и књижевност | **Разред: трећи** | **Датум** |
| **Наставна тема/област** | Књижевност | | |
| **Наставна јединица** | **Франц Кафка, *Прoцeс*** | | |
| **Тип часа** | Обрада | | |
| **Циљ часа** | * Тумачење садржинских, стилских, тематских елемената и идејног слоја романа и функције Кафкиног уметничког поступка. * Упознавање ученика са делом Франца Кафке и са спољашњим и унутрашњим приступом књижевном делу. * Анализа романа и уочавање његове слојевитости. * Тумачење лика Јозефа К. | | |
| **Очекивани исходи**  **на крају часа** | Ученик ће бити у стању да:   * истраживачки и са разумевањем чита књижевноуметнички текст и примењује различите стратегије читања; * тумачи текст истичући новине које Кафка уноси; * издвоји основне одлике књижевног рода и врсте у датом одломку, као и језичко-стилске карактеристике текста; * уочи слојевитост књижевног дела; * изврши спољашњу локализацију текста ослањајући се на знања из других области; * истакне универзалне вредности књижевног дела и повеже их са сопственим искуством и околностима у којима живи | | |
| **Наставне методе** | Дијалошка, монолошка, текстовна метода | | |
| **Облици рада** | Фронтални, индивидуални | | |
| **Наставна средства** | *Читанка, лектира* | | |
| **Међупредметне компетенције** | Компетенција за целоживотно учење, комуникација, естетичка компетенција, компетенција за учешће у демократском друштву | | |
| **Корелација** | Психологија, Грађанско васпитање, Филозофија | | |
| **Кључни појмови** | Кафка, Процес, Јозеф К., хапшење, побуна, суђење, отуђеност | | |
| **Литература** | Стевановић Гордана, Јовановић Бубања Јелена, Костић Татјана, *Читанка за трећи разред средње школе*, Завод за уџбенике, Београд, 2022.  Франц Кафка, *Процес*, Београд, Омладина, 1953. | | |
| **Ток часа** | | | |
| **Уводни део часа** | Најава теме, истицање циља и исхода часа.  У уводном делу часа најпре се ученици упознају са биографским подацима Ф. Кафке, укратко са поетиком и појмом егзистенцијализма. Ученици су на време добили истраживачке задатке за читање, те ће тумачење романа бити углавном самостално, уз усмеравање, сугестије и објашњења наставника (када буде било потребно).  **Франц Кафка (1883–1924)**  До 1945. године Кафка је био готово непознат, а потом стиче светско признање. За живота је објавио мањи број дела. Желео је да се целокупна књижевна заоставштина уништи, али је против његове воље, главни део издао његов пријатељ Макс Брод, такође књижевник.  Кафка се родио у Аустроугарској монархији у Прагу, био је чешко-јеврејског порекла. Образовао се и писао на немачком језику. Студирао је хемију, права, германистику. Постао је доктор правних наука. На студијама се спријатељио са Максом Бродом. Запослио се као чиновник у осигуравајућем друштву. Умро је од туберкулозе у санаторијуму близу Беча, сахрањен је у Прагу. Много времена је посветио читању, део његове лектире чине: Платон, Флобер, Гете, посебно је ценио Достојевског.  Кафкино дело је слика кризе духа која је завладала крајем XIX и почетком XX века, довела до тога да појединац не сагледава свет као целину, већ му се све распада у делове. Кафки је била блиска уметност Пабла Пикаса, он је сматрао да Пикасо на својим сликама не деформише свет, већ само региструје његове деформације.  Кафкина дела често збуњују читаоце јер одударају од емпиријске стварности, делују апсурдно и гротескно, али има и оних који су у Кафки препознавали „значајног реалисту” (Ђерђ Лукач). Почетком 1904. Кафка је у писму пријатељу написао да књиге нису ту да би људе чиниле срећним, потребне су да нас пробуде као ударац песнице по глави, оне морају да буду ударци секире за залеђено море у нама.  *Ученици излажу податке из породичног живота писца. Уочавају да се може уочити паралела са светом књ. дела (јунаци који имају осећање мање вредности, несигурност и колебљивост, а у односима са другима су пријатани, комуникативни, пријатељски настројени). И Кафка је имао доста пријатеља, али у мушко-женским односима није био успешан (имао је неколико великих љубави, али ниједна од тих веза није успела; раскидао веридбе по неколико пута; претпоставља се да ће истаћи да је то утицало и на стварање лика Јозефа К. који не успева да се оствари на том плану). Кафкина дела, у том смислу, као да су резултат потребе да сам разреши унутрашње конфликте, да се повери, исповеди, пронађе смисао у бесмислу.*  Главна дела: *Америка* (1912–1914, обј. 1927), *Процес* (1914–1915, обј. 1925), *Замак* (1922, обј. 1926) – романи; *Преображај* (1915), *У књижњеничкој колонији* (1919), *Уметник у гладовању* (1924) – приповетке; *Дневници* *1910–1923. године*; писма из периода 1902–1924. | | |
| **Главни део часа** | Истраживачки задаци за роман „Процес”:  Пажљиво прочитај роман и спреми се да образложиш утиске о прочитаном. Каква су била твоја очекивања? Да ли су изневерена или су надмашена? Чиме?  Могућности за тумачење су бројне (крећу се од аутобиографског, психолошког, социолошког, теолошког, политичког, до психоаналитичког, алегоријског и митског). Покушај да роман сагледаш имајући у виду ове приступе.  Док читаш, обрати пажњу на:   1. Ко је је Јозеф К. И због чега је оптужен? Када и где се дешава хапшење? Шта је необично и нелогично? Због чега је тако приказано? 2. Пронађи описе судских канцеларија и квартова у коме се оне налазе, описе судских списа, чекаоница, адвокатске канцеларије. Каква је хијерархија суда? Шта се о таквом суду може помислити? На којим принципима он почива? Какав је однос суда према оптуженом? Какав је положај оптуженог? 3. Да ли постоји кривица Јозефа К.? Ако постоји, покушај да је објасниш. 4. Како се други ликови у роману опходе према овој оптужби и оптуженом? Каква је природа емотивних односа Јозефа К. са осталим ликовима? Има ли блискости, људске топлине? О чему сведочи име јунака сведено на иницијале? 5. Како се К. односи према осталим оптуженима? Пронађите дијалог између трговца Блока и Јозефа К. Какве реакције овај дијалог изазива код Јозефа К.? Због чега тако реагује? 6. Какву функцију свештеник има у делу? Размисли о смислу параболе о сељаку пред вратима закона. 7. Обрати пажњу на Кафкин приповедачки поступак. 8. Како је обликован простор, какве су перспективе приповедања? 9. Какав је језик и стил? 10. Које поетике су доминантне у време када Кафка ствара? Направи паралелу са Кафкиним делом.   Пошто су ученици на 1. и 2. часу изнели своје мишљење, дискутовали, донели закључке, на 3. часу бавиће се идејним слојем романа, многозначношћу и универзалношћу дела.  **Након читања дела размисли о следећим темама којима се Кафка бави:**  **Кривица и поступак**  О каквом поступку је реч у *Процесу*? Против кога је покренут? Да ли се зна за шта је оптужен Јозеф К.? Да ли је ухапшен? Када је покренут процес? Колико дуго је трајао? Како се окончао? Да ли је позив био јавни? За кога је тајни? Да ли је могуће живети ван процеса? Ко је оптужени? Зашто његово име није потпуно? Како се сам односи према кривици? Да ли је изненађен хапшењем? Због чега се на почетку буни, због неправде хапшења или због начина? Шта он говори за себе? Коме говори да је невин? А како се понаша? Када је Јозеф К. коначно схватио да је крив? Шта је доказ његове кривице? Поступак полако прелази у пресуду. Да ли сада постоји излаз? Шта би Јозефу К. одложило пресуду? О каквом свету пише Кафка? Да ли је у том свету ко невин? А крив? Због чега се Јозеф К. стидео?Зашто се чинило да ће га стид надживети? Зашто сам није извршио казну а схватио је кривицу? Где се у ствари одвија тај процес и каквог је карактера?  **Отуђење**  Зашто је Јозеф К. анониман? Какав је његов живот? Да ли има породицу? Какав је његов однос према ујаку и како га назива? Какав је његов однос према Ерни? Има ли пријатеље или љубавницу? Како тумачиш чињеницу да носи слику проститутке у свом џепу? Какав је његов однос према женама? Која му жена, као и процес, стално измиче? Како госпођа Бирстнер гледа на његов процес? Зашто га после избегава? Како се окончао њихов сусрет у првој глави? Зашто је она предтављала опомену? Каква је комуникација Јозефа К. и осталих ликова? Да ли се они истински интересују за његов процес?  Како објашњаваш проблем отуђења и потпуне дехуманизације? Када Јозеф К. први пут види човека? Зашто до процеса не би дошло да је био сам? Да ли он покушава да промени свој однос према другима?  **Суд и закон**  Окарактеришите суд? У чему је разлика између овог и обичног суда? Где се налазе његове просторије и каква је његова хијерархија? Да ли је ико ослобођен оптужбе? Да ли је ико спознао вишу инстанцу суда? Да ли овај суд признаје одбрану и размену мишљења? Зашто допушта одуговлачење? Које казне примењује? Да ли је човек у могућности да се ослободи тог суда? Да ли је човек суштински слободан?  **Слобода**  Јозеф К. је ухапшен, али није затворен. Да ли је он слободан? Шта му је дозвољено, а шта није? Зашто одлази на прво ислеђивање? На крају романа, када види полицајца, он бежи. Зашто? Да ли му је тада потребна слобода? Протумачите слободу у контексту параболе о закону. Ко је слободан? Како тумачите личну слободу?  Након разговора, наставник на крају додатно објашњава појмове који су у току интерпретације коришћени: *in medias res*, егзистенцијализам, апсурд, парабола, парадокс, гротеска. Ученици који нису усвојили појмове, бележе у свесци. | | |
| **Завршни део часа** | Ученицима се даје могућност да постављају питања, износе недоумице или прокоментаришу нова гледишта која имају након тумачења текста.  Наставник заинтересоване ученике упућује на задатак „За радознале и креативне” (*Читанка*, стр. 214) | | |
| **Начини провере**  **остварености исхода** | * Посматрање и бележење ученичког учешћа, закључивања и одговарања на постављена питања; * исказивање креативности и самосталности ученика прирликом тумачења текста; * степен повезивања претходно усвојеног градива са новим градивом. | | |
| **Вредновање квалитета испланираног рада**  **Напомене о реализацији планираних активности**  **Самовредновање рада наставника** |  | | |