|  |  |  |  |
| --- | --- | --- | --- |
| **Припрема за час 26.** | | | |
| **Предмет** | Српски језик и књижевност | **Разред: трећи** | **Датум** |
| **Наставна тема/област** | Књижевност: Модерна у европској и српској књижевности | | |
| **Наставна јединица** | **Алекса Шантић, *Вече на шкољу*** | | |
| **Тип часа** | Обрада | | |
| **Циљ часа** | Упознавање ученика са стваралаштвом Алексе Шантића кроз анализу његове песме *Вече на шкољу* | | |
| **Очекивани исходи**  **на крају часа** | Ученик ће бити у стању да:   * наведе најважније одлике стваралаштва Алексе Шантића; * тумачи песничке слике и језичко-стилска изражајна средства; * одреди главне мотиве у песми; * издвоји дескриптивне и социјалне мотиве у песми; * уочи визуелне, акустичке и тактилне слике и објасни њихову улогу у песми; * одреди врсту песме, стих, строфу, риму и ритам песме | | |
| **Наставне методе** | Монолошка, дијалошка, текст метода | | |
| **Облици рада** | Фронтални, индивидуални | | |
| **Наставна средства** | *Читанка* | | |
| **Међупредметне компетенције** | Комуникација, рад с подацима и информацијама, естетичка компетенција, сарадња, компетенција за целоживотно учење | | |
| **Корелација** | Ликовна култура, Музичка култура, Психологија | | |
| **Кључни појмови** | Алекса Шантић, *Вече на шкољу*, визуелне, акустичне и тактилне слике, дескриптивна и социјална песма, асонанца, алитерација, опкорачење | | |
| **Литература** | Стевановић Гордана, Јовановић Бубања Јелена, Костић Татјана, *Читанка за трећи разред средње школе*, Завод за уџбенике, Београд, 2022. | | |
| **Ток часа** | | | |
| **Уводни део часа** | * Наставник најављује тему, истиче циљ часа, говори о исходима. * Обнављање о животу, стваралаштву и поетичким начелима Алексе Шантића (*Читанка*, 68, 69. страна). * *Алекса Шантић (1868–1924) рођен је у Мостару, у који се вратио након свршетка трговачке школе у Трсту и Љубљани и у Мостару је остао до смрти.* * *На његово дело утицали су: Јован Јовановић Змај и Војислав Илић, а од европских песника, немачки песници и Хајнрих Хајне. Својим делом повезао је* *идејне и песничке тежње XIX и XX века, али за разлику од песника који су своје дело временом европеизирали, Шантић је остао традиционалан, задржао је социјалне и националне идеале XIX века (српство, слобода, народ, социјална правда). Стекао је углед народног песника. Хришћаски симболи карактеристични су за Шантићеву родољубиву и социјалну поезију.* * *Код Шантића се уочавају две главне теме: родољубље и љубав.* * *Критичари су га често нападали због небрижљивог односа према стилу и форми. Када му је негативну критку упутио Богдан Поповић, Шантић је почео да се усавршава на том плану.* * *Значајнија дела: збирке песама – Песме (1891, 1895, 1901, 1908, 1911), На старим огњиштима (1913), Пјесме (1919), Песме (1925); драме у стиху – Под маглом (1907), Хасанагиница (1911), Анђелија (1912) и др.* | | |
| **Главни део часа** | * Наставник упознаје ученике да је песма *Вече на шкољу* испевана у модерном духу и сматра се најлепшом Шантићевом песмом.   *Настала је након критичког осврта Богдана Поповића у тексту О песмама А. Шантића, штампаном у „Српском књижевном гласнику” 1901. Шантић је песму посветио свом пријатељу, писцу Иву Ћипику. Песма је објављена 1904. у књижевном часопису „Бранково коло”, потом је ову песму уносио у све своје збирке које су излазиле касније. Песма је уврштена у Антологију новије српске лирике.* (*Читанка,* 74)   * Наставник интерпретативно чита песму, након што је упутио ученике да треба пажљиво да слушају песму и обрате пажњу на ритам и музикалност песме. Након тога ученици читају песму у себи. * Наставник усмерава ток часа питањима, прати активност ученика и тачност одговора, допуњује одговоре. * Ученици износе утиске о песми. * Издвајају непознате речи и упознају се са њиховим значењем (*шкољ* – острво; *хрид* – велики камен, стена на морској обали, *Читанка*, 74). * Издвојте мотиве у песми. *У песми се јављају мотиви: мотив вечери, заласка сунца на пучини, звона које јечи, дрхтавог звука који се шири кршем (голим острвом), мотив молитве, сиромаштва, бога.* * Издвојте дескриптивне и социјалне мотиве у песми. У каквом су односу ови мотиви? Одредите главни мотив. *Песма почиње и завршава се дескриптивним мотивима, сликом морске пучине у смирај дана и мотивом заласка сунца. Природа се јавља само као оквир унутар кога се јављају као главни – социјални мотиви тешког живота „убогог“, сиротог сељака на далматинском острву, мотив беспомоћности и безизлаз*а. *Слика природе у сагласју је са тугом убогог сељака.* * Запазите визуелне, акустичке и тактилне слике и објасните њихову улогу у песми. Своја запажања поткрепите стиховима.   *Песма почиње визуелном сликом мора:* *Пучина плава / Спава, где запажамо и персонифиацију. Следеће две слике у првој строфи су тактилне (слике додира):*  *Прохладни пада мрак.*  *Врх хриди црне*  *Трне*  *Задњи румени зрак.*  *Ове слике указују на смирај дана када се гаси и последњи сунчев зрак, када све тоне у сан, наступа затишје и потпуни мир.*  *У наредној строфи присутне су три звучне (аудитивне, акустичке) слике:*  *И јеца звоно,*  *Боно,*  *По кршу* дршће звук*;*  *С уздахом туге*  *Дуге*  *Убоги моли пук.*  *Присутна је и визуелна слика убогог пука (сиротог народа) који се моли.*  *У овој строфи у средишту је живот народа који је јадан и који спас тражи у молитви. Боно (болно) јецање звона подудара се са уздахом убогог пука.*  *Трећа стофа, где доминирају визуелне слике, још више продубљује социјалну слику.*  *Клече мршаве*  *Главе*  *Пред ликом Бога свог –*  *Ишту. Ал’ тамо,*  *Само*  *Ћути распети Бог.*  *„Мршаве главе” указују на муку, тежак живот, беду. Овде је као стилско изражајно средство употребљена синегдоха (* *синегдоха – стилска фигура, подврста метонимије, којом се целина изражава истицањем неког њеног дела или се пак множина изражава једнином, Читанка, 75). Пук молитвом исказује религиозност, али још више беспомоћност. Ћутање бога је знак или да га нема, или да је равнодушан на њихове патње.*  *Песма се завршава стиховима којима је и почела, затвара се круг, те говоримо о њеној прстенастој композицији. Све тоне у сан, тишину, дубоки мир. Природа и бог остају равнодушни, а пук остаје сам са својом беспомоћности, без видљивог излаза из тог затвореног круга, на голом каменитом острву окруженом морем.*  *Прохладни пада мрак.*  *Врх хриди црне*  *Трне*  *Задњи румени зрак.*   * Којим стилским средствима је постигунута снажна експресивност језика (слој звучања)? Наведите стихове и повежите слој звучања за значењем у песми. *У песми је доминантно присуство асонанце (стилска фигура у којој је еуфоничност (милозвучност) постигнута понављањем истих самогласника унутар стиха, Читанка, 75). Учестало понављање вокала* ***а*** *(* *Пучин****а*** *плав****а*** */ Сп****а****в****а****) сугерише мототонију, мир који доноси ноћ. Учесталост вокала* ***о*** *и* ***у*** *(зв****о****н****о*** */* ***б****оно; С* ***у****здахом т****у****ге / Д****у****ге /* ***У****боги...) представља тамне тонове, указују на тешку тугу. Понвљање сугласника* ***р*** *(* *В****р****х х****р****иди ц****р****не / Т****р****не / Задњи* ***р****умени з****р****ак) потврђује присуство алитерације (стилска фигура у којој се понављањем сугласника или сугласничких скупова постижу звучни ефекти који доприносе експресивности песничког језика, Читанка, 75). На стилогеном плану фонема* ***р*** *има ономатопејску улогу**и сликовито подражава оно што „трне”.* * Којој врсти лирике припада песма? Испитајте строфу, стих, риму и ритам песме. *Песма је дескриптивно-социјална. Има четири строфе, ау свакој строфи се јављају по две ритмичке целине и све целине имају исту ритмичку организацију.*   *Прва ритмичка целина (а оваква је организација и осталих):*   * *петерац (Пучина плава)* * *двосложна рима (Спава) која преузима функцију стиха* * *шестерац (Прохладни пада мрак).*   *Песма је грађена и на опкорачењима која образују правилну риму (плава – спава, црне – трне).* | | |
| **Завршни део часа** | * Резимирати научено. * За домаћи задатак прочитајте делове текста књижевног теоретичара Драгише Живковића о Шантићевој песми *Вече на шкољу* (*Читанка*, 75). | | |
| **Начини провере**  **остварености исхода** |  | | |
| **Вредновање квалитета испланираног рада;**  **Напомене о реализацији планираних активности;**  **Самовредновање рада наставника** |  | | |