|  |  |  |  |
| --- | --- | --- | --- |
| **Припрема за час 175.** | | | |
| **Предмет** | Српски језик и књижевност | **Разред: трећи** | **Датум** |
| **Наставна тема/област** | Језик | | |
| **Наставна јединица** | **Посебни типови предикатских реченица. Пасивне реченице** | | |
| **Тип часа** | Обрада | | |
| **Циљ часа** | Проширивање знања о пасивним реченицама | | |
| **Очекивани исходи**  **на крају часа** | Ученик ће бити у стању да:   * препозна пасивну реченицу; * разликује два типа пасивних реченица; * претвори реченицу из пасивног у активно стање и обратно; * реши задатке. | | |
| **Наставне методе** | Монолошка, дијалошка | | |
| **Облици рада** | Фронтални | | |
| **Наставна средства** | Уџбеник за српски језик | | |
| **Међупредметне компетенције** | Комуникација, сарадња, рад с подацима и информацијама, компетенција за целоживотно учење | | |
| **Корелација** | Унутарпредметна, страни језици | | |
| **Кључни појмови** | Пасив, пасивна конструкција, прелазни глаголи, партиципски пасив, рефлексивни пасив | | |
| **Литература** | Одобрени уџбеници за српски језик | | |
| **Ток часа** | | | |
| **Уводни део часа** | * Подвуци предикате у следећим реченицама: * *Мост је саграђен у 16. веку и од тада је више пута био обнављан.* * *Добар глас далеко се чује.* * Наставник најављује тему, истиче циљ часа, говори о исходима. | | |
| **Главни део часа** | * Предикат пасивних реченица се исказује прелазним глаголима (*је саграђен, је био обнављан, се чује*) и слаже се у лицу, броју (и роду) са субјектом, који је у номинативу (*мост, глас*). Субјекат пасивних реченица није вршилац радње, већ трпи радњу. * У активним реченицама (*Ана је прочитала књигу*) субјекат означава вршиоца радње (*Ана*), објекат трпиоца радње (*књигу*), а глагол је у активу (*је прочитала*). * У пасивним реченицама (*Књига је прочитана*) субјекат означава трпиоца радње (*књига*), вршилац се обично не изриче, а глагол је у пасиву (*је прочитана*). * У српском језику постоје две врсте пасивних реченица:  1. Реченице чији се предикат исказује помоћу трпног придева прелазног глагола, тзв. **партиципски пасив**: *Некада је ђурђевак бран уочи Ђурђевдана и сушен пре изласка сунца.*   Када је вршилац радње у реченици са партиципским пасивом у реченици важан (*Документ је потписан*), његово значење се може исказати одредбом *од* (стране) + генитив (*Документ је потписан од стране свих оснивача етно удружења*), али то није одлика доброг стила.   1. У другу врсту пасивних реченица спадају оне чији је предикат исказан прелазним глаголом у 3. лицу са речцом *се*, тзв. **рефлексивни пасив**: *Некада се Ђурђевак брао уочи Ђурђевдана и сушио пре изласка сунца.*   За исказивање обичаја, навика и општих радњи чији су вршиоци људи, у књижевном језику се често користе пасивне реченице с рефлексивним пасивом: *Неке навике се тешко мењају, Мобилни телефони се много употребљавају, Књиге се нерадо читају, Од воћа су се увек правили разни џемови…* | | |
| **Завршни део часа** | * Решавање задатака из одобреног уџбеника * Резимирање наученог | | |
| **Начини провере**  **остварености исхода** | • Активност ученика;  • праћење и вредновање излагања ученика;  • тачност задатака | | |
| **Вредновање квалитета испланираног рада;**  **Напомене о реализацији планираних активности**  **Самовредновање рада наставника** |  | | |