|  |  |  |  |
| --- | --- | --- | --- |
| **Припрема за час 89.** | | | |
| **Предмет** | Српски језик и књижевност | **Разред: трећи** | **Датум** |
| **Наставна тема/област** | Књижевност: Међуратна и ратна књижевност | | |
| **Наставна јединица** | **Владимир Мајаковски*, Облак у панталонама*** | | |
| **Тип часа** | Обрада | | |
| **Циљ часа** | Упознавање ученика са стваралаштвом Владимира Мајаковског, на примеру поеме *Облак у панталонама* | | |
| **Очекивани исходи**  **на крају часа** | Ученик ће бити у стању да:   * наведе мотиве поеме *Облак у панталонама*; * препозна битне елементе текста и механизме развијања теме; * уочи композиционе целине; * тумачи песничке слике и употребу језичко-стилских средстава; * препозна основна начела стваралаштва Мајаковског; * смести књижевно дело у одређени друштвени контекст; * примењује знања из теорије књижевности. | | |
| **Наставне методе** | Монолошка, дијалошка, текст метода | | |
| **Облици рада** | Фронтални, индивидуални | | |
| **Наставна средства** | Читанка | | |
| **Међупредметне компетенције** | Комуникација, рад с подацима и информацијама, естетичка компетенција, сарадња, компетенција за целоживотно учење | | |
| **Корелација** | Историја, Географија, Ликовна култура, Музичка култура, Грађанско васпитање | | |
| **Кључни појмови** | Владимир Мајаковски, *облак у панталонама*, руски футуризам, поема | | |
| **Литература** | Стевановић Гордана, Јовановић Бубања Јелена, Костић Татјана, *Читанка за трећи разред средње школе*, Завод за уџбенике, Београд, 2022. | | |
| **Ток часа** | | | |
| **Уводни део часа** | * Наставник најављује тему, истиче циљ часа, говори о исходима. * Обновити одлике руског футуризма. * Припремљени ученици говоре о животу и стваралаштву Мајаковског (*Читанка*, 185. стр.).   *Владимир Владимирович Мајаковски (1893–1930) био је један од највећих иноватора руске и европске поезије XX века. Творац руског футуризма, снажно је утицао на многе песнике, од футуризма до данас.*  *Рођен је у близини Кутаисија. Учио је сликарску школу. Са шеснаест година учланио се у Бољшевичку партију, учесник је Фебруарске и Октобарске револуције. Сматрао је да је све академско неразумљивије од хијероглифа.*  *У поезију је унео нови језик, нове метафоре и хиперболе и теме које постоје у свакодневници. Опевао је град и револуцију. Поезија му је гласна и патетична. Код њега су честе халуцинантне визије.* *Допринео је постреволуционарној култури: писао је агитацијске песме, сликао плакате и пароле, радио у области филма (писао је сценарије, режирао, глумио). Иако се залагао да уметност „изађе*  *на улицу”, његова поезија и авангарда биле су неразумљиве масама*.  *Неки докази указују на то да је у Москви извршио самоубиство (иако је претходно негодовао због самоубиства песника Сергеја Јесењина).*  *Објавио је манифест руског футуризма – Шамар друштвеном укусу (1912). Најзначајнија поетска дела (лирске песме, поеме и циклуси): Облак у панталонама (1915), Флаута – кичма (1915), Рат и мир (1916), Човек (1917), 150 000 000 (1920), Владимир Иљич Лењин (1924), О томе (1923), Добро (1927) и др. Најзначајнија драмска дела: Стеница (1929), Хладан туш (1930) и др.* | | |
| **Главни део часа** | Поема *Облак у панталонама*, првобитног назива *Тринаести апостол*, сматра се и песниковим својеврсним поетско-програмским текстом.  Ову поему чине пролог и четири поетске целине у којима је песник изнео критику малограђанског поимања љубави, уметности, друштвеног поретка и религије.  Песник ју је посветио својој великој љубави Љиљи Брик. Поема, међутим, инспирисана је љубављу према Марији, девојци коју је песник упознао у Одеси, на једној књижевној вечери. Љубав је била немогућа јер је девојка потицала из кругова богаташа који нису одобравали везу с песником, боемом, чије занимање, по њиховим поимањима, није пристојно. Та неостварена љубав мотивисала је песника да своју огорченост због буржоаске малограђанштине искаже у поеми *Облак у панталонама*.  Истражите елементе футуризма у поеми. Тумачите лик новог човека. Обратите пажњу на иновације у ритму и стиху. Уочавајте нове теме и мотиве.   * **Ученици, вођени питањима наставника, тумаче поему *Облак у панталонама*** (*Читанка*, 186. стр.): * Протумачите првобитни наслов ове поеме – *Тринаести апостол*. Ко је тринаести апостол? Истражите значење речи апостол у контексту ове поеме.   Мајаковски је своју поему првобитно назвао *Тринаести апостол* јер у себи види „тринаестог” апостола*,* са жељом да се огласи као проповедник „нове вере” и страдалник. У трећем делу поеме песник уводи мотив из *Библије* како обезличена светина више воли Вараву него Христа који је хтео бити њен избавитељ. Трећи део поеме може да се сажме у једну мисао и поклич: *Доле ваше уређење!*   * Коју стилску фигуру уочавате у синтагми *облак у панталонама*? Откријте значење ове синтагме.   Метафора *облак у панталонама* упућује на песника и његову самољубивост. За разлику од малограђанског друштва – од њих „омекшалих мозгова”, он има моћ преображавања, може бити *нежан, не човек, већ облак у панталонама!* Тако себе ставља у средиште песничког космоса.   * Коме се лирски субјект у Прологу обраћа? На какав став лирског субјекта према друштву упућују стихови *Мисао вашу, / што машта на омекшалом мозгу, / ко лакеј на масној софи, од сала надут?*   У Прологу се лирски субјекат обраћа свету коме ни по чему не припада и пркосан, „безочан и љут” истиче самосвест о себи и својим вредностима.   * Уочите структуру поеме *Облак* *у* *панталонама*. По речима њеног аутора, песника Владимира Мајаковског, четири поетске целине ове поеме означавају четири поклича: *Доле ваша љубав!, Доле ваша уметност!, Доле ваше уређење!, Дoле ваша религија!* Какве ставове и расположења лирског субјекта имплицирају ови покличи?   У првом делу поеме (*Доле ваша љубав!*) даје запис срца, историју својих узбуђења и љубавних чекања у Одеси. Са њеним доласком уследила је изјава да се жели удати за другог, а његова реакција је скривена срџба и опонашање равнодушности.У телефонском исповедању мајци следе искази: *Вашег сина нешто дивно боли!, Запаљено му је срце и вене!, Гори срца мог капела.*  У другој целини (*Доле ваша уметност!*) исказан је песников однос према књизи и поезији, алузија на стари модел певања и схватања песништва. Јавља се негација традиције. Себе види као „данашњих дана Заратустру”, проповедника који „јецајима и крицима” шаље поруку учмалим свестима и буди епоху. У наредним стиховима његово ја се повлачи и уступа место пролетерском колективу коме припада по својим убеђењима.  У трећој целини (*Доле ваше уређење!*) поново ће опевати судар свога ја и „њих” (малограђана, властодржаца). Упућује позив пониженима, уводи мотив из *Библије,* себе види као *тринаестог апостола.*  У четвртој целини поново се враћа Марији, својој опсесији, чиме се круг песме затвара. Касније се обраћа богу, ступа у дијалог са њим, не доживљавајући га више као праведног и свемогућег, већ као „мајушног богића”.   * Размотрите степенаст стих, као и специфичност строфа, риму, опкорачење и инверзију.   Степенасти стих – термин којим се назива стих одсечне, испрекидане интонације који у графичком смислу  личи на неједнаке редове или лествице. Овакав стих  ствара утисак песниковог непосредног обраћања публици. Владимир Мајаковски је у својим песничким остварењима степенасти стих користио као снажно уметничко средство којим је изражавао бунт, крик и рушење сваког реда, па и реда у традиционалној ритмичкој структури. (*Читанка,* 191. стр.)   * Упознајте се са појмом *тетраптих* (*Читанка,* 191. стр.).   Тетраптих (гр. – од четири плоче) – термин којим се означава књижевно или сликарско дело састављено од четири целине. Поема *Облак у панталонама* представља тетраптих јер је структурирана од пролога и четири поетске целине. | | |
| **Завршни део часа** | * Резимирати научено. | | |
| **Начини провере**  **остварености исхода** |  | | |
| **Вредновање квалитета испланираног рада**  **Напомене о реализацији планираних активности**  **Самовредновање рада наставника** |  | | |