|  |  |  |  |
| --- | --- | --- | --- |
| **Припрема за час 107.** | | | |
| **Предмет** | Српски језик и књижевност | **Разред: трећи** | **Датум** |
| **Наставна тема/област** | Књижевност: Међуратна и ратна књижевност | | |
| **Наставна јединица** | **Милутин Бојић, *Плава гробница*** | | |
| **Тип часа** | Обрада | | |
| **Циљ часа** | Упознавање са животом и стваралаштвом Милутина Бојића на примеру песме *Плава гробница*. | | |
| **Очекивани исходи**  **на крају часа** | Ученик ће бити у стању да:  − тумачи значењски слој песме;  − уочи композиционе целине у песми;  − препозна формалне одлике песме;  − уочи стилска изражајна средства | | |
| **Наставне методе** | Монолошка, дијалошка, текст метода | | |
| **Облици рада** | Фронтални, индивидуални | | |
| **Наставна средства** | *Читанка* | | |
| **Међупредметне компетенције** | Комуникација, рад с подацима и информацијама, естетичка компетенција, сарадња, компетенција за целоживотно учење | | |
| **Корелација** | Историја, Географија, Ликовна култура, Музичка култура, Грађанско васпитање, Верска настава | | |
| **Кључни појмови** | Милутин Бојић, *плава гробница*, Крф, Видо, Први светски рат, Јонско море | | |
| **Литература** | Стевановић Гордана, Јовановић Бубања Јелена, Костић Татјана, *Читанка за трећи разред средње школе*, Завод за уџбенике, Београд, 2022. | | |
| **Ток часа** | | | |
| **Уводни део часа** | * Наставник најављује тему, истиче циљ часа, говори о исходима. * Припремљени ученици говоре о животу и стваралаштву Милутина Бојића (*Читанка*, 124): * Милутин Бојић (1892–1917) био је припадник млађег нараштаја српске модерне и од њега се много очекивало. Родио се у Београду, студирао је филозофију. Припадао је трагичној генерацији која је страдала у Првом светском рату. На његово дело утицали су Јован Дучић, Милан Ракић, француски, немачки, енглески песници, немачки филозофи, читао је и преводио јапанске песнике. Добро је познавао Библију и тај утицај више се осећа код њега него код других њему савремених песника. Од поезије свога доба преузео је тежњу ка формалном савршенству, израз и стих, али се код њега испољава животна радост, страст и чулност, сумње и патње га не воде у безнађе, већ у трагање за излазом. * Оставио је обимно дело (сабрана дела на више од 2.000 страна). Писао је песме, поеме, приповетке, историјске драме с националном тематиком и бројне књижевне и позоришне критике. Једини је модерниста који је тежио обимнијим жанровима, епу и драми. * Милутин Бојић умро је 1917. године, у својој двадесет шестој години, у солунској војној болници – исте године када му је у Солуну објављена песма *Плава гробница* у збирци *Песме бола и поноса*. * Дела: *Краљева јесен* (драма, изведена у Народном позоришту 1913); *Песме* (1914), *Каин* (спев, 1915; тираж је спалила бугарска окупаторска војска због актуелних политичких алузија на однос Бугарске према Србији), *Песме бола и поноса* (1917). * Песма *Плава гробница* једна је од најлепших патриотских песама српске поезије. Испевана је тоном химне. Припада збирци *Песме бола и поноса* (1917), објављеној у Солуну непосредно пред песникову смрт. Цела збирка има историјску основу, а инспирисана је трагичном судбином српских војника и цивила који су1916. године, прешавши преко Албаније, стигли на Крф. Рањени, гладни, промрзли   и болесни, масовно су умирали. Како није било места да се сви преминули хероји сахране, тела су спуштали у Јонско море.   * Представља лабудову песму Милутина Бојића. | | |
| **Главни део часа** | * Након гласног и изражајног читања песме, ученици, уз помоћ наставникових питања за интерпретацију, анализирају песму. * Наставник може пустити и интерпретацију песме глумца Драгана Николића:   <https://www.youtube.com/watch?v=__BXm10pmRI>   * Питања за интерпретацију:   • Изнесите утиске о прочитаној песми. Која осећања песма буди у вама? Како доживљавате тон којим је песма испевана?  • Анализу песме почните испитивањем њене структуре. Колико поетских целина запажате у њеној структури? Чиме су целине одељене? Какву функцију у песми има полустих *Стојте галије царске!****?***  • Откријте по чему се поетске целине међусобно разликују. Истражите специфичности прве поетске целине. Одредите место на ком се налази лирски субјект. Која је његова намера? Зашто лирски субјект Јонско море назива светом водом?  • Испитајте како су у првој поетској целини дочарани херојски понос, тишина и свечани мир? Какав допринос овоме даје атмосфера у којој лирски субјект врши опело? Одредите доба дана када се опело обавља. Зашто је ноћна језа – глуво доба ноћи погодно време за држање опела? С којим осећањем лирски субјект приступа вршењу опела? У том контексту тумачите прилог гордо.  • Како лирски субјект предочава плаву гробницу? Зашто храбре јунаке назива *Прометеји наде* и *апостоли јада*. Какав однос према рату овим показује? Пронађите стихове у којима је дочарана решеност мора да палим четама не ремети спокој.  • Тумачите другу поетску целину. Како је приказано окретање будућности? На чему ће се изградити нова поколења? У том контексту тумачите веру у рађање корифеја и у будућим генерацијама.  • У трећој, последњој поетској целини лирски субјект и даље остаје при захтеву за успостављање бескрајне тишине. На чему је заснован овај захтев? Шта треба да чују мртви хероји? Одакле допире хук борбене лаве? Истражите у какве нове нараштаје верује лирски субјект. Пронађите везу с претходном поетском целином.  • Испитајте строфе у песми. Које строфе доприносе особеној ритмичности и емоционалном патосу током целе песме?  Одредите врсту стиха и риме.  \*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*   * Песма оставља снажан утисак јер говори о трагици српског народа у Првом светском рату, када је много народа измученог глађу, болешћу, хладноћом, након преласка преко Албаније, завршило у дубинама Јонског мора, у *плавој гробници.* * Испевана је у виду апострофе или директног обраћања. Она је родољубива, химна, опело, а тон је свечан и узвишен – химничан и херојски. * У песми можемо издвојити три поетске целине које су одељене полустихом *Стојте, галије царске!*, који представља херојски повик   и даје узвишен тон песми, а јавља се на почетку, у 6, 10. и 14. строфи.   * Лирски субјекат налази се на *галијама царским –* на броду/у чамцу и тражи да спусте *крме моћне* и тихо прођу поред места где је у море бачено хиљаде српских војника. Воду назива *светом* јер у њој леже славнии треба им тихо одати почаст и не помутити им вечни мир. * Он *у доба језе ноћне* држи опело, то је доба када се дух покојника издиже *из морских дубина* изнад воде и када *велика душа покојника лута*, када се душе свих покојника сливају у једну, славну, херојску. Прилог гордо у овом контексту значи поносно. * Плава гробница је *гробље храбрих*, где *лежи брат до брата* – браћа по вери и националној припадности. * Прометеј је преузет из грчке митологије – херој који се жртвује у сукобу са боговима за будућност човечанства; Прометеј својом жртвом носи наду. Апостоли су у хришћанској традицији Христови ученици и следбеници; страдање апостола је свето. И Прометеј и апостоли представљају оличење сврсисходне и смислене жртве, као и светао пример нараштајима. Пали ратници су зато у колективном памћењу будућих нараштаја, као браниоци отаџбине и мученици, «Прометеји наде, апостоли јада». * *И доћи ће нова и велика смена* генерација, а нови нараштаји градиће се на песмама и причама о храбрим прецима који су жртвовали свој живот за отаџбину и постали део славне историје:   *Али ово гробље, где је погребена*  *Огромна и страшна тајна епопеје,*  *Колевка ће бити бајке за времена,*  *Где ће дух да тражи своје корифеје.*  У новим нараштајима дух предака тражиће нове корифеје – прваке, храбре предводнике.   * *Хук борбене лаве, врућим кључем крв пенуша њина –* односи се на снагу, одлучност, спремност на јуриш и борбу потомака славних предака. Историја се памти, преноси и наставља са новим генерацијама. * Песма има 14 строфа. Почиње строфом испеваном у четрнаестерцу и седмерцу. Ова строфа је по песничком заносу, емоцији и значају централна у целој песми, а њен почетак *Стојте, галије царске!* јавља се још три пута у песми – у 6, 10. и 14. строфи, које су такође испеване у четрнаестерцу и седмерцу. Ове четири строфе доприносе емоционалном патосу и ритмичности. Стихови осталих строфа су од по 12 слогова. Рима је укрштена.   Песма се завршава химничним тоном, стиховима:  *Опело држим какво не виде небо јоште*  *Над овом светом водом.*   * Уочити:   *–* епитете (опело *гордо* и *света* вода) који доприносе химничном тону;  – паралелизам између природе и умрлих војника.  *.* | | |
| **Завршни део часа** | * Резимирати научено. * Прочитајте Лалићеву *Плаву гробницу* и упоредите поетски тон те две песме. Поредите и уметнички доживљај песама које потичу из различитих епоха и друштвених прилика, чији су творци различитих животних искустава, различитог песничког сензибилитета и уметничког надахнућа. * Наставник упућује ученике да погледају документарни филм «Где цвета лимун жут», снимљен у продукцији *Кошутњак филма* 2006. године, који говори о највећем страдању српског народа – о повлачењу преко Албаније на острво Крф, или о Албанској голготи:   https://www.youtube.com/watch?v=j7MLTvB62Oc   * Препоручује и документарни филм *Велики рат у сећањима књажевачких солунаца* (2022)*,* Народне библиотеке „Његош“ из Књажевца:   https://www.youtube.com/watch?v=ICPq8p0BTWo | | |
| **Начини провере**  **остварености исхода** | - Посматрање и бележење ученичког учешћа, закључивања и одговарања на постављена питања;  - исказивање креативности и самосталности ученика приликом тумачења текста. | | |
| **Вредновање квалитета испланираног рада**  **Напомене о реализацији планираних активности**  **Самовредновање рада наставника** |  | | |