|  |  |  |  |
| --- | --- | --- | --- |
| **Припрема за час 111.** | | | |
| **Предмет** | Српски језик и књижевност | **Разред: трећи** | **Датум** |
| **Наставна тема/област** | Књижевност | | |
| **Наставна јединица** | **Милош Црњански: *Видо, острво смрти*** | | |
| **Тип часа** | Обрада | | |
| **Циљ часа** | * Упознати ученике са путописном прозом М. Црњанског (репортаже с путовања на Крф); * подстицање радозналости и развијање читалачких компетенција | | |
| **Очекивани исходи**  **на крају часа** | Ученик ће бити у стању да:   * искаже најосновније податке везане за путописну прозу Црњанског; * истраживачки и са разумевањем чита књижевноуметнички текст и издвоји главне одлике путописа са Крфа Милоша Црњанског; * повеже путописе Црњанског са претходним градивом на исту тему; * изнесе лични став и аргументовано га образложи. | | |
| **Наставне методе** | Дијалошка, монолошка, текстовна метода, биографска метода | | |
| **Облици рада** | Фронтални, индивидуални | | |
| **Наставна средства** | *Читанка 3* | | |
| **Међупредметне компетенције** | Компетенција за целоживотно учење, комуникација, естетичка компетенција, компетенција за учешће у демократском друштву. | | |
| **Корелација** | Психологија, Грађанско васпитање, Историја, Географија. | | |
| **Кључни појмови** | Путописи, Крф, Видо – острво смрти | | |
| **Литература** | Стевановић Гордана, Јовановић Бубања Јелена, Костић Татјана, *Читанка за трећи разред средње школе*, Завод за уџбенике, Београд, 2022. | | |
| **Ток часа** | | | |
| **Уводни део часа** | Најава теме, истицање циља и исхода часа. Наставник упознаје ученике са појединостима у вези са Црњанским, наглашава да су најпознатији путописи Милоша Црњанског *Писма из Париза* (1921) и *Љубав у Тоскани* (1930), а да су три путописа везана за пут Милоша Црњанског до Крфа, боравак на Крфу и острву Виду. Први путопис носи наслов *Хаџилук на Крф*, *до Плаве гробнице. Видо, острво смрти* је други путопис који ће се обрадити на овом часу и трећи – *Гробља Србије на Крфу.*  У београдском листу „Време” Црњански је у јулу, августу и септембру 1925. године објавио серију од осам репортажа с путовања на Крф. *Видо, острво смрти* објављена је 20. августа 1925. године. Наднаслов чланка био је – *Гробља Србије, међу чкаљем и смрдљевком*, а поднаслови – *Гробови за бесмртне војске, без крстова*. – *Један Грк, шеф апсане, брине о њима.* – *Слатко је мрети за домовину, зар не?* У наведеном се назире да је у српском друштву након Првог светског рата наступило посрнуће дотадашњих идеала, а вредности попут херојства и патриотизма су занемарене.  У тексту *Видо, острво смрти* доминира суморна дескрипција реалности и духовне изгубљености. Ужасавајуће и потресно је сећање на време смрти које је Црњански сазнао преко сведока, санитетског мајора г. Станојевића. Можда су још више узнемирујуће слике кршевитог предела, запуштених гробова, заборава и односа непоштовања савременика Милоша Црњанског према жртвама које су биле услов опстанка српства и победе над злом које је човечанству донео рат. | | |
| **Главни део часа** | Ученици су имали задатак да прочитају текст на стр. 315-318. тако да најпре износе утиске о прочитаном, а затим наставник, или неко од ученика изражајно чита запис санитетског мајора Станојевића, након чега ученици самостално, или уз наставниково усмеравање закључују:  *Опис који нам пружа мајор Станојевић дат је као увод (подсетник на оно што је било), и као контраст ономе што након тога приказује. Милош Црњански затим критикује државу због небриге према српским војничким жртвама, али и национални менталитет, склон брзом заборављању прошлости. Црњански критикује државу због немара (Никола Камбис, шеф државног затвора, препушта уређење гробља затвореницима). Опис гробља такође је критика: „Унутра гробље је сâм чкаљ, трска и травуљина. Избоде ноге док му се дође”. На великим, заједничким крстачама, где се не зна ни како се зову војници који ту почивају, написано је: „За Правду и Слободу”, те ови натписи, истакнути на овај начин, стоје наспрам тадашњег, запуштеног стања на српским гробљима на Крфу. Црњански истиче још један натпис на једном од гробова: „Збогом, отаџбино. Збогом, родитељи, рођаци и пријатељи. Ја остајем овде. Одавде почиње Велика Србија”. Овом сликом се још више истиче немар људи и колико мало времена је потребно да прође па да се жртве забораве.*  *Крај путописа чита наставник или неко од ученика јер је критика експлицитно дата у овим речима у којима има ироније, разочарења, прекора:*  *„На годину се навршује 10 година трагедије. Ако стање наших гробаља остане као досад, то ће бити један од наших највећих скандала. Не би могли ни да их обиђу. Ни да их нађу. Уређују их грчки робијаши. […] Ја бих предложио само да се фотографије наших гробаља са Крфа, које сам понео са собом, поставе на видно место, нпр. у Скупштини, или по школама. У васпитне сврхе. […] Сад се у Београду свира, пева, једе, пије. Они који нису погинули кажу ’смрт наших хероја имала је величанствен смисао’. […] Србија је далеко, уосталом, да ли и постоји? Море је бескрајно и ови мртви неће се вратити никада. А кад би се и вратили, ко зна, не би ли пролазили са тавним очима и пожутелим лицем, крај својих села, кућа, па и породица? Тако изгледа сада острво смрти наше војске. Остала гробља наша, расута по Крфу, још горе.”* | | |
| **Завршни део часа** | Изношење општих закључака о путописној прози М. Црњанског.  Ученицима се даје могућност да постављају питања, износе недоумице или прокоментаришу нова гледишта која имају након тумачења текста. | | |
| **Начини провере**  **остварености исхода** | * Посматрање и бележење ученичког учешћа, закључивања и одговарања на постављена питања; * исказивање креативности и самосталности ученика приликом тумачења текста; * степен повезивања претходно усвојеног градива са новим градивом | | |
| **Вредновање квалитета испланираног рада**  **Напомене о реализацији планираних активности**  **Самовредновање рада наставника** |  | | |