|  |  |  |  |
| --- | --- | --- | --- |
| **Припрема за часове 139. и 140.** | | | |
| **Предмет** | Српски језик и књижевност | **Разред: трећи** | **Датум** |
| **Наставна тема/област** | Књижевност | | |
| **Наставна јединица** | **Растко Петровић, *Људи говоре*** | | |
| **Тип часа** | Обрада | | |
| **Циљ часа** | * Упознавање са животом и делом Растка Петровића, на примеру текста *Људи говоре* * Подстицање читалачке радозналости и развијање способности за дубљу анализу, повезивање и јасно и аргументовано исказивање мишљења | | |
| **Очекивани исходи**  **на крају часа** | Ученик ће бити у стању да:   * уочи лирски тон дела; * препозна лепоту људског говора и његов значај; * анализира лирски роман; * уочи слојевитости романа; * препозна и тумачи универзалност порука; * протумачи склад између природе, људи и путника. | | |
| **Наставне методе** | Дијалошка, монолошка, текстовна метода | | |
| **Облици рада** | Фронтални, индивидуални | | |
| **Наставна средства** | *Читанка 3* | | |
| **Међупредметне компетенције** | Компетенција за целоживотно учење, комуникација, естетичка компетенција, сарадња | | |
| **Корелација** | Ликовна култура, музичка култура, психологија, историја, географија | | |
| **Кључни појмови** | *Људи говоре,* авангарда, дијалог, моћ говора, наратор, ликовна уметност, лирски роман | | |
| **Литература** | Стевановић Гордана, Јовановић Бубања Јелена, Костић Татјана, *Читанка за трећи разред средње школе*, Завод за уџбенике, Београд, 2022. | | |
| **Ток часа** | | | |
| **Уводни део часа** | * Најава теме, истицање циља и исхода часа * Група припремљених ученика говори о животу и стваралаштву Растка Петровића (*Читанка*, 334̶335. стр.). * Растко Петровић (1898–1949) је био песник, приповедач, романсијер, есејиста, познавалац авангардне уметности и поезије, ликовни критичар и представник теоријско-синтетичке критике. Потиче из београдске интелектуалне породице. Његова сестра је Надежда Петровић, чувена српска сликарка и зачетник авангардне српске уметности. Припадник је ратне генерације младих. Као седамнаестогодишњи ученик гимназије преживео је албанску голготу. Са Крфа је отишао у Француску и тамо је положио српску матуру, вратио се у отаџбину, а потом је поново боравио у Паризу, где је дипломирао права на Сорбони. У Паризу је упознао авангардну уметност. По повратку у Србију постао је дипломата. Боравио је у Риму, Африци, Шпанији... Када је почео Други светски рат, Петровић је био у Вашингтону. Након рата до смрти је остао у емиграцији и због тога се одвојио од књижевности. * Прве песме објавио је на Крфу у „Забавнику” (1917). Све док се није образовала надреалистичка група, модернизам Растка Петровића (теоријски и стваралачки) представљао је највиши домет српске авангарде. Настојао је да у својим делима изрази: однос човека и природе, реализам (који неће опонашати стварност, већ откривати њене дубље законитости) и објективни лиризам (као говор праисконске непосредности). * Дела: *Бурлеска господина Перуна бога грома* (роман,1921), *Откровење* (збирка песама, 1922), *Са силама немерљивим* (роман,1927), *Африка* (путопис, 1930), *Људи говоре* (роман – путописна проза, 1931), *Дан шести* (роман о повлачењу српске војске преко Албаније; рукопис је приликом одласка у Америку понео са собом; првобитно га је назвао *Осам недеља*; редиговао га је Марко Ристић; постхумно је објављен 1960), критике, есеји и др. | | |
| **Главни део часа** | * Наставник заједно са ученицима анализира текст. * Роман *Људи говоре* (1931) сматра се најбољим остварењем Растка Петровића и кључним делом за разумевање његове поетике. У роману *Људи говоре* жанровски се преплићу лирска и путописна проза. Пишчеву пажњу заокупљају људи које је срео на путовању. Путник бележи оно што чује, без намере да саговорника омета својим коментарима и тиме наруши једноставност, спонтаност и природност говора којим исказују своју помиреност са животом који им је задат. * У делу има аутобиографских елемената, али аутор избегава поистовећивање са путником. Путник преузима улогу наратора. У средишту његовог интересовања налази се говор људи као основа за откривање порука и значења дела. * Феномен говора је доминантан, остало је споредно. Вредност говора је у човековој могућности да њиме искаже свој став према животу и однос према свету. * У делу се издвајају три целине: Прва посета језеру, Друга посета језеру, Размишљања о природи, животу, смрти. * Ученици износе своја запажања и размишљања о следећим питањима: * О чему разговарају путник и становник острва? Какве ставове износе о рату? Зашто ова тема заокупља човека од најстаријих времена? Протумачите овај дијалог у контексту времена у којем је дело настало. * Како тече дијалог између Пипа и путника? Шта сазнајемо о Пиповом животу? Које се Пипове особине откривају током разговора? Пронађите у тексту филозофско питање које даје дубљи смисао овом једноставном разговору. * Какав утисак на вас оставља разговор путника с Ивоном? | | |
| **Завршни део часа** | * Резимирање наученог * Испитајте елементе путописне и лирске прозе у делу. Изнесите своја запажања. * Размислите шта бисте рекли када бисте били у ситуацији да у неколико реченица испричате свој живот. Какву моћ имају речи? | | |
| **Начини провере**  **остварености исхода** | – Посматрање и бележење ученичког учешћа, закључивања и одговарања на постављена питања;  – исказивање креативности и самосталности ученика приликом тумачења текста;  – степен повезивања претходно усвојеног градива са новим градивом | | |
| **Вредновање квалитета испланираног рада;**  **Напомене о реализацији планираних активности;**  **Самовредновање рада наставника** |  | | |