|  |  |  |  |
| --- | --- | --- | --- |
| **Припрема за час 36.** | | | |
| **Предмет** | Српски језик и књижевност | **Разред: трећи** | **Датум** |
| **Наставна тема/област** | Књижевност: Модерна у европској и српској књижевности | | |
| **Наставна јединица** | **Милан Ракић, *Искрена песма*** | | |
| **Тип часа** | Обрада | | |
| **Циљ часа** | Упознавање ученика са стваралаштвом Милана Ракића кроз анализу његове *Искрене песме* | | |
| **Очекивани исходи**  **на крају часа** | Ученик ће бити у стању да:   * наведе најважније одлике стваралаштва Милана Ракића; * локализује песму *Искрена песма*; * тумачи песничке слике и језичко-стилска изражајна средства; * одреди мотиве у песми; * тумачи доживљај љубави лирског субјекта; * тумачи доживљај љубави жене; * уочи узрок неспоразума у љубави између мушкарца и жене; * одреди врсту песме; * одреди стих, строфу, риму песме | | |
| **Наставне методе** | Монолошка, дијалошка, текст метода | | |
| **Облици рада** | Фронтални, индивидуални | | |
| **Наставна средства** | *Читанка* | | |
| **Међупредметне компетенције** | Комуникација, рад с подацима и информацијама, естетичка компетенција, сарадња, компетенција за целоживотно учење | | |
| **Корелација** | Ликовна култура, Музичка култура, Психологија | | |
| **Кључни појмови** | Милан Ракић, *Искрена песма*,  *отужна* песма, искреност, истина, тишина, жена, љубав, чулна страст, супериорност, парадокс | | |
| **Литература** | Стевановић Гордана, Јовановић Бубања Јелена, Костић Татјана, *Читанка за трећи разред средње школе*, Завод за уџбенике, Београд, 2022. | | |
| **Ток часа** | | | |
| **Уводни део часа** | * Наставник најављује тему, истиче циљ часа, говори о исходима. * Упознавање са животом и стваралаштвом Милана Ракића (*Читанка*, 93).   *Милан Ракић (1876–1938)*  *потиче из угледне, београдске породице интелектуалаца. Након гимназије започео је студије филозофије на Великој школи, а потом је прешао на право, које је наставио да студира у Паризу. Био је дипломата. У служби је најзначајнији његов боравак у Приштини уочи балканских ратова. Тада је настао циклус „Са Косова” од седам патриотских песама.*  *Ракић је као добровољац у Првом балканском рату био одликован златном медаљом за храброст. Већина његових сабораца није знала да је он аутор „На Гази Местану”, песме коју су често рецитовали.*  *Био је представник београдске симболистичке школе, интелектуалац и артист, није прихватио утицај Војислава Илића, већ су на њега утицали француски парнасовци и симболисти, од којих се учио савршеној форми, прецизности у изразу, јасности, уметничкој дисциплини. Основно осећање у његовој поезији је песимизам, човека види као окованог и егзистенцијално ограниченог, али гордог и стоички моралног. Ракића застрашују извештачени бол, обмана, монотонија живљења, равнодушност, немоћ да се осети пуноћа живота, заборав... За разлику од Дучића, који је задивљен пред светом, Ракић сумња и појавама иронично прилази. Он настоји да у свему открије два лица, чак и у љубави. У њој одбацује сентименталност. Он је, како су га критичари назвали, „реалиста љубави”, али је Ракићева љубавна поезија и модерно сензуална.*  *Ракић је изабран за члана Српске краљевске академије (данас САНУ) 1934. године.*  *Умро је у Загребу.*  *Дела: збирке песама – Песме (1903), Нове песме (1912), Песме (1924), постхумно: Песме и позоришне критике, 1961.*  *Ракић и Дучић (каснија фаза, када је превазишао традицију стављени су у напоредни однос као два песника „зреле” модерне.*   * Наставник најављује песму.   *Невеликим песничким опусом од свега шездесет и пет песама, Ракић је оставио трајни печат у српској поезији.*  *У Искреној песми помера границе очекиваног, теми љубави приступа на нов, изненађујућ начин. Песма наводи на размишљање о чулној и натчулној љубави и намеће се питање да ли се само о једној има право певати.*  *У Читанци је представљена прва верзија песме, из 1903. године. У другој верзији ове песме, из 1924. године, Милан Ракић је изоставио прву строфу из прве верзије песме.* | | |
| **Главни део часа** | * Наставник интерпретативно чита песму, након што је упутио ученике да треба пажљиво да слушају песму и обрате пажњу на елементе симболистичке поезије. Након тога ученици читају песму у себи и припремају се за њено тумачење. * Наставник усмерава ток часа питањима, прати активност ученика и тачност одговора, допуњује одговоре. * Ученици износе утиске о песми и тумаче песму одговарајући на наставникова питања. * Какав утисак је на вас оставила песма? Шта вас је у овој песми посебно изненадило? Каква осећања и размишљања је пробудила песма?   *Песма изазива подељена осећања: са једне стране исказује снагу љубавног доживљаја и старасти, а са друге стране разочарање због себичности и егоистичности у љубави. Изненађује начин на који се лирски субјекат обраћа жени.*   * Како се лирски субјект обраћа жени? Који глаголски облик користи? Шта се њиме сугерише? Коју стилску фигуру препознајеш у речима *не говори, ћути*?   *Лирски субјекат у форми директног обраћања (апострофа) говори жени „не говори, ћути”, када су сами њих двоје – мукарац и жена – у загрљају „пред величанством природе”. Тиме он на неки начин жели да заустави време, тренутак, да се у потпуности препусти телесном уживању, јер сматра да би било какве речи, па макар и речи нежности (из перспективе мушкарца, јер их мушкарац тако доживљава), нарушиле узбуђење, самозадовољство, телесни ужитак:*  *„О склопи усне, не мичи се, ћути!*  *Остави мисли, нек се бујно роје,*  *И реч нек твоја ничим не помути*  *Безмерно силне осећаје моје.*  *Ћути, и пусти да сад жиле моје*  *Забрекћу новим, заносним животом,*  *Да заборавим да смо ту нас двоје*  *Пред величанством природе; а потом(…)”*   * Издвојте стихове у којима је превладала чулна страна бића. Како се лирски субјект осећа у том тренутку? Запазите став лирског субјекта према љубави?   *„Кад прође све, и малаксало тело*  *Поново падне у обичну чаму,*  *И живот нов и надахнуће цело*  *Нечујно, тихо, потоне у таму(…)“*  *За лирског субјекта љубав је страст, задовољење љубавне пожуде, врхунац телесног задовољства, а некон тренутног задовољења жудње, малаксало тело пада „у обичну чаму”.*   * Како доживљава жену? Образложите своје запажање поткрепљујући га стиховима из песме.   *„Ја ћу ти, драга, опет рећи тада*  *Отужну песму о љубави, како*  *Чезнем и страдам и љубим те, мада*  *У том тренутку не осећам тако.*  *И ти ћеш, бедна жено, као вазда*  *Слушати радо ове речи лажне,*  *И захвалићеш богу што те сазда,*  *И очи ће ти бити сузом влажне.”*  *Осећа се супериорност, надмоћ лирског субјекта над женом, коју доживљава као објекат „љубави”, предмет своје пожуде. Речи које јој упућује су за њега „отужна песма о љубави”, односно привидан израз љубави, обмана.*   * За чим она чезне? Истражите и изнесите свој став о томе шта стоји у основи неразумевања два бића.   *Жена чезне за нежношћу – да мушкарац чезне за њом, страда због ње и љуби је – али и за вербалном потврдом љубави, док мушкарац љубав доживљава кроз телесно задовољење и у томе је основа неразумевања.*   * Пронађите стих у којем обраћање лирског субјекта прелази у грубост. Коментариште и изнесите став о томе.   *„И ти ћеш, бедна жено, као вазда(…)”*  *Изразом „бедна” лирски субјекат понижава жену, на неки начин је жали јер она верује у песму о љубави, која је за њега „отужна” – горка, извештачена лажна. Говори је да би удовољио женској ћуди, како Исидора Секулић каже поводом ове песме „жена воли ласку, лаж”.*   * У којим стиховима препознајете парадокс (*Читанка*, 95)? Прокоментаришите.   *„* *За тај тренутак живота и миља,*  *Кад затрепери цела моја снага,*  *Нека те срце моје благосиља.*  *Ал’ не волим те, не волим те, драга!”*  *У овим стиховима присутно је признање љубави лирског субјекта, љубави из његове визуре – снага љубавне страсти, али и негација љубави, сумња у љубав, себичност да се размисли дубље о осећањима мимо телесних. Овде се може отворити и тема за размишљање и дискусију о сукобу осећања и разума лирског субјекта.*   * Прокоментаришите шта сугеришу стихови у којима је дат опис природе:   „ Док крај нас лишће на дрвету жути  И тама пада врх заспалих њива.  *Опис природе у песми сугерише пролазност живота и страх лирског субјекта од пролазности, те на неки начин његову супериорност над женом можемо повезати са страхом од пролазности и са немогућношћу да се заустави време.*   * Издвојте мотиве у песми.   *Мотиви: љубав, жена, негација љубави/сумња у љубав, пролазност.*   * Одредите врсту песме.   *Песма је љубавна, спада у интимистичку лирику Милана Ракића.*   * Проучите стих, строфу и риму песме.   *Песма је испевана у десет катрена (у другој верзији девет катрена), стих је једанаестерац (Читанка, 95), рима укрштена.* | | |
| **Завршни део часа** | * Изнесите своја размишљања, ставове, недоумице о односима међу људима, о томе колико смо искрени према себи и другима. * Резимирати научено. * За домаћи задатак прочитати у Читанци на 95. и 96. страни шта су познати говорили о Ракићу и његовој поезији. * ЗА РАДОЗНАЛЕ И КРЕАТИВНЕ: Прочитајте *Очајну песму* и упоредите је с *Искреном песмом*. Своја запажања формулишите у неколико реченица, запишите их и изложите на часу. | | |
| **Начини провере**  **остварености исхода** |  | | |
| **Вредновање квалитета испланираног рада;**  **Напомене о реализацији планираних активности;**  **Самовредновање рада наставника** |  | | |