|  |  |  |  |
| --- | --- | --- | --- |
| **Припрема за час 12. и 13.** | | | |
| **Предмет** | Српски језик и књижевност | **Разред: трећи** | **Датум** |
| **Наставна тема/област** | Књижевност/Модерна у европској и српској књижевности | | |
| **Наставна јединица** | **Антон Павлович Чехов, *Ујка Вања*** | | |
| **Тип часа** | Обрада | | |
| **Циљ часа** | Упознавање ученика са стваралаштвом А. П. Чехова кроз анализу драме *Ујка Вања* | | |
| **Очекивани исходи**  **на крају часа** | Ученик ће бити у стању да:   * – препозна карактеристике Чеховљевог стваралаштва; * – уочи одлике импресионистичке драме; * – уочи битне теме и односе у делу; * – уочи тематику пропадања код Чехова; * – препозна и образложи разлоге пропадања јунака; * – уочи свевременост и актуелност теме; * – тумачи драмски текст. | | |
| **Наставне методе** | Дијалошка, монолошка, текст метода | | |
| **Облици рада** | Фронтални | | |
| **Наставна средства** | *Читанка* | | |
| **Међупредметне компетенције** | Компетенција за целоживотно учење, комуникација, рад с подацима и информацијама, сарадња, естетичка компетенција, одговорно учешће у демократском друштву | | |
| **Корелација** | Музичка култура, Ликовна култура | | |
| **Кључни појмови** | *Ујка Вања*, импресионистичка драма, драма атмосфере, простор, време | | |
| **Литература** | – Стевановић Гордана, Јовановић Бубања Јелена, Костић Татјана, *Читанка за трећи разред средње школе*, Завод за уџбенике, Београд, 2022.  – Ђорђевић Часлав, Лучић Предраг, *Књижевност и српски језик 3, приручник за ученике гимназије и средњих стручних школа,* *Д. Ђорђевић и Венцловић,* Нови Сад, 2004. | | |
| **Ток часа** | | | |
| **Уводни део часа** | Упознавање са животом и стваралаштвом Антона Павловича Чехова.  Навођење одлика импресионистичке драме. (*Читанка*, 42. стр.)  *Антон Павлович Чехов (1860–1904) родио се у провинцијском руском*  *граду Таганрогу у породици трговца који је банкротирао. Породица се потом одселила у Москву, у којој је Чехов завршио медицински факултет. Прве приче објавио је како би могао да издржава породицу. Разболео се од туберкулозе 1886, али није престајао да ствара. Умро је током лечења у Баденвајлеру, у Немачкој.*  *Писао је новеле, приповетке и драме којима је извршио, а и данас врши снажан утицај на европско позориште.*  *Дочарао је живот руских интелектуалаца из провинције који чезну за лепотом и срећом, а савладавају их испразност и бесмисао стварности. Он је уместо чврсте композиције у драму увео лабаво повезане сцене, лирске монологе, лајтмотиве; није тежио радњи и заплету, већ стварању атмосфере у драми. За његове драме карактеристично је да имају чети-*  *ри чина.*  *Одлике импресионистичке драме: тежиште је на атмосфери, не на спољашњим ефектима радње; радња је фрагментарна; тежиште није на дешавањима, већ на друштвеној средини; јунаци су углавном интелектуалци, осетљиви на окружење; дешавања су на унутрашњем плану; радња нема разрешења, јер нема праве радње.* | | |
| **Главни део часа** | Ученици вођени наставником тумаче драмски текст.  *Ујка Вања* је импресионистичка драма. Има четири чина, што је карактеристично за Чеховљеву драму.  *У Ујка Вањи драмска радња се догађа на руском селу, на имању пензионисаног професора Серебрјакова. Иван Војницки или ујка Вања је брат покојне професорове жене. Он је живот посветио раду на поменутом имању. На имању живе и Марија, ујка Вањина мајка и Соња, професорова ћерка, која такође предано ради. Соња је заљубљена у пожртвованог сеоског лекара Астрова, поклоника шуме и природе. Вања и Астров су заљубљени у лепу Јелену Андрејевну, професорову*  *другу супругу.*  *Професорова идеја да прода имање узрокује да веома сложени односи међу јунацима прерасту у сукобе чији су узроци много дубљи и старији. (Читанка, 31)*  Ученици наводе ликове у драми:   * – *Серебрјаков, Александар Владимирович, професор универзитета у*   *пензији*   * – *Јелена Андрејевна, његова жена; 27 година* * – *Софија Александровна (Соња), његова кћи из првог брака* * – *Војницка, Марија Васиљевна, удовица тајног саветника, мати прве*   *професорове жене*   * – *Војницки, Иван Петрович, њен син* * – *Астров, Михаило Љвович, лекар* * – *Телегин, Иља Иљич, пропали спахија* * – *Марина, стара дадиља* * – *Један радник*   *Радња се догађа на имању Серебрјакова.*  *Време у драми обухвата месеце август и септембар.У ствари, сценско време драме, без пауза, траје веома кратко: први чин почиње у три сата поподне, а други у пола један после поноћи. Трећи у један сат поподне, а четврти тог дана увече. Тако све траје два дана и две ноћи. Сценско време својом краткоћом сугерира утисак о динамичном развоју радње.*  *Традиционална драма је сматрала квалитетом – богатство радње. Чеховљеве драме се одликују, према оцени критике, сиромаштвом радње. Чехов је богатство збивања заменио богатством доживљавања, емоција, расположења, и то преношење тежишта на интимни човеков свет чини драму лирском и у складу је са основним принципом: „Драма је у човеку, а не у спољним манифестацијама”.*  – Шта нам говори прва реплика дадиље Марине у *Ујка Вањи*: ,,Пиј, баћушка”, и Астровљев одговор: „Нешто ми се не пије”?  *Првом репликом ништа не почиње, али нас драмско казивање уводи у свакодневност, у атмосферу и односе међу људима који ниједног тренутка, од заплета до расплета, неће бити динамични.*  – Шта из Марининог и Астровљевог разговора сазнајемо о Астрову, његовом стању и расположењу? Шта је једино што он воли?  *О Астрову сазнајемо да је у тај крај дошао као лекар пре десет година. Превише је радио и постао је незадовољан животом, више ништа не жели, никога не воли. Критички гледа на руског човека и његову заосталост. Једино воли природу, шуме, и лепоту.*  - Шта нам казује разговор Марије Васиљевне и Војницког у првом чину (прва сцена)? Како она описује сина Војницког и које промене уочава у њему?  *Ујка Вања је некада учио и радио, а сада само спава, једе, пије, потонуо је у нерад и чамотињу, осећа се старо иако има само 47 година.*  – Шта сазнајемо о Серебрјакову и Јелени и њиховом расположењу?  *Серабјаков је професор у пензији. Писао је о уметности, мада је много не познаје. Оженио се младом и лепом Јеленом. Она чами поред њега, утрнулих чула и жеља.*  – Какви су међусобни односи јунака у драми?  *Међу јунацима владају стални неспоразуми који се испољавају дијалошки. Суштину тих односа најбоље ће исказати Јелена Андрејевна у реплици на почетку другог чина:*  *Нешто није у реду у овој кући. Ваша мати мрзи све осим својих брошура и професора; професор је нервозан, мени не верује, вас се боји; Соња се љути на оца, љути на мене и не говори са мном већ две недеље; ви мрзите мог мужа и отворено презирете своју мајку, ја сам нервозна и данас* *сам двадесет пута почињала да плачем. Нешто није у реду у овој кући.*   * – Да ли се остварују речи дадиље Марине изречене у четвртом чину: „Опет ћемо живети по старом“?   *Повратак на старо је само привидан. На психолошком плану – старо се никада не може вратити. Ликови су се још више отуђили, а и сами су се изменили.* | | |
| **Завршни део часа** | Наставник дели ученике у групе и свакој групи за домаћи задатак даје истраживачке задатке за анализу ликова којом ће се бавити наредног часа.  Препоручује им да код куће погледају позоришну или екранизовану изведбу неке Чеховљеве драме. | | |
| **Начини провере**  **остварености исхода** |  | | |
| **Вредновање квалитета испланираног рада**  **Напомене о реализацији планираних активности**  **Самовредновање рада наставника** |  | | |