|  |  |  |  |
| --- | --- | --- | --- |
| **Припрема за час 5.** | | | |
| **Предмет** | Српски језик и књижевност | **Разред:** трећи | **Датум** |
| **Наставна тема/област** | Књижевност: Модерна у европској и српској књижевности | | |
| **Наставна јединица** | **Шарл Бодлер: *Везе*** | | |
| **Тип часа** | Обрада | | |
| **Циљ часа** | Упознавање ученика са програмском песмом Шарла Бодлера | | |
| **Очекивани исходи**  **на крају часа** | Ученик ће бити у стању да:  – наведе најважније карактеристике Бодлеровог стваралаштва;  – дефинише појам програмска песма;  – тумачи песничке слике и стилска изражајна средства;  – препозна синестезију као стилску фигуру у тексту;  – дефинише појам синестезија;  – објасни појам универзална аналогија;  – одреди форму песме, врсте стиха и риме | | |
| **Наставне методе** | Монолошка, дијалошка, текст метода | | |
| **Облици рада** | Фронтални, индивидуални | | |
| **Наставна средства** | *Читанка* | | |
| **Међупредметне компетенције** | Комуникација, рад с подацима и информацијама, естетичка компетенција, сарадња, компетенција за целоживотно учење | | |
| **Корелација** | Ликовна култура, Музичка култура | | |
| **Кључни појмови** | Шарл Бодлер, програмска песма, симбол, синестезија, универзална аналогија, сонет | | |
| **Литература** | – Стевановић Гордана, Јовановић Бубања Јелена, Костић Татјана, *Читанка за трећи разред средње школе*, Завод за уџбенике, Београд, 2022. | | |
| **Ток часа** | | | |
| **Уводни део часа** | Ученици се подсећају основних одлика модерне и њених водећих праваца, симболизма и импресионизма. Истичу да је зачетник модернизма Шарл Бодлер.  Наставник најављује наставну јединицу и исписује наслов на табли, истиче циљ и исходе часа.  Биографија Бодлера – говоре ученици (претходног часа су добили задатак да се припреме) уз помоћ наставника.  **Шарл Бодлер** (1821–1867) рођен у Паризу, претеча је симболизма и утемељитељ модерног европског песништва. Био је трагична личност у сукобу с породицом, друштвом и са самим собом.  **Дела**: *Цвеће зла* (1857, допуњено издање 1861), *Сплин Париза* (1864), *Разне песме* (1866); писао је и есеје, био је теоретичар симболизма.  Бодлер се надовезује на претходне европске књижевне традиције као што су: романтичарска (култ уметника, побуна против ауторитета, наглашена емоционалност и др.), реалистичка и натуралистичка (опис живота велеграда), парнасовска (строга форма). Велики утицај на Бодлера имала је поезија Едгара Алана Поа. Новина код Бодлера је у томе што је у први план поставио сликање душевних стања, али тако да их уметник не описује, већ их само наговештава. Као што наслов Бодлерове збирке *Цвеће зла* сугерише – најупечатљивија лепота настаје из зла. Због шест песама из збирке *Цвеће зла* (1857), Бодлер је изведен на суд. Ипак, истом збирком начинио је прекретницу у француском и европском модерном песништву. | | |
| **Главни део часа** | Наставник упознаје ученике да је песма *Везе* (*Correspondance*), која се преводи и као *Складности*, *Сагласја* и сл., програмска песма (песма у којој аутор износи своја књижевна схватања и начела).  Овом програмском песмом изражено је настојања песника да сопствени доживљај света прикаже путем видљивих облика који симболизују невидљиву стварност.  Следи наставниково интерпретативно читање песме, уз упутство да ученици обрате пажњу на то са чиме лирски субјекат упоређује природу, а након тога следи разговор о песми.  **Питања за интерпретацију:**  – Проумачите наслов песме.  Наслов песме упућује на свеопшту повезаност и јединство мириса, звукова и боја у природи.  – Како лирски субјект доживљава природу? Где песник проналази симболе помоћу којих изражава своја осећања, расположења и ставове?  Лирски субјекат природу доживљава као храм, као „шуму симбола“. Песник симболе за изражавање својих духовних стања проналази управо у природи.  – Покушајте да на основу песме *Везе* одредите значење појма симбол.  Сваки детаљ у природи, мириси, боје, звуци, представљају симбол, неки скривени смисао за наш ум; отуда идући кроз природу, *ко кроз шуму иде човек кроз симболе.* О томе говори и стих Војислава Илића, претече наших симболиста: *Све је само симбол, што ти види око.*  – Тумачите израз *мутне речи*.  *Мутне речи* су нејасна значења која треба одгонетнути, а у томе ће нам помоћи симболи из природе.  – Шта производи хармонију у природи? На основу тога одредите основни мотив песме. Зашто је јединство о којем се пева мрачно и дубоко?  Хармонију у природи ствара јединство боја, звукова и мириса, који су иако различити, опет блиски, испреплетани и у вези.  Основни мотив/тема песме је природа и скривени смисао који песник налази у њој.  Везе у природи су дубоке и њихово одгонетање је неисцрпно.  – Из мноштва природних феномена, у песми се издвајају мириси. Ослањајући се на текст песме, објасните сложеност и разноврсност мириса.Одредите каква је улога мириса у димензији мрачног и дубоког јединства природе.  Постоје свежи и благи, али и тешки мириси. Иако су у супротности, они заједно чине неизмерно јединство. Они у нама буде разне аналогије, „занос чула нам и духа“, неисцрпан су извор скривених значења.  – Пронађите стихове у којима је заступљена синестезија. Тумачите њену функцију у песми. Покушајте на основу тих стихова да објасните своје схватање универзалне аналогије.  „Неки су мириси кô пут дечја свежи,  Зелени кô поља, благи кô обое...”  Она појачава утисак о јединству и вези свега у природи, што је основна идеја песме.  **Универзална аналогија –** Бодлерово мистично тумачење синестезије којим се укида граница између чула и ствара сагласје чулних утисака.  – Наведите поетску форму у којој је песма испевана. Одредите врсту стиха, као и врсту риме.  Песма је испевана у форми сонета (састоји се од два катрена и две терцине). Стих је дванаестерац. Рима је у обгрљена (слећу–срећу), укрштена (свежи–тежи) и парна (њуха–духа). | | |
| **Завршни део часа** | Детаљније се упознати са појмом ***универзална аналогија*** и Бодлеровом теоријом о универзалној аналогији на страни 18 у *Читанци.*  За домаћи задатак прочитати Бодлерову песму *Читаоцу* на 20. стр. и припремити се за разговор о њој уз помоћ питања за интерпретацију на 21. стр. у *Читанци*. | | |
| **Начини провере**  **остварености исхода** |  | | |
| **Вредновање квалитета испланираног рада**  **Напомене о реализацији планираних активности Самовредновање рада наставника** |  | | |