|  |  |  |  |
| --- | --- | --- | --- |
| **Припремe за час 116. и 117.** | | | |
| **Предмет** | Српски језик и књижевност | **Разред: трећи** | **Датум** |
| **Наставна тема/област** | Књижевност | | |
| **Наставна јединица** | **Милош Црњански, *Дневник о Чарнојевићу*** | | |
| **Тип часа** | Обрада | | |
| **Циљ часа** | * Извршити анализу садржинских, стилских, тематских елемената и идејног слоја романа и уметничког поступка, жанровске специфичности; * разумевање суматраизма Милоша Црњанског; * тумачење ликова (уочавање и анализирање фигуре двојника у роману) и односа човека према рату; * подстицање читалачке радозналости и развијање способности за дубљу анализу, повезивање и јасно и аргументовано исказивање мишљења | | |
| **Очекивани исходи**  **на крају часа** | Ученик ће бити у стању да:   * сажето објасни суматраистичку поетику Милоша Црњанског; * искаже најосновније податке везане за живот Црњанског и дело и објасни суматраистичку поетику; * истраживачки и са разумевањем чита књижевноуметнички текст и примењује различите стратегије читања; * тумачи текст, исказује утиске и аргументовано образлаже закључке; * издвоји основне одлике књижевног рода и врсте у датом делу, као и језичко-стилске карактеристике текста; * повеже ситуације описане у роману са историјским или другим одговарајућим контекстом; * протумачи књижевни текст стављајући га у одговарајући културноисторијски контекст и истакне универзалне вредности књижевног дела | | |
| **Наставне методе** | Дијалошка, монолошка, текстовна метода | | |
| **Облици рада** | Фронтални, индивидуални, групни | | |
| **Наставна средства** | *Читанка 3,* лектира | | |
| **Међупредметне компетенције** | Компетенција за целоживотно учење, комуникација, естетичка компетенција, компетенција за учешће у демократском друштву. | | |
| **Корелација** | Историја, грађанско васпитање, психологија | | |
| **Кључни појмови** | Исповест, дневник, рат, суматраизам, лирски роман | | |
| **Литература** | Стевановић Гордана, Јовановић Бубања Јелена, Костић Татјана, *Читанка за трећи разред средње школе*, Завод за уџбенике, Београд, 2022.  Лектира *Дневник о Чарнојевићу* | | |
| **Ток часа** | | | |
| **Уводни део часа** | * Најава теме, истицање циља и исхода часа. * Ученици су добили инструкције на шта треба обратити пажњу у току читања. Поред тога, ученици су подељени у пет група. Свака група је имала посебан задатак. Своје задатке ће излагати на 1. и 2. часу обраде. Ученици су пре реализације упућени и на читање текстова (*Читанка*, стр. 312̶314) који ће им помоћи да боље одговоре на своје задатке. * У првом роману Милоша Црњанског, *Дневник о Чарнојевићу* (1921), доминира лирско-асоцијативни израз обојен дефетизмом и револтом као последицама ратних доживљаја и послератних духовних осећања, који су обележили и збирку песама *Лирика Итаке*. С обзиром на жанровску измешаност, у роману *Дневник о Чарнојевићу* не уочавају се класични романескни елементи, нити развијена фабула, а ни ликови нису чврсто обликовани. Структура романа је таква да се без нарочитог реда смењују размишљања главног јунака о разним мотивима из живота, као и о животу самом. На овај начин су испреплитане слике са ратишта, призори из ратне болнице у Кракову, где јунак лежи болестан, доживљаји непосредно после рата, када јунак, болестан и разочаран, прижељкује смрт, слике из завичаја, сећања на мајку, призори из љубавног и брачног живота јунака. Сва сећања прожета су јединственим осећањем живота, које је наговештено првом реченицом: *Јесен, и живот без смисла*. Бесмисао и гнушање подједнако испуњавају јунаково виђење догађаја и из прошлости и из садашњости, из ратног и из мирнодопског живота. Јунак романа сем досаде и безвољности као да не познаје друга осећања. Критичари га описују као нихилисту или циника који је изгубио сваку илузију о животу, а који утеху налази једино у суматраистичком уверењу, погледу на плаво небо и мислима на далеке плаве обале и корална острва. Да ли је и ви доживљавате на исти начин овог искреног јунака?      * На почетку часа ученици излажу основне податке о Црњанском, а затим их наставник детаљније упознаје са биографијом писца (посебно истичући да је учествовао у Првом светском рату као аустроугарски војник). Ученици бележе, а затим, на почетку првог часа обраде износе утиске о делу, закључке, аргументовано саопштавају свој доживљај романа и на основу самосталног истраживачког читања износе своја запажања. | | |
| **Главни део часа** | 1. ***група*** *је имала задатак да испита жанровске особености, наслов, начин и врсте приповедања, начин приказивања догађаја, уочи и објасни фрагментарност и функцију фрагментарности;* 2. ***група****: тематски слој романа; годишња доба и временски ток у роману; функција боја; суматраистички елементи (поетика);* 3. ***група****: доминантна атмосфера у роману (грађанска, породична, друштвена,лична);доминантнаосећања(меланхолија, равнодушност, умор итд.); мотив сеоба и однос према рату;* 4. ***група****: Чарнојевић и Рајић – двојници (анализа ликова);* 5. ***група****: интертекстуалност, цитатност и биографски елемнти. Напомена: овај задатак ради група ученика на напредном нивоу знања. Као помоћ и подстицај за истраживачки рад, наставник је упутио ученике да прочитају текст др Але Татаренко на:*   <https://fenomeni.me/u-potrazi-za-junakom-dnevnika-o-carnojevicu-tema-crnjanski/>   * Ученицима се даје могућност да постављају питања, износе недоумице или прокоментаришу нова гледишта која имају након излагања сваке групе. Ученици у току излагање бележе. Наставник у току оба часа пружа додатно објашњење књижевнотеоријских и функциналних појмова уколико ученици то не учине (**обавезно објашњава термин: поетски роман** –односи се напрозну творевину специфичног начина приповедања у којем се преплићу елементи спољашње и унутрашње стварности, душевна стања и слике из природе, емоционално и дескриптивно, те се стапају у недељиво поетско јединство; роман се на овај начин приближава лирској песми. Метафорички изрази, асоцијативно везивање слика, честа понављања истих или веома сличних реченица као и мелодија реченице, такође, овакав роман примиче се лирској песми. Реченица поетског романа је веома развијена, са уметнутим деловима, често испресецана зарезима, обилује инверзијама, те је у њој нарушен рационални, логички однос и поредак, а истакнут је ритам, својствен лирици. Примере за овакав тип романа налазимо код Милоша Црњанског (*Дневник о Чарнојевићу*, *Сеобе*), као и код других писаца двадесетог века, који су се окренули приказивању човека и његових психолошких стања, проузрокованих деловањем друштва и света на њега и његовом реакцијом против тих деловања. Форми овог модерног романа својствено је приповедање у првом лицу, доживљени говор као и унутрашњи монолог, чиме се епски израз приближава лирском изразу. Лирско *ја* романа, постаје протагонист који обликује свет кроз своје опажање и враћа га као облик имагинације). | | |
| **Завршни део часа** | * Ученици и наставник врше сумирање и отклањају евентуалне недоумице. * Задатак („За радознале и креативне”, стр. 314) може бити обрађен на часу додатне наставе или секције. | | |
| **Начини провере**  **остварености исхода** | – Посматрање и бележење ученичког учешћа, закључивања и одговарања на постављена питања;  – исказивање креативности и самосталности ученика приликом тумачења текста;  – степен повезивања претходно усвојеног градива са новим градивом | | |
| **Вредновање квалитета испланираног рада;**  **Напомене о реализацији планираних активности;**  **Самовредновање рада наставника** |  | | |