|  |  |  |  |
| --- | --- | --- | --- |
| **Припрема за час 115.** | | | |
| **Предмет** | Српски језик и књижевност | **Разред: трећи** | **Датум** |
| **Наставна тема/област** | Књижевност | | |
| **Наставна јединица** | **Милош Црњански: *Суматра*** | | |
| **Тип часа** | Обрада | | |
| **Циљ часа** | –Упознавање ученика са песмом *Суматра* и програмским текстом *Објашњење Суматре* | | |
| **Очекивани исходи**  **на крају часа** | Ученик ће бити у стању да:  – самостално анализира песму;  – издвоји мотиве, стилске фигуре, поруке;  – препозна авангардне, суматраистичке елементе у песми;  – дефинише појам *суматраузам*;  – уочава и разуме симболику боја;  – разуме значај *Објашњења „Суматре”.* | | |
| **Наставне методе** | Дијалошка, монолошка, текстовна метода | | |
| **Облици рада** | Фронтални, индивидуални | | |
| **Наставна средства** | *Читанка 3* | | |
| **Међупредметне компетенције** | Компетенција за целоживотно учење, комуникација, естетичка компетенција, компетенција за учешће у демократском друштву | | |
| **Корелација** | Психологија, филозофија, грађанско васпитање, историја, географија | | |
| **Кључни појмови** | Милош Црњански, суматраизам, *Суматра, Објашњење „Суматре”,* блиско-далеко, боје | | |
| **Литература** | Стевановић Гордана, Јовановић Бубања Јелена, Костић Татјана, *Читанка за трећи разред средње школе*, Завод за уџбенике, Београд, 2022. | | |
| **Ток часа** | | | |
| **Уводни део часа** | * Најава теме, истицање циља и исхода часа. * Обнављање о животу и стваралаштву Црњанског (*Читанка*, 287). * Милош Црњански (1893–1977) сматра се централном личношћу „послератног модернизма” и, заједно с Ивом Андрићем, водећим српским писцем XX века. Био је песник, романсијер, драмски писац, есејиста, критичар, теоретичар, састављач антологија кинеске и јапанске лирике, учествовао је у издавању литерарних часописа, писао за новине, бавио се дипломатијом и политиком. Његов животни пут одсликава многе промене и ломове који су се збили у XX веку. * Родио се у Чонграду (Мађарска), где је његов отац био чиновник. Основну школу завршио је у Панчеву, а гимназију у Темишвару, студије на Филозофском факултету започео је у Бечу, а довршио у Београду. У Првом светском рату био је аустријски војник на галицијском ратишту. * Црњански је дуго, као и његово дело, био ван српског и југословенског књижевног живота. Године 1935. био је уредник антикомунистичког листа „Идеје”, исте године као дипломата отишао је ван земље, а после Другог светског рата остао је у иностранству као емигрант. Вратио се тек тек 1965. године. * Црњански је тако писац с „два књижевна живота”, тј. две фазе у стваралаштву: рана – од 1917. до почетка 30-их година и позна – од 1958. године. * Послератну модернистичку генерацију подстакао је на нове начине стварања програмским чланцима и књигом *Лирика Итаке*, која је донела новине у тематици, стиху и тону, слободан стих, протест против рата, дефетизам, демитологизације историјских и песничких вредности и сл. * Значајнија дела у првој фази су следећа: *Маска* (поетична комедија, 1918), *Лирика Итаке* (збирка песама, 1919), *Приче о мушком* (приповетке, 1920), *Дневник о Чарнојевићу* (роман, 1921), *Сеобе* (роман, 1929), *Љубав у Тоскани* (путопис, 1930), *Књига о Немачкој* (путопис, 1931), велики број песама у периодици (Су*матра* – 1920, *Стражилово* – 1921, *Сербиа* – 1926. и др.). Писао је есеје, књижевне и ликовне критике, путничке записе, репортаже. Значајнија дела у другој фази су: *Конак* (драма, 1958), *Друга књига Сеоба* (роман, 1962), *Тесла*   (драма, 1966), *Код Хиперборејаца* (дело хибридног карактера,1966), *Роман о Лондону* (роман, 1971). Постхумно су објављена незавршена дела *Микеланђело* (монографија, 1982) и *Ембахаде* (дипломатски мемоари, 1983). | | |
| **Главни део часа** | * Наставник (или припремљени ученик) врши локализацију дела и износи податке значајне за разумевање (*Читанка*,296). * Песма *Суматра* и *Објашњење „Суматре”* штампани су заједно 1920. године у октобарском броју „Српског књижевног гласника”. Тадашњи уредник тог часописа, Богдан Поповић, предложио је Милошу Црњанском да уз *Суматру* напише објашњење које ће садржати песниково схватање поезије, те да га заједно с песмом објави. Ова два текста представљају пример нераздвојиве везе уметничког дела и аутопоетике. * Песма *Суматра* изражава потребу да се превазиђе животни круг, обележен изнад свега тек окончаним ратом, због чега се у разореном свету траже везе с далеким световима и искуствима. Ову песму Црњански првобитно није уврстио у збирку песама *Лирика Итаке*, већ ју је овој збирци касније придружио. * Суматра у истоименој песми симболизује утопијски простор, место среће у којем владају нове вредности и нов смисао. Пад старог поретка вредности оставља за собом празнину. Страх од те празнине и тежња за смислом и новим вредностима подстичу на градњу нових материјалних и духовних поредака и простора. Нови простор Црњански је конкретизовао у острво Суматра. * *Објашњење „Суматре”* састоји се из два дела, при чему се први део узима као манифест српске међуратне поезије јер су у њему изнесена књижевно-теоријска схватања нове песничке генерације поникле за време и након Првог светског рата, односно једне експресионистичке струје која је по називу песме *Суматра* добила име **суматраизам**. * Други део Објашњења „Суматре” сведочи о настанку саме песме *Суматра* и указује на везу између овог песничког дела и песникових животних околности. * Ученици, праћени наставником, анализирају песму помоћу питања за интерпретацију која су раније добили за домаћи задатак (*Читанка,* 301-302). * Опишите утисак који на вас оставља песма *Суматра* својим звучањем. Тумачите вишезначни смисао наслова ове песме. * Размотрите значења следећих синтагматских целина у песми*: врхови Урала, бледи лик, поток што румено тече, бескрајни мир плавих мора, зрна корала, из завичаја трешње, Месец са запетим луком, далека брда, ледене горе*. Каква су психичка стања лирског субјекта њима имплицирана? Запазите у ком контексту их песник помиње у *Објашњењу „Суматре”.* * Испитајте како се у песми назире рат, иако није експлицитно поменут. Разговарајте о утиску који на вас оставља уметнички поступак којим се извесни садржаји наговештавају, али се експлицитно не откривају. * Објасните улогу првог лица множине у ком се лирски субјект испољава у песми. Коментаришите однос који је дат између прошлог и садашњег времена. * Откријте значења која носи песникова суматраистичка визија света. Проналази ли лирски субјект решење за наставак живота у забораву или у некој врсти измирења са светом? Своје одговоре аргументујте примерима из песме. * Проучите како су организоване строфе у песми. Уочите специфичност стихова. Запазите како су версификација и ритам у песми повезани са смислом песме. | | |
| **Завршни део часа** | * Суматараизам Милоша Црњанског има више обележја: * То је занос покренут космичким ширинама и даљинама. * Суматараизам је синтеза космизма и космополитизма, са њим долази свеопшта повезаност ствари, бића и појава, повезује се блиско и далеко, људско и предметно, дух и материја. * Прочитајте текст *Објашњење „Суматре”* и откријте поетске ставове нове песничке генерације која се јавила након Првог светског рата. Истражите шта је циљ поезије те нове генерације песника. Уочите какви су њихови ставови према утилитаризму у поезији. | | |
| **Начини провере**  **остварености исхода** | – Посматрање и бележење ученичког учешћа, закључивања и одговарања на постављена питања;  – праћење и вредновање излагања ученика;  – исказивање креативности и самосталности ученика приликом тумачења текста | | |
| **Вредновање квалитета испланираног рада;**  **Напомене о реализацији планираних активности;**  **Самовредновање рада наставника** |  | | |