|  |  |  |  |
| --- | --- | --- | --- |
| **Припрема за час 44.** | | | |
| **Предмет** | Српски језик и књижевност | **Разред: трећи** | **Датум** |
| **Наставна тема/област** | Књижевност/Модерна у европској и српској књижевности | | |
| **Наставна јединица** | **Сима Пандуровић: *Светковина*** | | |
| **Тип часа** | Обрада | | |
| **Циљ часа** | – Упознавање ученика са стваралаштвом Симе Пандуровића и важним одликама његове поетике  – Издвајање основних мотива, откривање компиозиције, уочавање песничких слика, истицање стилских поступака у песми  – Навикавање ученика да своје одговоре поткрепе примерима из текста  – Развијање читалачке радозналости, моћи запажања, упоређивања, закључивања | | |
| **Очекивани исходи**  **на крају часа** | Ученик ће бити у стању да:  – самостално анализира тематско-мотивски слој песме;  – говори о стилским средствима које је песник користио како би се лакше дошло до откривања значења;  – представи свој доживљај песме;  – уочи примере дезинтеграције модерне у Пандуровићевој поезији;  примени усвојена знања. | | |
| **Наставне методе** | Дијалошка, монолошка, текст метода | | |
| **Облици рада** | Фронтални | | |
| **Наставна средства** | *Читанка* | | |
| **Међупредметне компетенције** | Компетенција за целоживотно учење, комуникација, рад с подацима и информацијама, сарадња, естетичка компетенција | | |
| **Корелација** | Историја, Филозофија | | |
| **Кључни појмови** | Светковина, љубавна песма, симболика, песимизам, естетика ружног | | |
| **Литература** | Стевановић Гордана, Јовановић Бубања Јелена, Костић Татјана, *Читанка за трећи разред средње школе*, Завод за уџбенике, Београд, 2022. | | |
| **Ток часа** | | | |
| **Уводни део часа** | Најава теме, истицање циља и исхода часа.  С обзиром на то да се ученици први пут сусрећу са стваралаштвом Симе Пандуровића, наставник их најпре упознаје са биографијом писца и основним карактеристикама његове поезије.  Сима Пандуровић (1883–1960) је последњи у кругу песника који су стварали под утицајем француског симболизма. Од француских лиричара – Бодлера, Рембоа, Верлена ‒ преузео је многе теме и мотиве – песимизам и естетику ружног. Био је професор филозофије, што је знатно утицало на његово стваралаштво. Пандуровић је својом поезијом изразио крајњи песимизам епохе; на ово је утицала немачка песимистичка филозофија и Шопенхауер. Објавио је три збирке песама: *Посмртне почасти* (1908), *Дани и ноћи* (1912) и *Оковани слогови* (1918). Најбољом његовом књигом сматра се збирка *Посмртне почасти*, коју ће Јован Скерлић, најутицајнији критичар модерне, жестоко напасти у свом тексту *Једна књижевна зараза*. У том тексту Скерлић ће рећи да је Пандуровић ,,песимиста каквог свет није видео, да је болестан, а да му књига делује болеснички”. (Наставник препоручује ученицима да прочитају још неке делове критике.) Пандуровић је писао рефлексивну лирику, љубавне песме, мисаоно-психолошке и родољубиве песме. У његовим песмама јавља се естетика ружног и мења однос мртве драге у српској поезији (није идеална драга као у романтизму). Пандуровићева лирика је лирика ружног и гротескног. Збирка *Посмртне почасти* истиче ружно као облик протеста против свега малограђанског и баналног.  Наставник мотивише ученике тако што разговара о осећају заљубљености, понашању заљубљених, њиховом заносу итд. Следи изражајно читање песме. | | |
| **Главни део часа** | Наставник изражајно и интерпретативно чита песму *Светковина* Симе Пандуровића (*Читанка*, стр. 118).  Тумачење текста вођено питањима наставника и одговорима ученика (уз наставникову помоћ и допуну уколико је потребно).  Какви су ваши утисци о песми *Светковина*? Зашто песма носи баш овај наслов?  *Ученици су уочили да ова љубавна песма није налик ниједној коју су досад читали. Приметиће да су амбијент и атмосфера у којима се представља љубав двоје младих неуобичајени. Светковина је прослава, весеље поводом неког важног догађаја. За песника је светковина тренутак када је његов лирски субјекат одлучио да живи слободно и да не мари за мишљење других људи.*  Какав је дан у који су *сишли с ума*? Од чега су се одвојили, побегли? Протумачите симболику стиха *Љубави наше плав и нежан цвет.* Упоредите га са стихом који му претходи. Шта запажате?  *Силазак са ума у сјајан дан је силазак у свет жудњи и хтења, љубави и страсти. Лирски субјекат у првом лицу множине казује срећу и удес двоје младих. На тај начин оно што је лично постаје универзално. Епитети провидан и дубок описују колико је тај дан другачији од свих осталих, колико је он важан у њиховим животима. Цела прва строфа представља отцепљење заљубљених од остатка света, од туђих* *погледа*.  *„Љубави наше плав и нежан цвет” представља чедност и верност. Симбол је недостижног јер је ретка љубав која је налик на плави цвет.*  На који начин у песми лирски субјекат формално потврђује сједињавање два бића. Образложите зашто је песма испевана у првом лицу множине. Шта је тиме постигнуто?  *Светина радознало посматра њихово слободно исказивање љубави. Сâм доживљај љубави дат је у стиховима: „У цвећу смо ишли, Славећи страсно осећања та”. У првом лицу множине је јер тиме истиче да су спојени љубављу у једно биће, али и контраст са другима.*  Анализирајте поетски простор у којем егзистира њихова љубав.  У стиховима запазите контраст физичке близине и духовне удаљености између света и двоје заљубљених. Извршите упоредну анализу света и живота споља и атмосфере која влада у болничком врту.  *Светина их не оставља на миру, већ их проглашава лудима јер су се осмелили да јавно светкују своја страсна осећања. Радознало посматра њихово слободно исказивање љубави. У болничком дворишту, којим се шири болнички мирис, све је бело и стерилно. Метафора ,,луди од љубави” преведена је у метафору душевне болнице, у којој се нашао овај заљубљени пар након што је јавно обелоданио своју љубав.*  Издвојте епитете који их обележавају. Чиме се воде двоје заљубљених? Објасните опозицију *глава/срце*. Протумачите стихове *Животно вино, срж недостају/ Њима, а глава њихова им смета*.  Наведите стихове који говоре о ослобађању од стега које свакодневни живот намеће и подразумева. Ученици ће закључити да и 5. и 6. строфа говоре о ослобађању.  *Јер ми смо давно, верна драга – је ли! –*  *Искидали конце што нас вежу*  *За простор, време, тонове и боје,*  *– Ланце живота што звече и стежу –*  *Јер ми смо, можда, сами тако хтели,*  *Рад љубави нам и рад среће своје.*  У почетним стиховима 5. строфе истичу се недостаци живота светине. Шта се истиче њеним последњим стиховима?  *Ученици ће истаћи да последња два стиха указују на јачину љубави (А наших срца један исти звук /Бележи дражи и времена хук).*  По чему се њихова љубав разликује од оне о којој се писало у романтизму, а потврђују је управо ови стихови?  *Овде је јасно да се не ради о мртвој драгој, већ је реч о љубавницима који ту љубав интензивно доживљавају у времену које траје и да та љубав оставља траг у њему.*  Објасните симболику беле боје у последњој строфи песме.  *Белина одоре симболизује и чистоту и невиност љубави која се рађа између двоје заљубљених.*  Протумачите матафору у последњем стиху песме. Шта се њоме сугерише?  *Завршни стих – „Гле! очима им трепти роса немо...” ‒ мења однос светине према заљубљеном пару. До тог тренутка били су радознали, хладни, знатижељни, а на крају се мењају, као да схватају јачину љубави заљубљеног пара. Роса у очима (сузе) јесте знак да су у њима покренута осећања. На тај начин двоје младих у белим кошуљама постају симбол чисте, велике, искрене и недостижне љубави. Неки ће ученици уочити да сузе могу представљати и тугу због немогућности светине да и сама осети јачину такве љубави или чак сажаљење тог света над судбином двоје младих.*  Испитајте стих и строфу. Шта запажате?  *Први стих Пандуровићеве* Светковине *испеван је у лирском, симетричном десетерцу, али у наредним строфама уочавају се одступања, јер песник уводи јампске једанаестерце, који постају доминантни. Тему одметања заљубљених од остатка света прате и ритмичка одметања од устаљеног метричког обрасца.*  Коментаришите мисао Миодрага Павловића из текста *О песништву Симе Пандуровића*: „Срећа је само у врховном заносу који превазилази границе разума и пробија круг свакодневице“*.*  *Ученици ће вероватно коментарисати да је љубав стање које је често у супротности са разумом, не може се објаснити рационално и које удаљава од свакодневице. То одвајање од стварности могу створити само јаке емоције. Због тога су заљубљени у Пандуровићевој песми смештени у круг болнице, док је нормалан свет ван тог зида, али и „ван среће и дубине сазнања“.* | | |
| **Завршни део часа** | Наставник скреће пажњу ученицима да је Пандуровићева поезија означила крај модерне у нашој поезији, да управо ова песма представља дезинтеграцију модерне, јер простор, тема, као и нови доживљај љубави наговештавају авангарно песништво. | | |
| **Начини провере**  **остварености исхода** | – Посматрање и бележење ученичког учешћа, закључивања и одговарања на постављена питања;  – исказивање креативности и самосталности ученика приликом тумачења текста;  – степен повезивања претходно усвојеног градива са новим градивом. | | |
| **Вредновање квалитета испланираног рада**  **Напомене о реализацији планираних активности**  **Самовредновање рада наставника** |  | | |