|  |  |  |  |
| --- | --- | --- | --- |
| **Припрема за час 3.** | | | |
| **Предмет** | Српски језик и књижевност | **Разред: трећи** | **Датум** |
| **Наставна тема/област** | Књижевност: Модерна у европској и српској књижевности | | |
| **Наставна јединица** | **Модерна у европској књижевности** | | |
| **Тип часа** | Обрада | | |
| **Циљ часа** | Упознавање ученика са епохом модерне | | |
| **Очекивани исходи**  **на крају часа** | Ученик ће бити у стању да:  – објасни друштвено-историјска кретања у свету на прелазу из 19. у 20. век који  су одлучујуће утицали на стварање покрета модерне и стилских праваца у оквиру ње;  – повеже друштвено-историјски контекст са појавом дендизма, симболизма и естетике ларпурлартизма;  – локализује модерну као књижевну епоху;  – објасни значење појмова модеран и модерна/модернизам;  – наведе одлике праваца модерне | | |
| **Наставне методе** | Монолошка, дијалошка, текст метода | | |
| **Облици рада** | Фронтални, индивидуални | | |
| **Наставна средства** | *Читанка* | | |
| **Међупредметне компетенције** | Комуникација, рад с подацима и информацијама, естетичка компетенција, сарадња, компетенција за целоживотно учење | | |
| **Корелација** | Ликовна култура, Музичка култура | | |
| **Кључни појмови** | Модерна/модернизам, модерно, дендизам, ларпурлартизам, -изми | | |
| **Литература** | – Стевановић Гордана, Јовановић Бубања Јелена, Костић Татјана, *Читанка за трећи разред средње школе*, Завод за уџбенике, Београд, 2022. | | |
| **Ток часа** | | | |
| **Уводни део часа** | Наставник ученицима поставља питање шта значе термини **модеран/модена** и **мода** и применом методе олуја идеја записује на табли одговоре. Долазимо до одговора да је модеран – савремен, нов, онај који је у моди и да је мода оно што одговара укусу средине и времена, а огледа се у одевању и начину живота.  Наставник записује наслов на табли (а ученици у свеске) и истиче циљ и исходе часа. | | |
| **Главни део часа** | Упознати ученике да се термин **модерна/модернизам** користи за означавање стилских и идејних тенденција у књижевности и уметности последњих деценија 19. века. Одређује стилски хетероген период који је трајао до Првог светског рата. То је општи назив за више праваца, струја или школа у уметности који су се јављали и смењивали у овом периоду од неколико деценија.  Термин модерна јавио се осамдесетих година деветнаестог века у немачкој књижевности да би означио настојања младих стваралаца окренутих против позитивизма у филозофији и реализма у уметности.  Модерну су условили: незадовољство стварношћу (класна подела друштва, сиромаштво, малограђански дух опседнут стицањем богатства); незадовољство реалистичком књижевношћу (која је постала једнолична, досадна, сувопарна); ирационална, метафизичка и спиритуална филозофија Артура Шопенхауера, Фридриха Ничеа, Анрија Бергсона, а и музика Рихарда Вагнера.  Зачетником симболизма, истакнутог правца модерне, сматра се Шарл Бодлер (сам своју поезију назива модерном), на чију је поетику, као и на поетике његових следбеника, утицала и Вагнерова музика.  Због ових утицаја ствараоци модерне окренули су се индивидуалности, субјективности и ирационалном. С обзиром на ове одлике питати ученике у ком правцу (који смо учили у претходном разреду) треба тражити корене модерне европске књижевности. Ученици ће одговорити да је у питању романтизам, а наставник ће указати на то да се период модерне у науци о књижевности назива и неоромантизам (нови романтизам).  За разумевање периода модерне значајно је објаснити појам **дендизам**. Питати ученике да се сете са којим тендијима смо се срели у књижевности романтизма (Бајронов Чајлд Харолд, Бајрон је и сам био денди, Евгеније Оњегин).  Одлике модерне (заједничке одлике праваца): истицање сопственог доживљаја света, окретање унутрашњем животу, бежање од стварности у ирационално и мистично, духовно осећање клонућа, песимизма, разочарања, истицање досаде (сплин) и јачање индивидуализма. Важна је форма, израз, склад; уметност треба да буде сама себи сврха, па је основно начело **уметност ради уметности** или **ларпурлартизам**.  Најзначајнији правци и школе модерне, тзв. **–изми** су: парнасизам, симболизам, импресионизам и декаденција. О њима ћемо говорити на наредном часу. | | |
| **Завршни део часа** | Резимирати научено кроз питања наставника и одговоре ученика. Ученици питају уколико им нешто није довољно јасно.  Упутити ученике да се упознају са књижевним појмовима у *Читанци* на стр. 15, а потом разговарати о њима.  За домаћи задатак прочитати о дендизму у одељку *Занимљиво је*, *Читанка*, стр. 12. У *Читанци* на 13. страни погледати слику Едуара Манеа, *Доручак на трави* и обратити пажњу на најупечатљивије детаље: шта је на њој реалистичко, а шта романтичарско, што наговештава ново доба у уметности.  За радознале и креативне: Послушајте неку од најпознатијих опера Рихарда Вагнера: *Рајнско злато*, *Валкира*, *Зигфрид*, *Сумрак богова*, *Парсифал*. Покушајте да осетите сугестивност његове музике коју су песници модерне желели да досегну у својој поезији. | | |
| **Начини провере**  **остварености исхода** |  | | |
| **Вредновање квалитета испланираног рада**  **Напомене о реализацији планираних активности**  **Самовредновање рада наставника** |  | | |