|  |  |  |  |
| --- | --- | --- | --- |
| **Припрема за час 125.** | | | |
| **Предмет** | Српски језик и књижевност | **Разред: трећи** | **Датум** |
| **Наставна тема/област** | Језик/Лексикологија | | |
| **Наставна јединица** | **Лексика српског језика према сфери употребе – историзми, архаизми и неологизми** | | |
| **Тип часа** | Обрада | | |
| **Циљ часа** | Упознавање са лексиком српског језика према сфери употрбе | | |
| **Очекивани исходи**  **на крају часа** | Ученик ће бити у стању да:   * разликује лексику српског језика према сфери употребе; * дефинише историзме, архаизме и неологизме; * разликује историзме; * разликује архаизме * уочава неологизме; * успешно реши задатке. | | |
| **Наставне методе** | Монолошка, дијалошка | | |
| **Облици рада** | Фронтални, индивидуални | | |
| **Наставна средства** | Уџбеник за српски језик | | |
| **Међупредметне компетенције** | Комуникација, сарадња, рад с подацима и информацијама, компетенција за целоживотно учење | | |
| **Корелација** | Унутарпредметна, страни језици | | |
| **Кључни појмови** | Лексика према сфери употребе, историзми, архаизми, неологизми | | |
| **Литература** | Одобрени уџбеници за српски језик | | |
| **Ток часа** | | | |
| **Уводни део часа** | * Наставник уводи ученике у тему помоћу следећих задатака које задаје на табли: * У следећим реченицама уочи и подвуци:  1. реч која се у данашње време не употребљава јер означава застарели појам (појам који више не постоји):   *Дијак Глигорије оставио је запис о себи.*   1. реч уместо које бисмо данас употребили другу реч са истим значењем:   *Госпожа Дафина је јунакиња романа «Сеобе».*   1. реч која је ушла у употребу у новије време:   *Многи људи данас имају свој* блог *на интернету.*   * Наставник најављује тему, истиче циљ часа, говори о исходима. | | |
| **Главни део часа** | * Ученици, уз помоћ наставника, дефинишу појмове и наводе или класификују примере. * **Историзми** су речи које нису у свакодневној употреби, јер појаве и предмети који су били обележени више не постоје: *дијак* (писар на средњовековном двору или у манастиру), *дужд* (титула поглавара Млетачке републике), *фараон* (староегипатски владар), *абаџија* (кројач одеће од грубе вунене тканине), *ћурчија* (занатлија који праве огртаче постављене крзном). * **Архаизми** су застареле речи које су у савременом језику замењене другим речима: *женик* – младожења, *полза* – корист, *позорје* – сцена, *число* – број. * За разлику од појмова који су означени историзмима (који више не постоје), појмови означени архаизмима и данас постоје, али се уместо архаизма употребљава неки савремени синоним: *земљопис* – географија, *Вијена* – Беч. * **Неологизми** су речи које именују појмове и појаве настале у новије време (некада су то били: *комбајн, робот,* а данас: *блог, десктоп, провајдер*). * **Нове речи** се не преузимајусамо из страних језика већ се и стварају по утврђеним творбеним обрасцима (нпр. *претраживач* као истраживач, *бостанијада* као олимпијада). * Неологизми се могу сматрати новим речима само док не уђу у свакодневну употребу и не постану уобичајене речи. * Лаза Костић је био чувен по својим неологизмима: *плетисанка, безњеница, покајка, векотрај.* | | |
| **Завршни део часа** | * Вежбање – решавање задатака из одобрених уџбеника | | |
| **Начини провере**  **остварености исхода** | * Активност у изради задатака; * праћење и вредновање излагања ученика; * успешност ученика у решавању задатих питања | | |
| **Вредновање квалитета испланираног рада;**  **Напомене о реализацији планираних активности;**  **Самовредновање рада наставника** |  | | |