|  |  |  |  |
| --- | --- | --- | --- |
| **Припрема за час 11.** | | | |
| **Предмет** | Српски језик и књижевност | **Разред: трећи** | **Датум** |
| **Наставна тема/област** | Књижевност | | |
| **Наставна јединица** | **Артур Рембо, *Самогласници*** | | |
| **Тип часа** | Обрада | | |
| **Циљ часа** | Упознавање ученика са поетиком Арутра Рембоа кроз интерпретацију песме *Самогласници* | | |
| **Очекивани исходи**  **на крају часа** | Ученик ће бити у стању да:   * препозна форму сонета; * самостално тумачи лирску песму; * разуме улогу језичко-стилских изражајних средстава у значењском слоју песме; * препозна синестезију у песми; * коментарише везу између звука самогласника, боје повезане с тим звуком и слике која им је приписана; * повеже друштвено-историјски контекст са појавом поезије симболизма; * објасни појам *херметичност* на примеру песме *Самогласници*; * објасни појам *уклети песници* | | |
| **Наставне методе** | Монолошка, дијалошка, текст метода | | |
| **Облици рада** | Фронтални и индивидуални | | |
| **Наставна средства** | *Читанка* | | |
| **Међупредметне компетенције** | Компетенција за целоживотно учење, комуникација, рад с подацима и информацијама, сарадња, естетичка компетенција | | |
| **Корелација** | Музичка култура, Ликовна култура | | |
| **Кључни појмови** | Артур Рембо, *Самогласници,* „алхемија речи”, *теорија обојеног звука,* синестезија, херметичност, уклети песници, симболизам, лирика, сонет | | |
| **Литература** | – Стевановић Гордана, Јовановић Бубања Јелена, Костић Татјана, *Читанка за трећи разред средње школе*, Завод за уџбенике, Београд, 2022. | | |
| **Ток часа** | | | |
| **Уводни део часа** | Наставник нављује и исписује на табли назив наставне јединице, упознаје ученике са циљем и исходима часа.  Упознаје ученике са биографијом и поетиком Артура Рембоа.  Артур Рембо  (1854–1891)  Француски књижевник, као и Шарл Бодлер, сматра се једним од утемељивача модерне поезије. Родио се у провинцијском граду Шарвилу. Почео је да пише још као тинејџер. У Париз је дошао на позив Пола Верлена, значајног симболистичког песника. Однос и понашање Рембоа и Верлена савременици су сматрали скандалозним.  Целокупно песничко дело створио је између 1870. и 1873. године. У почетку је имитирао и пародирао књижевно наслеђе (*Офелија*). Са шеснаест година написао је своју најпознатију песму – *Пијани брод*.  У последњој збирци поезија му постаје објективна ослободивши се песниковог Ја. Тежио је „алхемији речи” и савршенству форме. Његов песнички исказ одликују синестетичке фигуре и фантазија.  Значајна дела: *Пијани брод* (поема, 1871), *Боравак у паклу* (песничка проза, 1873), *Илуминације* (збирка песничких фрагмената у прози, завршена 1874, објављена 1886).  Рембо је један од *уклетих песника* (о термину на 27. стр. у *Читанци*). | | |
| **Главни део часа** | Наставник интерпретативно чита песму.  Следи интерпретација песме монолошко-дијалошком методом.  – Чиме су у песми дочарани самогласниоци?  *Дочарани су бојама за које се везују асоцијацијама дате звучне сугестије (врховна труба, чији писак стран је) и мириси (свирепи смрад).* (О појму *сугестија*, *Читанка*, 23. стр.)  Овде нагласити да песма *Самогласници* представља поетску реализацију Рембоове *теорије обојеног звука*, по којој звук сваког самогласника има одређену боју. Песник је на тај начин повезао одређену боју с одређеним звуком и тиме је показао како реч може да буде доступна свим чулима јер садржи и звук и боју и облик. (*Читанка*, 26. стр.)  – Који уметнички поступак овде запажамо?  *Овде је присутна синестезија (осећаји једног чула изражавају се појмовима који означавају утиске другог чула, Читанка, 18. стр.).*  – У наредном делу часа ученици запажају која боја, звуци и песничке слике се приписују сваком самогласнику.  *За самогласник А везује се црна боја, која се дочарава сликом мува које зујаво круже над смрадом (измета) у чему видимо присуство естетике ружног. Естетика ружног је карактеристична за Рембоа, а срели смо је код Бодлера.*  *За Е се везује бело као невиност леда, теме шатре, бели краљи и цветни трепет.*  *Самогласник И је црвене боје, али се и за њега везује естетика ружног – крв испљунута и звук кикота усне лепе, али што се бесна или пијана кајању преда.*  *Самогласник У доводи се у везу са зеленом бојом, која се дочарава сликом зелених морских пространстава и пашњака, а опис нам доноси осећај мира, спокоја.*  *О се доводи у везу са плавом бојом. Асоцијације нам дају звучне сугестије. Врховна труба чији писак стран је асоцира нас на крај света који ће бити најављен трубама. На то нас упућује и слово Омега, које је последње слово грчког алфабета. На крају је мир, анђеоска тишина, омега и модри зрак из ока:*  «О, врховна Труба чији писак стран је.  Анђела и звезда тишинске путање:  – О Омега, Њеног Ока модри зрак је.»    – У којој песничкој форми је испевана песма?  *Песма је испевана у форми соната, наглашавамо да су симболисти посебно неговали култ форме.*  – Коментаришите необичан спој традиционалне песничке форме и новине у песничком изразу.  *Сонет као традиционална и савршена песничка форма обликован је преклапањем чулних утисака, применом синестезије.*  – Пажљиво погледајте, а затим и објасните симболику распореда самогласника. Шта сугерише почетак песме самогласником А, а шта завршетак песме самогласником О?  *Ученици примећују да су на почетку песме самогласници (и боје за које се везују) наведени оним редом којим се јављају у азбуци: А, Е, И, О, У, а у строфама су О и У заменили места, односно песма почиње самогласником А (алфа, прво слово алфабета = почетак), а завршава се самогласником О (омега, последње слово = крај). За А се везује црна боја, коју можемо тумачити као мрак који је владао пре настанка света. На крају је О са миром, тишином и модрим зраком из ока.*  – *Овде се можемо подсетити и поделе вокала на вокале предњег (И, Е), средњег (А) и задњег реда (О, У) и указати на то да су за вокале задњег реда везане хладне боје (плава и зелена), за вокал предњег реда И топла, црвена, за вокал предњег реда Е – бела, а за вокал средњег реда А – црна..* | | |
| **Завршни део часа** | – Објаснити појам *херметичност* на примеру песме *Самогласници*. (О појму на стр. 27 у *Читанци.*)  Домаћи задатак:  – Објаснити поетичке сличности песама *Везе*, Шарла Бодлера и *Самогласници*, Артура Рембоа.  – Прочитајте Рембоову песму *Офелија*. Уочите боје и појмове који су и у овој песми повезани. Пронађите метафоре и симболе. | | |
| **Начини провере**  **остварености исхода** |  | | |
| **Вредновање квалитета испланираног рада**  **Напомене о реализацији планираних активности**  **Самовредновање рада наставника** |  | | |