|  |  |  |  |
| --- | --- | --- | --- |
| **Припрема за час 29.** | | | |
| **Предмет** | Српски језик и књижевност | **Разред: трећи** | **Датум** |
| **Наставна тема/област** | Књижевност: Модерна у европској и српској књижевности | | |
| **Наставна јединица** | **Јован Дучић, *Сунцокрети*** | | |
| **Тип часа** | Обрада | | |
| **Циљ часа** | Упознавање ученика са стваралаштвом Јована Дучића кроз анализу његове песме *Сунцокрети* | | |
| **Очекивани исходи**  **на крају часа** | Ученик ће бити у стању да:   * наведе најважније одлике стваралаштва Јована Дучића; * локализује песму *Сунцокрети*; * тумачи песничке слике и језичко-стилска изражајна средства; * уочи основне симболе у песми; * тумачи симболику Сунца и сунцокрета; * одреди мотиве у песми; * одреди врсту песме, стих, строфу, риму песме | | |
| **Наставне методе** | Монолошка, дијалошка, текст метода | | |
| **Облици рада** | Фронтални, индивидуални | | |
| **Наставна средства** | *Читанка* | | |
| **Међупредметне компетенције** | Комуникација, рад с подацима и информацијама, естетичка компетенција, сарадња, компетенција за целоживотно учење | | |
| **Корелација** | Ликовна култура, Музичка култура, Психологија | | |
| **Кључни појмови** | Јован Дучић, сунцокрети, сунце, симболи, светлост, мрак, опкорачење, деветерац, еуфонија | | |
| **Литература** | Стевановић Гордана, Јовановић Бубања Јелена, Костић Татјана, *Читанка за трећи разред средње школе*, Завод за уџбенике, Београд, 2022. | | |
| **Ток часа** | | | |
| **Уводни део часа** | * Наставник најављује тему, истиче циљ часа, говори о исходима. * Упознавање са животом, стваралаштвом и поетичким начелима Јована Дучића (*Читанка*, 77-79. страна).   *Јован Дучић (1874 –1943) рођен је у Требињу. Тачна година Дучићевог рођења не зна се поуздано. Школовао се и живео у Мостару, Сарајеву, Сомбору, Бијељини. Радио је као учитељ у српским школама, због националног и политичког ангажовања више пута је отпуштан с посла и хапшен. Отишао је на студије у Женеву (1899–1906), студира на Филозофско-социолошком факултету. У Женеви је упознао западну, првенствено француску књижевност, што је утицало на то да се његово дело усмери ка поетици парнасизма и симболизма. По завршетку студија у Београду радио је у Министарству иностраних послова, српска влада га је послала у Рим, потом у Цариград, Софију, Атину, Мадрид, Женеву, Каиро, Будимпешту, Букурешт. Био је посланик у Мадриду (1940–1941), а кад се распала Краљевина Југославија, отишао је у САД. Умро је 1943. године од шпанске грознице. Сахрањен је у граду Гери у Индијани, иако је у тестаменту изразио жељу да буде сахрањен у Требињу. Жеља му је испоштована тек 2000. године, када су његови посмртни остаци пренети у Требиње.*  *Савременици су га звали „кнезом српских песника”.*  *Његово дело је прошло три фазе: прва – војиславовска до одласка у Женеву, у којој су му узори Војислав Илић и домаћа традиција, друга – парнасосимболистичка до Првог светског рата и трећа – постсимболистичка фаза, у којој је Дучић заокружио уметничко зрење. Поставио је строге стилске стандарде, исказ му је био углађен, лексика бирана. Велику пажњу посветио је версификацији, бирао је тзв. вечите, велике теме уметности и живљења (природа, љубав, смрт, Бог), тежио је савршенству у својој поетици, неговао поетску префињеност, баштинио је антички идеал лепоте оличен у одмерености.*  *Писао је рефлексивне, дескриптивне, љубавне, родољубиве песме, али ова подела није увек оштра јер Дучићеве поједине песме могу тематски да се сврстају у више врста.*  *Песничка дела: Песме (1901), Песме (1908), Песме (1911), Сабрана дела (1929–1930), Лирика (1943).*  *Дучићева поезија какву је данас доживљавамо налази се у његовим Сабраним делима (1929–1930) која је сам одабрао и дотерао у верзији коју је сматрао коначном.*  *Писао је и прозу: Благо цара Радована (филозофска проза, 1932), Плаве легенде (песме у прози, 1930), Градови и химере (путописи, 1930), Гроф Сава Владиславић (монографија, 1943).*  *Постхумно су 1951. године објављена дела: Јутра са Леутара (морални есеји), Стаза поред пута (историјски огледи) и Моји сапутници (критички огледи).* | | |
| **Главни део часа** | * Посебну целину у стваралаштву Јована Дучића чине мисаоне и песме о природи које је објавио у циклусима „Јутарње песме”, „Вечерње песме” и „Сунчане песме”. Песма *Сунцокрети* налази се у циклусу „Вечерње песме”. * Наставник интерпретативно чита песму, након што је упутио ученике да треба пажљиво да слушају песму и обрате пажњу на мотиве и симболе. Након тога ученици читају песму у себи. * Наставник усмерава ток часа питањима, прати активност ученика и тачност одговора, допуњује одговоре. * Ученици износе утиске о песми и говоре о асоцијацијама које она буди у њима. * Какав је тон песме? *У песми је присутно сетно расположење због пролазности живота – које прати тужан, меланхоличан тон, али и слављење сунцокрета – светлости и живота, што песми даје химнични тон.* * Наведите мотиве који се јављају у песми. Одредите најдоминантнији мотив. *Мотиви у песми:* *сунцокрети, страх, мрак, светлост, смрт, жудња/идеали. Најдоминантнији/главни мотив је мотив сунцокрета.* * Како лирски субјект доживљава сунцокрете? Какве мисли и расположење лирског субјекта покреће слика сунцокрета у смирај дана? Поткрепите своје тврдње стиховима. *Лирски субјекат је фасциниран сунцокретима, они су увек окренути према сунцу (сунц-+окрет), према светлости, и као такви су «мала сунца». У њиховом тужном оку су «...све жеђи овог света, / сва неспокојства и све жудње».* * Зашто лирски субјект у *тужном оку сунцокрета* види *све жеђи овог света, / сва неспокојства и све жудње?*   *Сунцокрети су симбол светлости и топлине, а њихова златножута боја се асоцијативно повезује са снагом младости која је пуна жудњи, неспокојства, хтења, вечито жедна лепоте, узлета. Њихова боја је и боја божанске светлости.*   * Обратите пажњу на мотив светлости. Пронађите стихове у којима се глорификује светлост.   *„Бог је помало све што зâри;*  *И светлости је једна зрака*  *Мера и цена свију ствари!...”*  *У другој строфи лирски субјекат светлости даје божанску моћ – све што светли је помало бог.*  *Трећа стофа – све што не тежи светлости и није једном засијало с проклетством је пало на овај свет:*  *„Све је што живи на дну тмине*  *С проклетством немим на свет пало –*  *Све што не гледа у висине,*  *И није једном засијало!...”*   * Чега се плаше сунцокрети? Зашто? *Плаше се мрака. Мрак је негација светлости.* * Ко су *жреци Сунца*? Анализирајте песничку слику у четвртој строфи. Запазите која стилска фигура доминира и која је њена функција.   *„Жреци сунца” су поклоници сунца, а у песми као метафора означавају сунцокрете. Још једна метафора је употребљена у четвртој строфи са значењем сунцокрета – „с истока краљи”. Функција ових метафора је глорификација сунцокрета.*   * Наведите стихове у којима се уочава поистовећивање лирског субјекта са сунцокретима.   *Те тужне очи сунцокрета*  *У мом су срцу отворене(…)*   * Пронађите стихове у којима се развија идеја о пролазности, нестајању, смрти.   *Помреће ноћас широм врти,*  *Двореди сјајних сунцокрета(...)*   * Да ли је та смрт коначна? Шта је то што остаје?   *Али ће бити у тој смрти*  *Сва жарка сунца овог света.*  *Остаће „жарка сунца”- идеали, снови, жудња младости.*   * Одредите врсту песме. Испитајте стих, строфу, риму и ритам песме. Анализирајте слој звучања у песми. Шта доприноси посебној еуфоничности песме?   Песма је мисаона пре него описна јер доминира сетно расположење лирског субјекта због пролазности живота и недостижности идеала. Стих је деветерац, рима укрштена, женска, што још више појачава ритам и звучност песме. Еуфонија је заснована и на звуковној уједначености речи и учесталом јављању гласова: е, о, у, с, н. | | |
| **Завршни део часа** | * Резимирати научено. * За домаћи задатак прочитати из *Читанке* на 82.и 83. страни одломак Предрага Палавестре о Дучићевом песничком језику и одломак Миодрага Павловића о Дучећевом стиху. | | |
| **Начини провере**  **остварености исхода** |  | | |
| **Вредновање квалитета испланираног рада;**  **Напомене о реализацији планираних активности;**  **Самовредновање рада наставника** |  | | |