|  |  |  |  |
| --- | --- | --- | --- |
| **Припрема за час 147.** | | | |
| **Предмет** | Српски језик и књижевност | **Разред: трећи** | **Датум** |
| **Наставна тема/област** | Књижевност | | |
| **Наставна јединица** | **Тин Ујевић, *Свакидашња јадиковка*** | | |
| **Тип часа** | Обрада | | |
| **Циљ часа** | * Упознавање са животом и делом Тина Ујевића на примеру песме *Свакидашња јадиковка* * Подстицање читалачке радозналости и развијање способности за дубљу анализу, повезивање и јасно и аргументовано исказивање мишљења | | |
| **Очекивани исходи**  **на крају часа** | Ученик ће бити у стању да:   * говори о животу Тина Ујевића; * уочи значај стваралаштва Тина Ујевића; * протумачи положај лирског субјекта који је изгубио идеале; * уочи тон тужбалице у песми; * уочи мотиве; * анализира композицију песме; * уочава стилске фигуре и анализира њихову функцију. | | |
| **Наставне методе** | Дијалошка, монолошка, текстовна метода | | |
| **Облици рада** | Фронтални, индивидуални | | |
| **Наставна средства** | *Читанка 3* | | |
| **Међупредметне компетенције** | Компетенција за целоживотно учење, комуникација, естетичка компетенција, компетенција за учешће у демократском друштву | | |
| **Корелација** | Ликовна култура, музичка култура, психологија, филозофија, историја, географија, верска настава | | |
| **Кључни појмови** | Тин Ујевић, *Свакидашња јадиковка, моћна реч, стар, млад,* тужбалица | | |
| **Литература** | Стевановић Гордана, Јовановић Бубања Јелена, Костић Татјана, *Читанка за трећи разред средње школе*, Завод за уџбенике, Београд, 2022. | | |
| **Ток часа** | | | |
| **Уводни део часа** | * Најава теме, истицање циља и исхода часа * Група припремљених ученика говори о животу и стваралаштву Тина Ујевића (*Читанка*, 355̶356. стр.). * *Најизразитији је песник од свих хрватских књижевника међуратне књижевности. Живео је и стварао у различитим културним и књижевним срединама. Рођен је у учитељској породици, близу Имотског. У Загребу је 1909. године уписао Филозофски факултет. Као противник Аустроугарске монархије био је повезан с организацијама Младе Хрватске, Младе Босне и са часописом „Пијемонт”. У Београд је дошао 1912. године, где је био хапшен због политичког ангажовања. У Париз је отишао 1913. године. Тамо је током Првог светског рата писао и преводио за избегличку владу, али се сукобљава са хрватском емиграцијом и неким српским политичарима. Поново је био у Београду 1919. године. Разочаран у идеале ослобођења и југословенског уједињења, одабрао је живот боема, одбацио је национално порекло и представљао се као Ирац. Београд је напустио 1929. године. Боравио је у Сплиту, Сарајеву, Загребу – где је и умро.* * *Ујевић има одлике симболизма (прве две збирке), али и експресионизма (касније), неке песме носе елементе надреализма, а у некима реалистично приступа свету улице, сиромаха, боема... Тематски је врло разуђен: пева о граду, природи, час је социјално и национално, а час љубавно и рефлексивно оријентисан. Поезија му је богата музичким и ритмичким разноликостима. Ујевић је од свих песника свога доба највише загледан у унутрашње биће. У песмама је дао наговештаје, слутње, мистичност, као и разочарање интелектуалца који након рата носи лични и генерацијски трагизам.Ујевић је још есејиста, критичар, полемичар и публициста енциклопедијског знања.* * *Преводио је с више језика: немачког, француског, енглеског, шпанског, италијанског.* * *Збирке песама: Лелек себра (1920), Колајна (1926), Ауто на корзу (1932), Ојађено звоно (1933), Жедан камен на студенцу (1954).* | | |
| **Главни део часа** | * Наставник локализује песму и износи значајне појединости из стваралаштва песника. Након тога изражајно чита песму. * *Тин Ујевић се сматра највећим песником хрватске књижевности 20. века. Песму Свакидашња јадиковка објавио је у крфском ,,Забавнику” 1917. године, а настала је за време његовог боравка у Паризу. У Београду је штампао своје најзначајније збирке песама, замишљене као диптих, Лелек себра (1920) и Колајна (1926), написане екавицом и ћирилицом. Збирку Лелек себра посветио је Сими Пандуровићу. На Ујевићево песништво у различитим фазама његовог стваралаштва утицале су поезије Шарла Бодлера, Волта Витмана и Антуна Густава Матоша. У првој фази, којој припадају наведене збирке, доминира поезија интимних преокупација, прожета песимизмом, осећањем трагичне усамљености, љубави према имагинарној жени (Колајна).* * Ученици уз помоћ питања за интерпретацију (помоћу којих су се припремили код куће), износе утиске о песми и тумаче је. Наставник прати и усмерава активност, допуњује одговоре уколико је потребно, вреднује. * Какав је тон песме? Шта сугерише лексема свакидашња? Које значење носи реч јадиковка? * Испитајте мотивску структуру песме. Која осећања превладавају у песми? Свој одговор аргументујте стиховима из песме. Који стихови указују на изневерена очекивања лирског субјекта? * Анализирајте композицију песме. Шта запажате? Који се део издваја и по чему? * Након исповести која је дата у првом делу песме, а прожета је општим осећањем човека пољуљаног тешким послератним временом, лирски субјект се обраћа Богу. Какав је тон тих обраћања? * Пронађите песничке слике којима су исказани очајање, патња и изневерена очекивања лирског субјекта. Пратите кретање од *ловора, и дарова до венца пелина и калежа отрова*. * Које стилско средство песник користи да би приказао усамљеност лирског субјекта? Наведите стихове. Шта се тиме постиже? Проналази ли лирски субјект утеху? * Пронађите библијске мотиве у песми. * Зашто лирском субјекту треба *моћна реч*, шта она за њега представља, зашто ју је *дужан викнути*? Откријте дубљу хуманистичку поруку у овој потреби. * Који стихови откривају лелујаву наду лирског субјекта? * Обратите пажњу на однос лексема *стар* и *млад* у првој и последњој строфи песме. * Пронађите и испитајте остала стилска средства присутна у песми, посебно лирске паралелизме и полисиндет и утврдите њихову функцију у песми. * На каква размишљања о животу вас наводи ова песма? Размислите и одговорите у којој мери песма својим дубљим значењима одражава и живот савременог човека. | | |
| **Завршни део часа** | * Резимирање наученог | | |
| **Начини провере**  **остварености исхода** | – Посматрање и бележење ученичког учешћа, закључивања и одговарања на постављена питања;  – исказивање креативности и самосталности ученика приликом тумачења текста;  – степен повезивања претходно усвојеног градива са новим градивом | | |
| **Вредновање квалитета испланираног рада;**  **Напомене о реализацији планираних активности;**  **Самовредновање рада наставника** |  | | |