|  |  |  |  |
| --- | --- | --- | --- |
| **Припрема за час 30.** | | | |
| **Предмет** | Српски језик и књижевност | **Разред: трећи** | **Датум** |
| **Наставна тема/област** | Књижевност: Модерна у европској и српској књижевности | | |
| **Наставна јединица** | **Јован Дучић, *Јабланови*** | | |
| **Тип часа** | Обрада | | |
| **Циљ часа** | Упознавање ученика са стваралаштвом Јована Дучића кроз анализу његове песме *Јабланови* | | |
| **Очекивани исходи**  **на крају часа** | Ученик ће бити у стању да:   * наведе најважније одлике стваралаштва Јована Дучића; * локализује песму *Јабланови*; * тумачи песничке слике и језичко-стилска изражајна средства; * одреди мотиве у песми; * тумачи симболику јабланова; * уочи форму песме; * одреди врсту песме; * одреди стих, строфу, риму песме | | |
| **Наставне методе** | Монолошка, дијалошка, текст метода | | |
| **Облици рада** | Фронтални, индивидуални | | |
| **Наставна средства** | *Читанка* | | |
| **Међупредметне компетенције** | Комуникација, рад с подацима и информацијама, естетичка компетенција, сарадња, компетенција за целоживотно учење | | |
| **Корелација** | Ликовна култура, Музичка култура, Психологија | | |
| **Кључни појмови** | Јован Дучић, јабланови, снови, месец, симболи, опкорачење, дванаестерац, александринац, еуфонија | | |
| **Литература** | Стевановић Гордана, Јовановић Бубања Јелена, Костић Татјана, *Читанка за трећи разред средње школе*, Завод за уџбенике, Београд, 2022. | | |
| **Ток часа** | | | |
| **Уводни део часа** | * Наставник најављује тему, истиче циљ часа, говори о исходима. * Песма *Јабланови* је уводна песма циклуса *Сенке по води* у књизи *Песме сунца*. У овој краткој песми, која се сматра једном од најлепших Дучићевих песама, лирски субјект у тренутку усамљености преиспитује властите страхове и немире. * Обнављање о животу, стваралаштву и поетичким начелима Јована Дучића (*Читанка*, 77̶79. страна).   *Јован Дучић (1874–1943) рођен је у Требињу. Тачна година Дучићево грођења не зна се поуздано. Школовао се и живео у Мостару, Сарајеву, Сомбору, Бијељини. Радио је као учитељ у српским школама, због националног и политичког ангажовања више пута је отпуштан с посла и хапшен. Отишао је на студије у Женеву (1899–1906), студира на Филозофско-социолошком факултету. У Женеви је упознао западну, првенствено француску књижевност, што је утицало на то да се његово дело усмери ка поетици парнасизма и*  *симболизма. По завршетку студија у Београду радио је у Министарству иностраних послова, српска влада га је послала у Рим, потом у Цариград, Софију, Атину, Мадрид, Женеву, Каиро, Будимпешту, Букурешт. Био је посланик у Мадриду (1940–1941), а кад се распала Краљевина Југославија, отишао је у САД. Умро је 1943. године од шпанске грознице. Сахрањен је у граду Гери у Индијани, иако је у тестаменту изразио жељу да буде сахрањен у Требињу. Жеља му је испоштована тек 2000. године, када су његови посмртни остаци пренети у Требиње.*  *Савременици су га звали „кнезом српских песника”.*  *Његово дело је прошло три фазе: прва – војиславовска до одласка у Женеву, у којој су му узори Војислав Илић и домаћа традиција, друга – парнасосимболистичка до Првог светског рата и трећа – постсимболистичка фаза, у којој је Дучић заокружио уметничко зрење. Поставио је строге стилске стандарде, исказ му је био углађен, лексика бирана. Велику пажњу посветио је версификацији, бирао је тзв. вечите, велике теме уметности и живљења (природа, љубав, смрт, Бог), тежио је савршенству у својој поетици, неговао поетску префињеност, баштинио је антички идеал лепоте оличен у одмерености.*  *Писао је рефлексивне, дескриптивне, љубавне, родољубиве песме, али ова подела није увек оштра јер Дучићеве поједине песме могу тематски да се сврстају у више врста.*  *Песничка дела: Песме (1901), Песме (1908), Песме (1911), Сабрана дела (1929–1930), Лирика (1943).*  *Дучићева поезија какву је данас доживљавамо налази се у његовим Сабраним делима (1929–1930) која је сам одабрао и дотерао у верзији коју је сматрао коначном.*  *Писао је и прозу: Благо цара Радована (филозофска проза, 1932), Плаве легенде (песме у прози, 1930), Градови и химере (путописи, 1930), Гроф Сава Владиславић (монографија, 1943).*   * *Постхумно су 1951. године објављена дела: Јутра са Леутара (морални есеји), Стаза поред пута (историјски огледи) и Моји сапутници (критички огледи).* * Пре читања песме размислите како природа (боје, звукови, кретање) може деловати на човека. | | |
| **Главни део часа** | * Наставник интерпретативно чита песму, након што је упутио ученике да треба пажљиво да слушају песму и обрате пажњу на мотиве и симболе. Након тога ученици читају песму у себи. * Наставник усмерава ток часа питањима, прати активност ученика и тачност одговора, допуњује одговоре. * Ученици износе утиске о песми и говоре о асоцијацијама које она буди у њима. * У каквом расположењу је лирски субјект док посматра јабланове? Шта у њему изазива слика коју чује, види? Шта се постиже понављањем питања у првој строфи? Запазите опкорачење у песми. Каква је стилска функција овог поступка?   *Лирски субјекат док посматра јабланове и чује њихов шум осећа немир и страх. Понављањем питања потенцирају се и појачавају осећања немира и страха лирског субјекта. Опкорачењем се наглашавају завршне речи у претходном и почетне речи у наредном стиху и њихова значења у песми.*   * Како се зову питања којима песма почиње (питања која у себи садрже одговор) и каква је њихова функција?   *Реторска питања упућују на радозналост субјекта, али и на његов страх пред природом која је тајна за човека, на узнемиреност у тренуцима усамљености у „мртвој ноћи”.*   * Уочите и наведите мотиве у песми.   *Мотиви: ноћ, јабланови, месец, снови, вода, човек, сенка, слутња, страх.*   * Утврдите шта се постиже контрастирањем тишине у мртвој ноћи, воде ко олово мирне и тајновитог шума јабланова. Контраст није дат само на аудитивном плану већ и на визуелном. Шта је тиме постигнуто?   *Насупрот мртвој ноћи, води која је ко олово мирна и сива (значи мртва) и сновима који „пали су на воду”, односно у тој ноћи ни они се не уздижу од водене површине, једино јабланови шуме и тиме наговештавају да није све умрло:*  *„* *Јабланови само високо у зраку*  *Шуме, шуме чудно, и дршћу у своду.”*  *Овде примећујемо још један детаљ, а то је да јабланови „дршћу” чиме се потенцирају немир и страх.*   * Запазите која осећања лирског субјекта су исказана у последњој строфи. Аргументујте навођењем стихова из песме.   *Осећања лирског субјекта: самоћа, немир, страх, стрепња:*  *„Сам, крај мирне воде, у ноћи, ја стојим*  *Ко потоњи човек. Земљом према мени,*  *Лежи моја сенка. Ја се ноћас бојим,*  *Себе, и ја стрепим сâм од своје сени.”*   * Лирски субјект, поред глагола стајати у личном глаголском облику, користи и заменицу ја. Објасните шта се постиже истицањем ове заменице. * *Овим се наглашава његов страх од себе, своје сени, односно од духовног у себи, несвесног, од својих жеља, чежњи, страсти.* * Анализирајте како се неспокојство са спољашњег плана (јабланови) пренело на унутрашњи план (лирски субјект). Уочите симболично значење јабланова.   *„Јабланови само високо у зраку*  *Шуме, шуме чудно, и дршћу у своду.”*   * *Јабланови који стреме ка висинама и светлости која је горе, у ноћи и у мраку дрхте – израз неспокојства, зебње, страха, што се преноси и на лирског субјекта (песника, човека) који тежи ка духовним висинама. Овде се јабланови на симболичком плану изједначавају са лирским субјектом, песниковим ја, са човеком.* * Одредите врсту песме.   *Песма „Јабланови” је дескриптивна – песма о природи и пејзажу, али је она и песма о појединцу и његовим немирима, па је и мисаона песма.*   * Одредите форму песме, строфу, стих, риму.   *Песма је испевана у три катрена, стих је дванаестерац или александринац (* *симетрични дванаестерац, александринац, стих од дванаест слогова са цезуром иза шестог слога, Читанка, 79), са опкорачењем које везује прву и другу строфу и чини мисаоно и емотивно јединство.*   * Анализирајте слој звучања у песми. Шта доприноси посебној еуфоничности песме?   *Ноћна атмосфера обележена је звуковним сензацијама – шуштањем усамљених јабланова крај којих је усамљени човек. Глагол у презенту „шуме“ и фонема ш својим понављањем имају ономатопејску функцију – сугерисање немира, страха, језе лирског субјекта/усамљеног човека у ноћи. Тамна страна ноћи изражена је стилогеном функцијим вокала* ***а****,* ***о*** *и*  ***у*** *који се понављају.* | | |
| **Завршни део часа** | * Резимирати научено. * Које боје доминирају у песми? Упоредите их с бојама у песми *Сунцокрети*. * За домаћи задатак прочитати текст Александра Јеркова, *О роду божјем: Дучић, у Смисао (српског) стиха (Читанка, 80).* * Покушајте да једноставним цртежом, користећи само линије, прикажете песму *Јабланови.* | | |
| **Начини провере**  **остварености исхода** |  | | |
| **Вредновање квалитета испланираног рада;**  **Напомене о реализацији планираних активности;**  **Самовредновање рада наставника** |  | | |