|  |  |  |  |
| --- | --- | --- | --- |
| **Припрема за час 42.** | | | |
| **Предмет** | Српски језик и књижевност | **Разред: трећи** | **Датум** |
| **Наставна тема/област** | Књижевност: Модерна у европској и српској књижевности | | |
| **Наставна јединица** | **Владислав Петковић Дис, *Можда спава*** | | |
| **Тип часа** | Обрада | | |
| **Циљ часа** | Упознавање ученика са стваралаштвом Владислава Петковића Диса кроз анализу његове *Можда спава* | | |
| **Очекивани исходи**  **на крају часа** | Ученик ће бити у стању да:   * наведе најважније одлике стваралаштва Владислава Петковића Диса; * локализује песму *Можда спава*; * тумачи песничке слике и језичко-стилска изражајна средства; * одреди мотиве у песми; * тумачи симболе у песми; * уочи целине у песми; * одреди врсту песме; * одреди стих, строфу | | |
| **Наставне методе** | Монолошка, дијалошка, текст метода | | |
| **Облици рада** | Фронтални, индивидуални | | |
| **Наставна средства** | *Читанка* | | |
| **Међупредметне компетенције** | Комуникација, рад с подацима и информацијама, естетичка компетенција, сарадња, компетенција за целоживотно учење | | |
| **Корелација** | Ликовна култура, Музичка култура, Психологија | | |
| **Кључни појмови** | Заборав, песма, сан, звезде, очи, слутња, љубав, мртва драга | | |
| **Литература** | Стевановић Гордана, Јовановић Бубања Јелена, Костић Татјана, *Читанка за трећи разред средње школе*, Завод за уџбенике, Београд, 2022. | | |
| **Ток часа** | | | |
| **Уводни део часа** | * Наставник најављује тему, истиче циљ часа, говори о исходима. * Обнављање о животу и стваралаштву Владислава Петковића Диса (*Читанка*, 102. стр.).   *Владислав Петковић Дис (1880–1917) рођен је у Заблаћу код Чачка. Песник немира, слутњи и снова привлачи својим песмама, али и животним трагизмом. Од детињства га прати смрт ближњих и немаштина. Припадао је београдској боемији с почетка ХХ века. Након гимназије није успео да матурира. По доласку у Београд на царинарници је мерио шљиве. Недостајало му је образовање, познавање језика и књижевних токова, али је лирски сугестивније изразио заједничке преокупације савременика од многих тадашњих образованих песника. Дис се надовезао на космичке песнике и песнике метафизичаре у српској књижевности (Његош, Змај, Лаза Костић). Учествовао је у српскотурском рату 1912. као ратни извештач. Трагичне 1915. године повлачио се преко Албаније до Крфа, а затим је, као многи интелектуалци, прешао у Француску. Болестан од туберкулозе кренуо је из Француске на Крф. Брод је торпедован, те се утопио у Јонском мору. Дис као да је наслутио своју смрт основним песимистичким расположењем и насловом своје прве збирке „Утопљене душе”.*  *Збирке песама: „Утопљене душе” (1911), „Ми чекамо цара” (1913), „Сакупљене песме“ (постхумно 1921).*   * Наставник најављује песму, уз њену локализацију.   *Песма „Можда спава” је епилог, завршна песма збирке „Утопљене душе” и налази се сама у засебном циклусу „Сан”. У њој се љубав, као и звезде у песми „Тамница”, налази ван граница непосредног постојања; у песми „Можда спава” љубав је у ирационалном простору сна. У обе песме песимистичку визију света прожима светлост која допире ван граница у којима се лирски субјект креће, светлост допире из преегзистенције, или из прошлости или из снова.* (*Читанка*, 108. стр.) | | |
| **Главни део часа** | * Наставник интерпретативно чита песму, након што је упутио ученике да треба пажљиво да слушају песму и обрате пажњу на симболику у песми. Након тога ученици читају песму у себи и припремају се за њено тумачење. * Наставник усмерава ток часа питањима, прати активност ученика и тачност одговора, допуњује одговоре. * Ученици износе утиске о песми и тумаче песму одговарајући на наставникова питања. * Тумачите наслов песме с посебним освртом на реч *можда*.   *Речца можда која се јавља у наслову уноси несигурност већ на почетку, указује на то да је у песми много тога неодређено и необјашњиво до краја.*   * Издвојте мотиве у песми.   *Мотиви: заборав, песма, сан, звезде, буђење, очи, слутња, љубав, драга, мртва драга, нада.*   * Уочите целине у песми:   *- Заборав*  *- Сан „и у њему очи неке”*  *- Слутња*  *- Драга/мртва драга и нада да ће доћи*   * Прокоментаришите доминантне мотиве у првој и другој строфи.   *Мотиви су заборав, песма и сан. Лирски субјекат је на јави (буђење из сна) заборавио песму из сна, сугерише се његов доживљај да је сан лепши од јаве, јер на јави „звезде губе беле одоре“, звезде као идеали губе сјај.*   * Истражите мотив очију.   *Као доминантан детаљ из сна остао је мотив очију, као нејасна слика. То су „очи неке”, неодређене. Јавља се и „неко лице, можда дечје” што указује на то да је лирски субјекат можда сањао себе кад је био дете. То може потврдити и стих „стару песму, старе звезде, неки стари дан”. Стихови „* *ил’ те очи да су моја душа ван мене” и „што ме чудно по животу воде и гоне” говоре о духовним очима које се у ову песму преносе из песме „Тамница”.*   * Истражите везу између мотива очију и мотива драге. У ком поетском простору обитава драга лирског субјекта? Истражите да ли је сневана и наслућивана драга мртва, жива или идеална. Коментаришите постојање наде у лирском субјекту да ће се драга појавити на јави. Какву улогу има љубав у животу лирског субјекта?   *Лирски субјекат у очима из сна препознаје жену, драгу, љубав за којом чезне на јави, што потврђује да љубав има значајну улогу у његовом животу (VI строфа). Његова драга је идеална („невиђене лепоте”). Могуће је да је песник инспирисан стварном драгом из младости и да се лице „можда дечје” односи на њу. Драга што га „гледа као из цвећа” – упућује на мртву другу. То је потврђено и у VIII строфи: „* *Можда спава, и гроб тужно негује јој стас.”*  *Стихом „* *Не знам зашто њу и сан ми јава покрива“ лирски субјекат изражава сумњу у остварење љубави на јави, али не и у сну.*  *У последњој строфи присутна је нада, вера у љубав: „Можда живи и доћи ће после овог сна”…*   * Повежите значење наслова са значењем последње строфе. Шта можемо закључити о композицији песме?   *Можемо закључити да је песма затворена, херметична.*   * Којој врсти лирске поезије припада песма?   *Песма је љубавна, мисаона, космичка (Дис љубав преноси у космичке, универзалне сфере, љубав је јача од смрти).*   * Изнесите своја запажања о мелодичности песме, строфи, стиху.   *Песма је мелодична, по свом тону је балада очаравајуће мелодије.*  *Строфа је квинта у којој последњи стих представља поновљени први стих – прстенаста стофа, што још више доприноси њеној мелодичности. Стих је тринаестерац.* | | |
| **Завршни део часа** | * Резимирати научено. * Домаћи задатак: Научите песму напамет. | | |
| **Начини провере**  **остварености исхода** |  | | |
| **Вредновање квалитета испланираног рада;**  **Напомене о реализацији планираних активности;**  **Самовредновање рада наставника** |  | | |