|  |  |  |  |
| --- | --- | --- | --- |
| **Припрема за час 96.** | | | |
| **Предмет** | Српски језик и књижевност | **Разред: трећи** | **Датум** |
| **Наставна тема/област** | Књижевност | | |
| **Наставна јединица** | **Франц Кафка, *Преображај*** | | |
| **Тип часа** | Обрада | | |
| **Циљ часа** | Тумачење садржинских, стилских, тематских елемената и идејног слоја приповетке и функције Кафкиног уметничког поступка | | |
| **Очекивани исходи**  **на крају часа** | Ученик ће бити у стању да:   * истраживачки и са разумевањем чита књижевноуметнички текст и примењује различите стратегије читања; * тумачи текст истичући новине које Кафка уноси; * издвоји основне одлике књижевног рода и врсте у датом одломку, као и језичко-стилске карактеристике текста; * уочи слојевитост књижевног дела; * изврши спољашњу локализацију текста ослањајући се на знања из других области; * истакне универзалне вредности књижевног дела и повеже их са сопственим искуством и околностима у којима живи. | | |
| **Наставне методе** | Дијалошка, монолошка, текстовна метода | | |
| **Облици рада** | Фронтални, индивидуални | | |
| **Наставна средства** | *Читанка, лектира* | | |
| **Међупредметне компетенције** | Компетенција за целоживотно учење, комуникација, естетичка компетенција, компетенција за учешће у демократском друштву | | |
| **Корелација** | Психологија, Грађанско васпитање, Филозофија | | |
| **Кључни појмови** | Проблем идентитета, отуђеност, „кафкијанска атмосфера”, однос друштва и поједнца, модернизам/модерна. | | |
| **Литература** | Стевановић Гордана, Јовановић Бубања Јелена, Костић Татјана, *Читанка за трећи разред средње школе*, Завод за уџбенике, Београд, 2022.  Ф. Кафка: *Преображај* (Сабране приповетке) | | |
| **Ток часа** | | | |
| **Уводни део часа** | Најава теме, истицање циља и исхода часа.  Питање људског идентитета, иронизовано и доведено до апсурда, приказано је у овој приповеци метафорама и симболима. Њена вредност у епохи европске модерне у многоме лежи у овом алегоријском и симболичном значењу које носи. Наставник истиче да приповетка *Преображај* (1915) почиње, као и роман *Процес*, књижевним поступком *[in medias res](https://sr.wikipedia.org/wiki/In_medias_res" \o "In medias res)*, реченицом *Кад се Грегор Самса једнога јутра пренуо из немирних снова, угледао је себе у постељи претвореног у огромну бубу*. | | |
| **Главни део часа** | Наставник ће најпре упутити ученике да прочитају текст у рубрици „За радознале” (*Читанка*, стр. 218), а затим ће покушати да изнесу став о томе да ли је ова приповетка заиста дело које на нас делује тако што нас „уједа и боде”.  Ученици износе своје утиске, а затим наставник наговештава да су критичари имали различите приступе у тумачењу (од оних који су главног јунака поистовећивали са бубом, оних који су сматрали да наслов није у вези са њим, до оних који су тумачили дело ослањајући се на биографију писца).  На који начин Кафка ствара дело које индиректно указује на постојање несреће која човека може довести до самоуништења?  *Ученици ће уочити преплитање реалистичних и фантастичних елемената, и да се преображај односи више на духовну сферу него на физичку промену. Они ће коментарисати околности које су претходиле метаморфози јунака, његов положај на послу и у породици који јасно указује на то у каквом друштву живи.*  Какав је положај главног јунака у породици након преображаја који доживљава? Како чланови породице реагују? Да ли ико показује разумевање, љубав, забринутост?  *Уочиће да су чланови породице неспремни за разумевање проблема у којима се нашао ближњи. Грегор Самса се буди из сна као буба. Ова физичка трансформација може се схватити и као духовна, која ће утицати и на промену чланова породице. Уместо пружања подршке и разумевања, они се дистанцирају, Грегоров поремећај прихватају као нешто тешко, ретко, чудно, нешто што доноси несрећу и срамоту, али ипак природно. Он временом постаје велики терет. С обзиром на то да није у стању да буде користан, третирају га као проблем који не умеју решити. Тиме Кафка сугерише да су чланови његове породице представници малограђанског друштва у коме живе. Грегор Самса је немоћан, али своју немоћ да превазиђу оно што је наметнуто показују и чланови породице.*  Владимир Набоков сматра да је Грегор Самса човек претворен у инсекта, док његово окружење чине инсекти претворени у људе. Како разумете ову мисао?  *Ученици ће увидети способност Грегора Самсе да разуме своју породицу, да саосећа са њиховим проблемима, чак и да им прашта. Он поседује само духовну димензију.* *Жртвује се за породицу тако што се изгладњује до смрти. Кафка као да осуђује свет који види као механизам који немилосрдно искоришћава и уништава појединца.*  Наставник ће сугерисати ученицима да у приповеци има елемената експресионизма, надреализма, реализма, егзистенцијализма.  *Ученици ће издвојити неке од обележја: надреализма (халуцинантна визија претворбе човјека у кукца); експресионизма (осећај страха и усамљености); егзистенцијализма (апсурд и отуђење; појединац у породици и у друштву); реализма (јасним, једноставним реалистичним реченицама приказује догађаје, описује ликове и простор, а приповеда о фантастичним догађајима) итд. Ученици још истичу да је приповедање објективно, описи једноставни, прецизни. Уочљив је Кафкин смисао за детаље. Присутне су методе ретроспекције и интроспекције, монолога. Гротеска је доминантан стилски поступак. Постоји напетост и ишчекивање, али се мало шта догађа.*  Наставник објашњава да јеФранц Кафка овакво расположење ишчекивања нечега довео до врхунског уметничког израза који се назива **кафкијански израз.** | | |
| **Завршни део часа** | Ученицима се даје могућност да постављају питања, износе недоумице или прокоментаришу нова гледишта која имају након тумачења текста.  Наставник заинтересоване ученике упућује на задатак „За радознале и креативне” (*Читанка*, стр. 220) | | |
| **Начини провере**  **остварености исхода** | * Посматрање и бележење ученичког учешћа, закључивања и одговарања на постављена питања; * исказивање креативности и самосталности ученика приликом тумачења текста; * степен повезивања претходно усвојеног градива са новим градивом. | | |
| **Вредновање квалитета испланираног рада**  **Напомене о реализацији планираних активности**  **Самовредновање рада наставника** |  | | |