|  |  |  |  |
| --- | --- | --- | --- |
| **Припрема за 53. и 54. час** | | | |
| **Предмет** | Српски језик и књижевност | **Разред: трећи** | **Датум** |
| **Наставна тема/област** | Књижевност | | |
| **Наставна јединица** | **Орхан Памук, *Зовем се црвено*** | | |
| **Тип часа** | Обрада | | |
| **Циљ часа** | * На поуздане методолошке основе поставити интерпретацију романа *Зовем се црвено* Орхана Памука, пружајући ученицима прилику да афирмишу свој читалачки доживљај и Памукову романсијерску поетику размотре кроз призму њених изразитих дотицаја са феноменима из сфере филозофије, фолклора и историје уметности исламске културе. * Развијати читалачку радозналост | | |
| **Очекивани исходи**  **на крају часа** | Ученик ће бити у стању да:   * чита са разумевањем књижевноуметнички текст и примењује различите стратегије читања; * издвоји основне одлике књижевног рода и врсте у датом одломку, као и језичко-стилске карактеристике текста у склопу интерпретације; * уочи слојевитост књижевног дела; * повеже ситуације описане у роману са историјским или другим одговарајућим контекстом (историја Османског царства и сусрет оријенталне са европском културом); * истакне универзалне вредности књижевног дела и повеже их са сопственим искуством и околностима у којима живи. | | |
| **Наставне методе** | Дијалошка, монолошка, текст метода | | |
| **Облици рада** | Фронтални | | |
| **Наставна средства** | *Читанка* | | |
| **Међупредметне компетенције** | Компетенција за целоживотно учење, комуникација, рад с подацима и информацијама, сарадња, естетичка компетенција, компетенција за учешће у демократском друштву | | |
| **Корелација** | Верска настава, Филозофија, Ликовна уметност, Историја, Психологија, Географија, Грађанско васпитање | | |
| **Кључни појмови** | Орхан Памук, савремени роман, приповедна перспектива, вишеструки заплет | | |
| **Литература** | Стевановић Гордана, Јовановић Бубања Јелена, Костић Татјана, *Читанка за трећи разред средње школе*, Завод за уџбенике, Београд, 2022. | | |
| **Ток часа** | | | |
| **Уводни део часа** | * Након најаве теме, истицања циља и исхода часа, наставник упознаје ученике са биографијом и стваралаштвом Орхана Памука.   Орхан Памук се сматра најчитанијим турским писцем. Памук је књижевник, драматург и академик. Награђен је Нобеловом наградом за књижевност 2006. године.  Памук је више пута боравио у Србији, био је гост САНУ 2016. године и том приликом је одржао предавање на коме је рекао да је велики поштовалац дела Иве Андрића, чији романи „представљају претече, пажљиво, храбро и детаљно виђење традиције Отоманске империје, али и наглашене модерности и појединачних слобода, са перспективом европске будућности”. Такође, Памук је тада рекао да су идеје Европе и традиције и у срцу његовог рада.  Најзначајнија дела: *Џевдет-бег и његови синови*, *Бела тврђава* (1985), *Црна књига* (1990), *Зовем се црвено* (1998), *Снег* (2002), *Музеј невиности* (2008), *Чудан осећај у мени* (2014).  Орхан Памук је шест година посветио роману *Зовем се црвено*, проучавао је документа о исламској историји, културној историји и уметности у времену које је описано у роману.  Орхан Памук у својим делима често слика свет оријента из прошлости, који се трансформише. Преиспитује однос источне и западне културе, њихове конфликте, различите вредности, губитак или добитак идентитета који се постиже њиховим раздвајањем или укрштањем и прожимањем. У XVI веку на западу је епоха ренесансе и њени сликари својим умећем не остављају равнодушним ни исламску уметност. | | |
| **Главни део часа** | * Тумачење текста вођено питањима наставника и одговорима ученика (уз наставникову помоћ и допуну уколико је потребно). * Сви ученици су прочитали одлимак из романа (Читанка, стр. 398), а ученици који су прочитали роман у целости помоћи ће осталима да боље схвате одломак.   Да ли сте уочили онеобичавање у 31. поглављу?  *Ученици ће истаћи да је необично да боје говоре, али да је у свету уметности све могуће, као и то да и у реалном свету боје имају своје значење и често могу посредно о некоме/нечему рећи много.*  Наставник позива ученике који су прочитали роман да изнесу своје утиске (изврше локализацију и истакну тематику).  *Радња романа дешава се у Турској у XVI веку. Упознајемо свет уметника, калиграфије и сликара минијатура које су карактеристичне за књиге тог простора и времена. Књиге које се израђују намењене су султану. Минијатурама се у књигама илуструју султанови живот и моћ.*  *У роману је представљен драматичан преокрет када Султан Мурат III жели да поклони свој портрет млетачком дужду. Захтев је да портрет буде насликан на начин како то раде западни , немуслимански сликари, а не у стилу османских минијатуриста. Све мора да се обави у строгој тајности јер су књиге и минијатуре у Турској XVI века повезане са религијом и не смеју се мењати. Промена у уметности доводи до промене поимања света. Турски минијатуристи почињу да своју стару сликарску технику замењују новом коју су видели од хришћанских мајстора сликарства (доба ренесансе). У исламу није дозвољено исказивање сопственог стила, нити представљање ликова са особеним детаљима. Исламски сликари представљају свет како га Бог види, а хришћански подражавају стварност. Појавиће се сукоб између „старих” и „нових” минијатуриста. Догодиће се злочини и узбудљива потрага за кривцима*. *Такође, ученици ће поменути да црвена боја није једини приповедач, већ да се приповедачи мењају из поглавља у поглавље и да нису искључиво људи*.  Наставник истиче, с обзиром на структуру романа, у којој се нумерисана поглавља смењују симултано смењивању ликова и актера као приповедача, да је реч о ***полифоном или вишегласном роману*.**  Такав начин приповедања, који на разини читавог романа подразумева смену приповедача и њихових различитих, понекад нереалних гласова (минијатура, мртвац, пас, новчић), једно је од распрострањених формалних обележја савремене прозе. Поред тога што ликови у роману међусобно разговарају, понекада су у дијалогу са читаоцем романа.  Шта се, поред неоспорног ефекта приповедне занимљивости, још постиже жанровским укрштањем и комбиновањем (повежите ово са идејним планом романа)?  *Зовем се црвено ипак је више од* ***детективског романа****. Ово је жанровски сложен* ***роман о проблему уметности и уметника, о љубави, лепоти, моралу, филозофским питањима, историјским дешавањима...***  Ко су најупечатљивији ликови у роману?  *Истиче се пресудан удео следећих ликова у сложеној фабули романа: Црни, Шекуре, Ениште, Лептир, Маслина, Рода. Тумаче психолошки портрет Црног, посебно узимајући у обзир динамику односа са Шекуре, Еништеом, Хасаном.*  *Ученици ће уочити да је Шекуре лик на који се рефлектују норме патријархалне исламске заједнице, у којој је позиција жене углавном детерминисана.*  Ученици који су прочитали роман говоре о ликовима са којима су се сусрели*.* Изнеће идеје о смрти Префињеног, који лежи мртав на дну јаме у уводном поглављу. Даље, вођени наставниковим питањима, бавиће се ликом минијатуристе који је позван да учествује у раду на тајној књизи. Уочиће страст коју има према свом позиву и споменути његову љубав према рођаци Шекуре, низ догађаја који ће се испреплетати са мистеријом убиства којом почиње роман...  Шта садржи тајна слика у погледу сликарске технике? Како објашњавате да султан жели да своју величанственост представи на начин франачких мајстора? Иако је Истоку страна западна визија уметности, чиме је и зашто очарала султана?  *Султан је очаран техником сликања хришћанских мајстора у доба ренесансе. Мећутим, све мора да се обави у строгој тајности јер су књиге и минијатуре у Турској XVI века повезане са религјом и не смеју се мењати. Промена у уметности доводи до промене поимања света. У исламу није дозвољено исказивање сопственог стила, нити представљање ликова са особеним детаљима. Исламски сликари представљају свет како га Бог види, а хришћански подражавају стварност.*  Дакле, у роману постоје крајности: Исток и Запад, стари и нови, традиција и модерност, свето и профано, божје и људско, колективитет и индивидуалност, уметност и смрт, кривица и казна, љубав и мржња, светло и тама, добро и зло... Уочите их на примерима.  Шта можете да закључите о (не)помирљивостима света, како оне утичу на његов концепт? Зашто су промене, непознанице и другост неминовно праћене отпором и страдањем?  *Ученици ће, поткрепљујући аргументима, истаћи да је свака промена тешка за прихватање, нарочито ако је потребно да се претходно деси промена у схватању света. Због тога, често људи не одступају од начела на којима су градили свест о животу и свету који их окружује и спремни су да се жртвују за њих.*  Размислите да ли супротности морају да се сукобљавају или могу да створе нову вредност. Када се то дешава? Шта је неопходно освестити у људима?  *Некада супротности могу створити нову вредност. Не ваља се увек задовољавати старим. До сукоба долази онда када појединци/група људи схвате да постоји нешто боље чему треба тежити и што свету треба представити. У људима је неопходно освестити да су промене саставни и неминовни део свега.*  Узмите у обзир чињеницу да је свет видљив. Да ли постоје бар два човека која појаве око себе (и у себи) виде истоветно? Шта су последице чињенице да сваки човек види другачије?  *Сваки човек оно што види доживљава на посебан начин. Због тога долази до сукоба јер свако од нас верује да довољно добро види све око себе и тешко прихвата чињеницу да ствари нису онакве каквим се чине, управо због наших различитости.*  У роману најбољи илуминатори остају без вида. Каква је идејна функција теме слепила? Какав је утисак на вас оставило то што ослепели мајстори могу да (најбоље) сликају када не виде предмет своје уметности? Којим чулима се служе тада?  *Ученици ће доћи до закључка да чуло вида није једино на које се треба ослањати. Да се у души човека крије оно што се можда речима или сликом не може исказати. Зато слепи сликари, одвојени од предрасуда да све виде онако како јесте, стварају најбоља дела, ослањајући се само на дух.*  Због чега је црвена боја толико важна?  Шта црвено о себи говори (поткрепите деловима текста)?  *Ученици причају о постанку црвене.*  *Износе своје судове о исказима црвене боје: „Живјети значи видјети. Појављујем се свугдје. Живот почиње са мном, мени се све враћа, вјерујте ми.”*  *Веза између прошлог и садашњег времена садржана је и у боји. Црвено је боја освете и смрти, али, понајвише, боја страсти, надахнућа и уметности. А можда је, по Памуку, име универзума – Црвенo. Свет Запада и Истока, новог и старог, није тако сажето, а свеобухватно описан као у овом делу: „На Западу сликају оно што виде, а ми оно што гледамо.”* | | |
| **Завршни део часа** | * Претпоставите чиме је Орхан Памук био подстакнут да напише роман *Зовем се црвено*. Нека вам од помоћи буде оно што је рекао о делу Иве Анрића: „Андрић је показао да смо сви „направљени од истог материјала”, да су наше традиције, као и храна коју једемо, слични” (Марина Вулићевић, „Бити писац и уметник значи рећи не”, Политика, 19. 12. 2016.). * Подсетите се дела Иве Андрића. Примерима потврдите паралеле са стваралаштвом Орхана Памука (однос према историји, нарација која је мозаички склопљена, успостављање мостова између раздвојених светова, вера у моћ уметности, хуманистичке поруке...). * Наставник најављује да ће на неком од наредних часова имати **дебату** на тему разлика и сличности међу људима. Постоје ли непомирљиве разлике? Која је улога уметника у свету који је често у сукобу? Које су то опречна схватања традиције, културне баштине и односа према њој и њеном утицају на уметника и његово дело? * Упућује их да се подсете Андрићеве беседе *О причи и причању* и ставовима које је у њој изнео. | | |
| **Начини провере**  **остварености исхода** | * Посматрање и бележење ученичког учешћа, закључивања и одговарања на постављена питања; * исказивање креативности и самосталности ученика приликом тумачења текста; * степен повезивања претходно усвојеног градива са новим градивом. | | |
| **Вредновање квалитета испланираног рада;**  **Напомене о реализацији планираних активности;**  **Самовредновање рада наставника** |  | | |