|  |  |  |  |
| --- | --- | --- | --- |
| **Припрема за час 98-99.** | | | |
| **Предмет** | Српски језик и књижевност | **Разред: трећи** | **Датум** |
| **Наставна тема/област** | Књижевност | | |
| **Наставна јединица** | **Дино Буцати: *Седам спратова*** | | |
| **Тип часа** | Обрада | | |
| **Циљ часа** | * Упознати ученике са биографијом и поетиком писца * Тумачење садржинских, стилских, тематских елемената и идејног слоја кратких приповедака/приповетке и уметничког поступка. | | |
| **Очекивани исходи**  **на крају часа** | Ученик ће бити у стању да:   * истраживачки и са разумевањем чита књижевноуметнички текст и примењује различите стратегије читања; * тумачи текст; * издвоји основне одлике књижевног рода и врсте у датом одломку, као и језичко-стилске карактеристике текста; * уочи поетичке критеријуме који ову кратку причу/приповетку чине интегралним делом збирке; * истакне универзалне вредности књижевног дела и повеже их са сопственим искуством и околностима у којима живи | | |
| **Наставне методе** | Дијалошка, монолошка, текстовна метода | | |
| **Облици рада** | Фронтални, индивидуални | | |
| **Наставна средства** | *Читанка*, лектира | | |
| **Међупредметне компетенције** | Компетенција за целоживотно учење, комуникација, естетичка компетенција, компетенција за учешће у демократском друштву | | |
| **Корелација** | Филозофија, Грађанско васпитање, Психологија | | |
| **Кључни појмови** | Збирка приповедака, кратка прича, онеобичавање, магични реализам, симболистичка проза, надреално | | |
| **Литература** | Стевановић Гордана, Јовановић Бубања Јелена, Костић Татјана, *Читанка за трећи разред средње школе*, Завод за уџбенике, Београд, 2022.  Дино Буцати, *Продавница тајни*, Београд: Не&Бо, 1998. | | |
| **Ток часа** | | | |
| **Уводни део часа** | Најава теме, истицање циља и исхода часа.  Ученици су добили истраживачке задатке за читање збирке (в. прилог). На почетку часа наставник упознаје ученике са биографијом писца, ученици бележе, а затим, у току првог часа обраде износе утиске о причама, закључке, аргументовано саопштавају свој доживљај збирке у целости и на основу самосталног истраживачког читања описују поетику Д. Буцатија. | | |
| **Главни део часа** | **Дино Буцати (1906–1972)** био је књижевник, новинар, сликар, драматург, писац либрета за опере. Рођен је у Италији у месту Белуно. Завршио је студије права да би следио породичну традицију, иако је желео да студира књижевност. Правом се није бавио, радио је као новинар за лист *Коријере дела Сера* и многе његове репортаже, путописи и др. новински жанрови литерарно су обликовани*.* Током Другог светског рата био је извештач и дописник са ратишта. Године 1986. објавио је репортажу *Откриће Де Кирка* у којој се види сродност уметничких преокупација Буцатија са сликарем Ђорђом Де Кирком, творцем „метафизичког сликарства”. На његово књижевно стваралаштво, поред других, утицали су: Едгар Алан По, Николај Васиљевич Гогољ, Франц Кафка, Томас Ман. Умро је у Милану.  Значајна дела: *Барнабо с планина* (1933), *Тајна старе шуме* (1935), *Татарска пустиња* (1940), *Једина љубав* (1963) – романи; *Шездесет приповедака* (1958), *Продавница тајни* (1970) – приповетке.  Збирку приповедака *Продавница тајни* Дино Буцати је приредио са намером да се у њој нађу приче које је сматрао најбољим у свом стваралаштву.  Вођени наставниковим питањима и добијеним истраживачким задацима, ученици коментаришу приповетке доводећи их у смисаону везу.  На језичко-стилском плану уочавају да је израз колоквијалан, да нема много стилских фигура, али да се уочавају метафоричко и симболичко значење прича (наводе примере који су им били упечатљиви). Издвајају приче, сижејни слој, мотиве, идеје, атмосферу и коментаришу стваралачки поступак.  У току другог часа ученици детаљније тумаче приповетку *Седам спратова*.  *Најпре ученици износе своје утиске о причи Седам спратова, издвајају симболику простора, мотив болести, осећај нелагоде, атмосферу страве, апсурдност ситуације и прелаз од реалности ка фантастици. Истичу како су временске и месне одреднице приче нејасне. Коментаришу наслов и доводе у везу са садржајем.*  Наставник напомиње да проучаваоци књижевности дело Дина Буцатија упоређују са стваралаштвом Франца Кафке, пре свега због Кафкине приповетке *Преображај*. Ипак, код Дина Буцатија свет није искључиво место патње и бесмисла, већ у несрећно уређеном свету ипак постоји мало места за разумевање, милосрђе и наду. Након тога их питањима усмерава да детаљније протумаче причу.  Како су спратови распоређени? Шта имплицирају болнички спратови, а шта болница. Запазите како јунак доживљава сазнање о томе да висина спратова означава тежину болести.  *Ученици указују на хијерархијско устројство санаторијума. Коментаришу злослутну атмосферу у којој, иако недовољно свестан ње, борави Ђузепе.*  На ком спрату се обрео главни јунак, Ђузепе Корте, на почетку приповетке? Какво је здравствено стање сугерисано таквим распоредом? Опишите јунаков изглед и његово душевно стање приликом приступа болници.  *Главни јунак је смештен на 7. спрат где се налазе најлакши болесници. Тада Ђузепе Корте осећа наду, али након разговора са суседом, у њему се јавља и стрепња. Сазнање да толико мало „степеника” има до сигурне смрти, уноси немир који ће се, игром случаја, само појачавати.*  Издвојте апсурдне ситуације и анализирајте их.  *Апсурдни су разлози због којих главни јунак мења спратове (путује ка „последњој станици”). Његова агонија не престаје и прелази у бес и урлик када треба да се спусти на први спрат. Тада се осећа беспомоћно, постаје само посматрач своје судбине. До тог тренутка је у њему било страха, али и наде. Од тог тренутка не постоји ништа. Корте тешко разуме логичност (или пак апсурдност) докторових објашњења.*  Нада има позитивну конотацију, представља нешто што је неизвесно, међутим, у овој причи, она се везује и за извесно. Колики значај има надање у људском животу? Шта нам потврђује судбина главног јунака?  *Нада умире последња, али када и она нестане, готово је извесно да нема ни живота. Како се гаси нада, тако се спушта мрак, „спуштају се ролетне и препречују пут светлости”.*  Важно је уочити постојање заблуда о животу које се нуде у овој причи. Како је приказан положај човека у причи?  *Привид одсуства међуљудских конфликата ствара заблуду о животу јер се из баналних ситуација види како појединац нема слободу управљања сопственим животом. Због тога се јавља осећај тескобе, неспокојства и несигурности, који су овладали и душевним стањем јунака ове приповетке. Коментаришите начин на који је у приповеци означен крај једног људског живота.* *Приповедач ће рећи да се Корте услед „страшне грешке” нашао на „последњој станици и у томе се препознаје јетка иронија. Отуд не чуди што Корте, суочен са овим апсурдом, почиње да се необуздано смеје. То је смех из очаја, спознаја апсурдног положаја човека у свету и самог живота, начин да се опише егзистенцијални немир појединца и да се покаже танка линија између луцидности и лудости, коју не прелазимо својевољно.* | | |
| **Завршни део часа** | Ученицима се даје могућност да постављају питања, износе недоумице или прокоментаришу нова гледишта која имају након тумачења текста.  Ученици траже од наставника додатно објашњење неког од наведених књижевнотеоријских и функциналних појмова. | | |
| **Начини провере**  **остварености исхода** | * Посматрање и бележење ученичког учешћа, закључивања и одговарања на постављена питања; * исказивање креативности и самосталности ученика приликом тумачења текста; * степен повезивања претходно усвојеног градива са новим градивом. | | |
| **Вредновање квалитета испланираног рада**  **Напомене о реализацији планираних активности**  **Самовредновање рада наставника** |  | | |

**Прилог**

ИСТРАЖИВАЧКИ ЗАДАЦИ ЗА ЧИТАЊЕ ЗБИРКЕ *ПРОДАВНИЦА ТАЈНИ* ДИНА БУЦАТИЈА

1. Прочитајте збирку кратких прича *Продавница тајни* италијанског писца и покушајте да откријете особености стваралачког поступка.

2. Уочите приповедни поступак, стилске карактеристике и мотиве у делу.

3. Из ког разлога се писац одлучио за форму кратке приче?

4. Издвојте приче које су на вас оставиле најјачи утисак и припремите се да их коментаришете у склопу збирке.

5. Пажљиво прочитајте приповетку *Седам спратова*. Можете ли је упоредити са делом Ф. Кафке и у ком контексту?

6. Обратите пажњу на композицију приповетке *Седам спратова*. Да ли се она може довести у везу са главним јунаком? Објасните.

7. „Магија свакидашњице” је синтагма која се среће у критичкој литератури о Буцатијевом делу? Како разумете ту синтагму у овом контексту?

8. Каква филозофска гледишта уочавате у приповеци *Седам спратова*? Образложите.