|  |  |  |  |
| --- | --- | --- | --- |
| **Припрема за час 100.** | | | |
| **Предмет** | Српски језик и књижевност | **Разред: трећи** | **Датум** |
| **Наставна тема/област** | Књижевност: Међуратна и ратна књижевност | | |
| **Наставна јединица** | **Књижевни покрети и струје у српској књижевности и јужнословенским књижевностима између два светска рата** | | |
| **Тип часа** | Обрада | | |
| **Циљ часа** | Упознавање ученика са особеностима и представницима српске и јужнословенских књижевности између два светска рата | | |
| **Очекивани исходи**  **на крају часа** | Ученик ће бити у стању да:   * објасни историјски и филозофски контекст у оквиру ког се јављају српска и јужнословенске књижевности између два светска рата; * наброји књижевне покрете и струје и њихове одлике; * разликује књижевне родове и врсте овог периода; * наброји истакнуте представнике | | |
| **Наставне методе** | Монолошка, дијалошка, текст метода | | |
| **Облици рада** | Фронтални, индивидуални | | |
| **Наставна средства** | Читанка | | |
| **Међупредметне компетенције** | Комуникација, рад с подацима и информацијама, естетичка компетенција, сарадња, компетенција за целоживотно учење | | |
| **Корелација** | Историја, Географија, Ликовна култура, Музичка култура, Грађанско васпитање | | |
| **Кључни појмови** | Међуратна књижевност, авангарда, манифест, експресионизам, суматраизам, хипнизам, зенитизам, надреализам, социјална литература, хибридни жанрови | | |
| **Литература** | Стевановић Гордана, Јовановић Бубања Јелена, Костић Татјана, *Читанка за трећи разред средње школе*, Завод за уџбенике, Београд, 2022. | | |
| **Ток часа** | | | |
| **Уводни део часа** | * Наставник најављује тему, истиче циљ часа, говори о исходима. | | |
| **Главни део часа** | * Групе припремљених ученика, уз помоћ наставника, говоре о друштвено-историјским околностима, о -измима, њиховим одликама и представницима. (*Читанка*, стр. 271–274) * Историјски и филозофски контекст. ‒ Обнављање књижевног живота почело је пре него што се завршио Први светски рат. У то време главно књижевно средиште био је Крф, где је 1917. године покренут часопис *Забавник*, у којем су сарађивали српски, хрватски и словеначки писци. Друго средиште књижевног окупљања био је Загреб, где је 1918. покренут часопис *Књижевни југ*, који је излазио годину дана као заједнички часопис српских и хрватских писаца с наглашеном југословенском оријентацијом.   Након рата, од 1920. године, књижевни покрет се распламсао и наредних неколико година учинио је једним од најбурнијих периода у историји поменутих књижевности. Београд је поново постао центар књижевног живота, као и престоница нове државе ослобођених југословенских народа – Југославије. Књижевност је обнављана у знаку антиратног расположења, дефетизма и опште кризе традиционалних вредности грађанског друштва и морала. Писци су се програмски опредељивали за раскид с прошлошћу и традицијом.   * Поетика. ‒ Заједничке тежње различитих авангардних покрета односиле су се на оспоравање традиционалних уметничких норми и облика: то су биле тежње променама у природи модерног, слободног стиха у односу на традиционални, везани стих; тежње изградњи нових књижевних врста оспоравањем постојећих; тежње новим композиционим поступцима који се огледају у фрагментацији структуре. * У јужнословенској и српској авангарди јављају се следећи правци: експресионизам (на чијим су основама стварани нови, домаћи изми: суматраизам, хипнизам, зенитизам – последњи познат и у европској књижевности), футуризам, дадаизам, надреализам. Из књижевних борби тридесетих година 20. века израстао је антимодернистички покрет под називом покрет социјалне литературе. * Експресионизам се у јужнословенским књижевностима и српској књижевности јавио упоредо с немачким експресионизмом, а настао је као супротност префињеном, естетизованом и индивидуалистичком импресионизму. Писци експресионистичке оријентације тежили су изражавању онога што је примарно, исконско у човеку – његових нагонских сила и вечних страсти запостављајући објективне истине које одређују човека као друштвено биће. У јужнословенским књижевностима и у српској књижевности експресионизам је имао различите самосвојне видове (специфичне само за њих), као што су суматраизам, хипнизам и зенитизам. * Суматраизам је вид експресионизма чије је основе дао Милош Црњански у свом тексту *Објашњење Суматре* (1920). Овај песник и писац веровао је у визију космичке хармоније у којој се у разрушеном свету успоставља веза међу удаљеним световима. Тај његов космизам повезан је с космополитизмом, који је више лирски доживљај јединства света, животно осећање, него философски став. * Црњански је том осећању дао необичан назив суматраизам. Стога се суматраизам може објаснити као аутентични и оригинални поетски израз и поетска формула космичког заједништва која поништава све просторне раздаљине и идентификује се са стварима и појавама око себе, те представља асоцијативну везу или повезаност између физички и просторно удаљених бића и појава, а остварује и естетско-поетску новину – поетски ток унутрашње свести. * Хипнизам је именован по часопису *Хипнос* (1922) песника Рада Драинца. У тексту *Теорија хипнизма* Драинац је објаснио овај песнички покрет као један виши облик експресионизма који заговара интеграцију спољних и унутрашњих светова, утапање у космичко, општељудско, чиме зарања у област сањалачког и сновног. * Зенитизам је назив добио по часопису „Зенит”(1921–1926), који је покренуо песник и писац Љубомир Мицић. Емоционална и психичка растрзаност због ратних збивања драстично су се преламале у сензибилитету уметника и налазиле своје место у књижевним остварењима. * Дадаизам је песнички покрет двадесетих година 20. века, који је, као и остали међуратни покрети, усмерен против традиционалних норми и облика, као и против традиционалног песничког језика. * Надреализам је од свих покрета између два светска рата најорганизованији и најодређенији у својим тежњама. У јужнословенским књижевностима и српској књижевности јавио се под непосредним утицајем француског надреалистичког покрета средином двадесетих година 20. века. Прво заједничко представљање надреалиста било је у алманаху „Немогуће” (1930), након којег је уследило више публикација названих надреалистичка издања („Позиција надреализма”, „Надреализам данас и овде”, „Анти-зид” и др.). Надреалисти су у књижевност увели халуцинације, снове и неконтролисане асоцијације. * Покрет социјалне литературе настао је у трећој деценији двадесетог века. У овом периоду међу српским писцима јавила се јача идеолошка поларизација на левицу и десницу, при чему су покрету социјалне литературе приступили лево оријентисани експресионисти, надреалисти, као и традиционалисти. Писци социјалне оријентације окупљали су се око идеје да књижевност треба да буде друштвено ангажована. Стога се садржини придавао већи значај него уметничкој форми и естетским вредностима. Писци социјалне оријентације обнављали су неке од образаца традиционалне књижевности (исповедна, осећајна, дескриптивна, родољубива лирика, као и осавремењивање београдског романа).   Писци социјалне оријентације окупљали су се око часописа „Нова литература”, као и издавачког предузећа „Нолит”, а заједнички зборник српских и хрватских песника ове оријентације био је алманах „Књига другова”.   * Књижевни родови и врсте. – У периоду међуратне књижевности неговали су се хибридни жанрови попут поетског путописа, поетског есеја, поетске приповетке, поетског романа и манифеста као књижевне врсте; драма је такође била проткана лирским елементима (драме Момчила Настасијевића); у лирици се хибридност жанрова манифестовала у песмама које су насловом или формом наговештавале лирску врсту, а садржајем су одступале од ње (за пример се могу узети песме из збирке *Лирика Итаке* Милоша Црњанског). У међуратном књижевном периоду неговале су се и поменуте традиционалне прозне и поетске врсте. * Представници. – Истакнути представници експресионизма су Станислав Винавер, Милош Црњански, Душан Васиљев, Аугустин Тин Ујевић, Мирослав Крлежа, Иво Андрић, Драгиша Васић, Растко Петровић и Момчило Настасијевић; суматраизма – Милош Црњански; зенитизма – Љубомир Мицић; хипнизма – Раде Драинац; дадаизма – Драган Алексић. Из надреалистичког покрета издвајају се Марко Ристић, Милан Дединац, Александар Вучо, Душан Матић, Оскар Давичо и др.   Песникиња Десанка Максимовић је седам деценија богатила и усавршавала традиционалну лирику. У прози је међу изразитим традиционалистима био писац Бранимир Ћосић. | | |
| **Завршни део часа** | * Резимирати научено. * За домаћи задатак прочитати одломке из *Манифеста експресионистичке школе* Станислава Винавера, и припремити се за разговор о њима помоћу питања за интерпретацију, у *Читанци* стр. 275–281. | | |
| **Начини провере**  **остварености исхода** |  | | |
| **Вредновање квалитета испланираног рада**  **Напомене о реализацији планираних активности**  **Самовредновање рада наставника** |  | | |