|  |  |  |  |
| --- | --- | --- | --- |
| **Припрема за часове 145-146.** | | | |
| **Предмет** | Српски језик и књижевност | **Разред: трећи** | **Датум** |
| **Наставна тема/област** | Књижевност | | |
| **Наставна јединица** | **Moмчило Настасијевић, *Запис о даровима моје рођаке Марије*** | | |
| **Тип часа** | Обрада | | |
| **Циљ часа** | * Упознавање са животом и делом Момчила Настасијевића, опусом писца * Тумачење споја модерног и архаичног у Настасијевићевом делу * Тумачење облика казивања у делу и специфичностима приповедања у првом лицу * Анализа одлика композиције Настасијевићеве приповетке. * Препознавање фолклорног и фантастичног слоја * Уочавање карактеристика приповедачког поступка * Размишљање о разликовању усменог и писаног текста у контексту појма запис * Уочавање архетипских момената Настасијевићеве прозе и тумачење споја модерног и архаичног у Настасијевићевом делу * Уочавање језичко-стилских особености и облика казивања у делу * Проучавање поетике простора приповетке * Тумачење мотива огледала и мотива везења (ткања) у контексту историје књижевности, као и мотива фаталне лепоте * Подстицање читалачке радозналости и развијање способности за дубљу анализу, повезивање и јасно и аргументовано исказивање мишљења | | |
| **Очекивани исходи**  **на крају часа** | Ученик ће бити у стању да:   * интерпретира књижевни текст увидом у његове интеграционе чиниоце (доживљајни контекст, тематско-мотивски слој, композиција, ликови, форме приповедања, идејни слој, језичко-стилски аспекти...); * познаје књижевнотеоријску терминологију; * књижевнотеоријска знања адекватно примењује у тумачењу књижевних дела предвиђених програмом; * приликом тумачења и вредновања књижевноуметничких и књижевнонаучних дела примењује и упоређује књижевноисторијске и поетичке одлике стилских епоха, праваца и формација у развоју српске и светске књижевности; * познаје књижевнотеоријску терминологију и доводи је у функционалну везу са примерима из књижевних и неуметничких текстова предвиђених програмом; * уочава основне особине књижевности као дискурса и разликује га у односу на остале друштвене дискурсе; * разликује методе унутрашњег и спољашњег приступа у интерпретацији књижевноуметничког и књижевнонаучног дела и адекватно их примењује приликом разумевања и тумачења ових врста дела; * анализира издвојене проблеме у књижевном делу и аргументовано их образлаже позивајући се на текст. | | |
| **Наставне методе** | Дијалошка, монолошка, текстовна метода | | |
| **Облици рада** | Фронтални, индивидуални, групни | | |
| **Наставна средства** | *Читанка 3* | | |
| **Међупредметне компетенције** | Компетенција за целоживотно учење, комуникација, естетичка компетенција, компетенција за учешће у демократском друштву | | |
| **Корелација** | Ликовна култура, музичка култура, психологија, филозофија, историја, географија, верска настава | | |
| **Кључни појмови** | Момчило Настасијевић, приповетка, приповедање, композиција, сказ | | |
| **Литература** | Стевановић Гордана, Јовановић Бубања Јелена, Костић Татјана, *Читанка за трећи разред средње школе*, Завод за уџбенике, Београд, 2022. | | |
| **Ток часа** | | | |
| **Уводни део часа** | Најава теме, истицање циља и исхода часа  Ученици су добили инструкције на шта треба обратити пажњу у току читања. Поред тога, ученици су добили истраживачке задатке за 1. и 2. час обраде. Своје задатке ће излагати на 1. и 2. часу обраде (у прилогу). Ученици су пре реализације упућени и на читање текстова (*Читанка*, стр. 350̶352) који ће им помоћи да боље одговоре на своје задатке.  Један од ученика имао је задатак да се припреми да говори о писцу. Претходно је упућен које изворе може користити. Писац велике оригиналности и самониклог талента. Био је песник, приповедач, драмски писац, есејиста. Његово дело, иако је утицао на многе касније ствараоце, остало је и данас недовољно истражено.  Рођен је у Горњем Милановцу. Школовао се у родном месту, потом у Чачку, па Београду. Дипломирао је француски језик и књижевност и радио у Београду као гимназијски професор. Умро је од туберкулозе у Београду. Слично као песник Јован Илић, Настасијевић је у свом дому окупљао поштоваоце и ствараоце уметности: Станислава Винавера, Милоша Црњанског, Рада Драинца, Душана Матића, Растка Петровића. Браћа Момчила Настасијевића такође су били уметници: Славомир (књижевник), Светомир (композитор) и Живорад (сликар, фрескосликар и иконописац).  Прву песму објавио је у *Српском књижевном гласнику* (1922). Настасијевић сједињује архаични језик, средњовековну и народну традицију и модерни израз. Критичари су га сврставали у фолклорне модернисте, неосимболисте, експресионисте.Своје идеје о поезији Настасијевић је обликовао у борбу за језички израз, која је његово дело учинила једним од најзначајнијих у историји модерне српске поезије. Најважнији појам Настасијевићевог стваралаштва је „матерња мелодија”.  Настасијевић је писао много, али је за живота објавио мало дела. Иза њега је остало неколико сандука рукописа, заоставштина је објављена у *Целокупним делима* (1938–1939), али њима није све обухваћено. Значајна дела: *Из тамног вилајета* (1927), *Хроника моје вароши* (1938) – збирке приповедака; *Међулушко благо* (1927), *Ђурађ Бранковић* (1929) – музичке драме; *Недозвани* (1930), *Господар Младенова кћи* (1931), *Код Вечите славине* (постхумно) – драме у прози; *Пет лирских кругова* (збирка песама 1932; постхумно су објављена два круга: *Магновења* и *Одјеци)*; *Живи огањ* (постхумно) – балет; есеји, белешке, мисли и др.  Наставник напомиње да је приповетка *Запис о даровима моје рођаке Марије* део збирке *Из тамног вилајета* и мотивише ученике да збирку прочитају у целости. Такође, ученици се подстичу да размисле о разлозима оваквог именовања збирке. | | |
| **Главни део часа** | У току обраде, наставник/ученик чита одрећене делове приповетке ради бољег интерпретације текста.  Најпре ће прокоментаристи наслов дела. Ко је рођака Марија? Шта су њени дарови? Ко све сведочи о њеном постојању? Због чега је Марија посебна?  *Иако постоје информације о могућој родбинској релацији између приповедача у првом лицу и рођаке Марије (сестра од тетке), ученици могу имати и друга објашњења која произилазе из њиховог читалачког искуства – од Богородице до Марије Магдалене.*  *Наставник скреће пажњу ученицима и на исказе приповедног лица које показују ту сумњу у сопствено знање и сећање: „Поуздано не знам, али као да је овако текло...”. Приповедање у првом лицу је само по себи увек непоуздано, будући да је лична позиција нужно ограничена. Такође, истичу из којих је све перспектива Марија виђена (приповедач, баба, сама Марија)и доводе у везу са њеним постојањем.*  Како се појављују Маријини дарови?  *Ученици су уочили да се дарови појављују на најмање три начина: као сами дарови приповедања, дарови смрти и као предметни свет остао након Маријиног нестанка итд.*  Ученици су упућени на текст, деле га на целине, уочавају на које је све начине остварено приповедање у делу и ко је приповедач.  *Приповедање је остварено ретроспективно. Постоји више наративних оквира а позиција аутодијегетичког приповедача се препознаје као она која наткриљује наративну перспективу бабе, у којој се уочавају и елементи Маријиног самоодређења кроз дијалоге.*  *Ученици коментаришу композицију дела, а затим се ученици подсећају на значење термина* ***сказ****. Наставник упућује ученике да уоче како Настасијевић врши стилизацију сказа. Ученици ће уочити употребу имперфекта и краћег облика глаголског прилога прошлог.*  *Осим приповедног уоквиравања ученици ће извршити и поделу дела на целине по етапама радње у односу на фазе сусрета приповедача са другим ликовима.*    Од ученика се тражи да прокоментаришу наслов (шта разликује запис од незабележеног текста) и уоче, подсете се разлика измећу усменог и писаног казивања.  *Ученици увиђају разлику између изреченог и записаног, где је оно што је кроз говор исказано, за разлику од написаног, променљиво.*  Које све елементе потекле из народне књижевности препознајете у Настасијевићевом делу?  *Ученици наводе елеменате структуре и мотиве из бајки (нпр. Тамни вилајет), народна веровања (магија, предиво, огледало), обреде (свадба, смрт).*  Настасијевићево дело обележено је спојем фолклорног и модерног. На које је све начине тај укрштај направљен? Како је простор приказан у приповеци. Шта запажате?  *Ученици ће издвојити простор, мотив ткања у фолклорној и античкој традицији, слике ентеријера и екстеријера, мотив огледала... Приповедач не препознаје себе у таквом огледалу, а простор у коме обитава постаје додатно онеобичен (огледало као средство за прорицање и вештичарење и огледало као самопотврђивања нечијег постојања нпр.). Позивају се на текст Тање Поповић.*  *Ученици затим износе знања о обредима везаним за свадбе и сахране и веровањима у народу. Наставник их подсећа да је једна од најнеприхватљивијих околности током свадбе да се сватови сусретну са погребном поворком. Приповедач није у тој ситуацији, али чин вереништва је укрштен са вешћу о Маријиној смрти. Приповедач признаје да није јавио својој вереници куда иде, већ у журби одлази Маријиној кући. Приповедачев одлазак у Маријину кућу и сусрет са бабом је бег у наднаравно. Током боравка у кући, баба казује развојну причу о Марији и тиме је оживљава у смрти. Маријина животна прича дата је кроз бабино казивање, али и разумевање те приче од стране приповедача. Он ће и пре тренутка сусрета са причом знати да ће он бити кобан по њега: „Тиме се поче везивати загонетни чвор мога страдања”. Ову реченицу обавезно цитирати због теме плетења! Ученици ће истаћи код којих писаца/дела је овај мотив обрађиван. Оно што споменуте мотиве издваја јесте њихов метакњижевни карактер – само приповедање јесте својеврсно ткање, које зачарава и показује изразе нечије судбине. Наставник подсећа ученике на познате синтагме клупко судбине, судбинске нити и подсећа на различите предмете направљене од Маријиних руку. Маријини дарови су и дарови приповедања и као што огледало искривљено одражава стварност, тако и сама приповетка представља покушај да се искаже оно неисказиво, посредством речи.*  Шта значи појам архетип? Шта је архетипско у ликовима дела?  *Очекује се да ученици знају (из психологије) како архетип, у односу на психоанализу Карла Јунга, представља свеприсутни урођени корпус мишљења. Његово порекло је прадавно и архетипске структуре превазилазе и саму књижевну имагинацију. Оне се тичу основних осећања и стања и представљају првобитни тип онога што би било наше колективно несвесно. Питање прадавности, древности, значајно је за целину Настасијевићевог дела, о чему сведочи тематика и приповедни поступак.*  *Марија представља јунакињу која у себи носи фаталну (уклету) лепоту. Ученици ће издвојити дела српске књижевности у којима се јавља овај мотив/ јунакиње које су поседовале фаталну лепоту: Софка, Андрићева Аника, идеалне драге у романтизму...*  *Наставник објашњава ученицима појам аскезе и истиче да аскеза није само бег од света већ покушај да се он истински, суштински доживи друкчије. Одрицање има виши циљ. (О томе могу поразговарати на часу веронауке.)*  Шта се догодило на крају дела? Како сте разумели овакав крај? Одакле нам се обраћа приповедач?  *Приповедач верује да је све унапред одређено (фаталиста је). Упркос томе, он на крају прижељкује смрт, а смрти нема. Он је у онеспокојавајућем простору, чак и кућа је уништена, па се доводи у питање и да ли је све само плод његове маште. „Почетни страх, оличен у литерарном приказивању удвојеног света и бића, у нераздвојивом смисаоном делању јунака и аутора постепено доводи до превладавања зла и греха, чији је коначни резултат својеврсно унутрашње осветљење и преображај. Спознавање природе сопствене душе, и сходно томе, однос према другом, може се наћи само у делању, у поступку уметничког стварања”. А уметничко стварање понекад је застрашујуће, уједно и најлепше, када оставља простор интуицији.* | | |
| **Завршни део часа** | Ученици и наставник врше сумирање и отклањају евентуалне недоумице. | | |
| **Начини провере**  **остварености исхода** | – Посматрање и бележење ученичког учешћа, закључивања и одговарања на постављена питања;  – исказивање креативности и самосталности ученика приликом тумачења текста;  – степен повезивања претходно усвојеног градива са новим градивом | | |
| **Вредновање квалитета испланираног рада;**  **Напомене о реализацији планираних активности;**  **Самовредновање рада наставника** |  | | |

Истраживачки задаци:

1. Информиши се о основним подацима везаним за живот и дело Момчила Настасијевића. Обрати пажњу на истакнуте чланове породице Настасијевић.
2. Пажљиво прочитај приповетку *Записи о даровима моје рођаке Марије* и спреми се да укратко изнесеш главне догађаје у делу. Издвој своје најупечатљивије утиске и оно што ти је било необично, изненађујуће.
3. Обрати посебну пажњу на приповедачки поступак. Ко све казује причу?
4. Присети се значења појма **сказ**. На који начин овај термин можемо да повежемо са садржајем приповетке?
5. Шта можеш рећи о стилу приповетке? Уочи како се у делу преплићу фолклорни и модерни елементи. Размислите о разлици између усменог и писаног у књижевности.
6. Шта све може значити реч запис? Размисли о наслову приповетке. Шта могу да представљају Маријини дарови? Обрати пажњу на мотив ручног веза и улогу мотива огледала у делу.
7. Подсети се у којим се све делима појављује мотив фаталне (уклете) лепоте. Како је овај мотив присутан у Настасијевићевом делу?
8. Уочи елементе фантастике и поткрепи примерима.
9. Како се дело завршава?
10. Прочитај одломке из критика на стр. 350–352. у *Читанци*.