|  |  |  |  |
| --- | --- | --- | --- |
| **Припрема за час 70.** | | | |
| **Предмет** | Српски језик и књижевност | **Разред: трећи** | **Датум** |
| **Наставна тема/област** | Језик/Општа лингвистика | | |
| **Наставна јединица** | **Општа лингвистика: Настанак и развој писма** | | |
| **Тип часа** | Обрада | | |
| **Циљ часа** | Упознавање са настанком и развојем писма | | |
| **Очекивани исходи**  **на крају часа** | Ученик ће бити у стању да:   * наведе претече данашњег писма; * разликује фазе у развоју писма; * наведе називе знакова којима се служе одређена писма; * примени општелингвистичка знања о развоју и значају писма. | | |
| **Наставне методе** | Монолошка, дијалошка, текстовна | | |
| **Облици рада** | Фронтални, индивидуални | | |
| **Наставна средства** | Уџбеник за српски језик | | |
| **Међупредметне компетенције** | Комуникација, рад с подацима и информацијама, компетенција за целоживотно учење | | |
| **Корелација** | Ликовна култура, историја, страни језици, математика | | |
| **Кључни појмови** | Писмо, пиктографско, идеографско, клинасто, хијероглифи, логограми, силабичко, алфабетско | | |
| **Литература** | Одобрени уџбеници за српски језик | | |
| **Ток часа** | | | |
| **Уводни део часа** | * Наставник најављује тему, истиче циљ часа, говори о исходима. | | |
| **Главни део часа** | * Монолшко-дијалошком методом наставник указује ученицима на кључне појмове, разговарајући о претечама писма, фазама развоја писма, називима знакова одређених писама, значају писма: * Два равноправна средства језичког изражавања су **говор** и **писмо**. * У претече писма могу се убројити цртежи и слике праисторијског човека на зидовима пећина. * Прва фаза у развоју писма је **пиктографско или сликовно писмо**, где је писани знак – цртеж. Знаци који се употребљавају су **пиктограми или пиктографи**. Откривени су у Египту и Месопотамији из периода око 3000. године пре н. е., а у Кини из периода око 1500. године пре н. е. Пиктограми се употребљавају и данас (на неким саобраћајним знацима нпр.). * Следећа фаза у развоју писма јесте **идеографско или појмовно писмо** (за које се сматра да се развило из пиктографског писма), где знак више нема јасну везу са појмом. Знаци којима се оно служи су **идеограми или идеографи**. Писани знак више није слика, као у пиктограму, већ постаје симбол са посебним значењем, нпр. сунце је означавало „дан”, „топлоту”, „време”; слика звезданог неба означавала је „ноћ”, „таман”, „црн” (у раном сумерском писму). Идеограми се употребљавају и данас (на неким саобраћајним знацима нпр.). * Мешавину пиктографских и идеографских језичких елемената имала су позната писма старог века – **сумерско (клинасто писмо)** и **египатско (хијероглифи)**. * Из пиктографских симбола развили су се најранији облици клинастог писма, које је било у употреби преко 3000 година у културама Сумераца, Вавилонаца, Асираца, Хетита. Писмо је названо **клинопис** (по отиску косог клина на мекој глиненој плочици) и пролазило је кроз различите фазе развоја. * Скоро истовремено са сумерским писмом, у старом Египту се око 3000. г. пре н. е. развио облик пиктографије, писмо које су Грци назвали **хијероглифско писмо**. Неки **хијероглифи** су идеограми, неки замењују појединачне сугласнике или сугласничке групе (по систему данашњих ребуса). * У време развоја клинастог писма, Кинези стварају свој начин писања. Кинеско писмо одржало се до данас, док су сумерско и египатско изумрли са старим цивилизацијама, пре доласка хришћанске ере. Оно је пореклом пиктографско-идеографско, заједно са знаковима који означавају гласове. Употребљава се у континуитету око 3500 година, временом је стилизовано и прилагођавано. * Кинеско писмо и из њега изведено јапанско писмо **канџи** примери су **логографског писма,** где знаци **логограми или логографи** имају вредност речи, представљају реч, морфему. * Логограми се употребљавају данас, нарочито у математици и логици (+, -, = и сл.). * Следећа фаза је **силабичко или слоговно писмо**, у којем симболи представљају слогове одређеног језика. Пример је јапанско писмо **катакана**. * Најсавршенији облик писма је **алфабетско или гласовно писмо**, у којем један знак – слово означава један глас, слагањем слова настају речи. Већина алфабета садржи 20 до 30 симбола.   ̶ Не зна се поуздано када је настала прва азбука. Претпоставља се да су је пре око 3600 година изумели људи који су живели на територији данашње Сирије и Палестине. На том писму су се заснивали феничански, арамејски, хебрејски и арапски алфабети (који су обележавали само сугласнике).  ̶ Феничански алфабет послужио је као модел за грчко писмо (око 1000. г. пре н. е.), у које су додата и слова за самогласнике.  ̶ Грчко писмо је модел за све западне алфабете.  ̶ Из грчког писма су настала и два словенска писма – **глагољица** и **ћирилица**.  ̶ Најраширеније светско писмо је **латиница**. | | |
| **Завршни део часа** | * Занимљивост: Зашто се **А** баш тако пише? Слово А приказује преокренуту воловску главу, јер је тим гласом почињала хебрејска реч *aleph* – во. * За домаћи задатак упутити ученике да размисле о писму као симболу националне припадности. | | |
| **Начини провере**  **остварености исхода** |  | | |
| **Вредновање квалитета испланираног рада;**  **Напомене о реализацији планираних активности;**  **Самовредновање рада наставника** |  | | |