|  |  |  |  |
| --- | --- | --- | --- |
| **Припрема за час 43.** | | | |
| **Предмет** | Српски језик и књижевност | **Разред: трећи** | **Датум** |
| **Наставна тема/област** | Књижевност/Модерна у европској и српској књижевности | | |
| **Наставна јединица** | **Јован Скерлић, *Лажни модернизам у српској књижевности*** | | |
| **Тип часа** | Обрада | | |
| **Циљ часа** | • Развијати способности за критички приступ књижевном делу;  • Оспособити ученике за проучавање критичког текста;  • Развијати способност упоређивања и закључивања, анализе и синтезе;  • Проширити знања ученика о критичком раду Јована Скерлића;  • Свестрано разматрати Скерлићеве критичке погледе на модернизам и на песништво Владислава Петковића Диса;  • Подстицати ученике да се слободно изражавају;  • Оспособити ученике за аргументацију | | |
| **Очекивани исходи**  **на крају часа** | Ученик ће бити у стању да:  • самостално образлаже своје ставове;  • аргументује свој став;  • препозна особине критичког текста у форми есеја;  • примени различите стратегије читања | | |
| **Наставне методе** | Дијалошка, монолошка, текст метода | | |
| **Облици рада** | Фронтални | | |
| **Наставна средства** | *Читанка* | | |
| **Међупредметне компетенције** | Компетенција за целоживотно учење, естетичка компетенција, комуникативна компетенција. | | |
| **Корелација** | Историја | | |
| **Кључни појмови** | Књижевна критика, модернизам, поезија, збирка песама, лажни модернизам. | | |
| **Литература** | Стевановић Гордана, Јовановић Бубања Јелена, Костић Татјана, *Читанка за трећи разред средње школе*, Завод за уџбенике, Београд, 2022. | | |
| **Ток часа** | | | |
| **Уводни део часа** | Најава теме, истицање циља и исхода часа.  Наставник проширује ученичка знања додатним информацијама о Скерлићевим критичким погледима и доводи га у везу са ондашњим јужнословенским критичарима.  Скерлићеве критичке погледе најбоље је представио хрватски изванредни песник, приповедач, есејиста, критичар и путописац Антун Густав Матош. Један од Матошевих најзначајних есеја јесте онај о Јовану Скерлићу. Обојица су били врсни критичари, али су били опоненти. Матош је увек писао обратно од Скерлића, он је бранио Диса након Скерлићевог текста *Лажни модернизам у српској књижевности*. Скерлић ће жестоко напасти књигу *Сапутници* Исидоре Секулић, јер је ,,женска” и јер се бави тривијалним, маргиналним темама као што је главобоља у јеку балканских ратова. За Скерлића нема правог тренутка за такву књигу, а Матош му иронично узвраћа рекавши да се мушкарац крије иза Исидориног имена. Матош ће Исидори Секулић посветити један од својих најлепших есеја, *Плес* *ријечи*, у којој је пореди са балерином Исидором Данкан, женом великог руског песника Сергеја Јесењина. Иако делује да се разилазе у свим погледима, ипак то није тако јер их обојицу гуше исти људи. Обојица желе да пруже отпор малограђанштини. По Скерлићу, не може свако да буде књижевни критичар – поред осећаја за аналогије мора имати и чуло. Само човек са широком културом, са дубоким познавањем филозофије и историје може да разуме уметност. Критичар је уметник, а критика ,,умјетност умјетности” – и осећање и интелект. Скерлићеви погледи на књижевност његовог доба били су врло оштри, понекад и сурови, а такав је текст *Лажни* *модернизам у српској књижевности*, посвећен стваралаштву Владислава Петковића Диса, кога Скерлић оштро напада и омаловажава, а кога ми данас сматрамо једним од најбољих и највећих српских песника двадесетога века. | | |
| **Главни део часа** | Тумачење текста вођено питањима наставника и одговорима ученика (уз наставникову помоћ и допуну уколико је потребно). Ученици су за домаћи задатак имали да прочитају Скерлићеву критику *Лажни модернизам у српској књижевности* (*Читанка*, стр. 113‒117).  Прокоментаришите какав су утисак на вас оставили одломци. Шта Јован Скерлић подразумева под лажним модернизмом? Ко су за Скерлића главни представници тог лажног модернизма?  *Под лажним модернизмом Скерлић подразумева читаву поезију новог доба, поезију декаденције, која је за њега ,,поезија порока”. За Скерлића таква поезија тражи ,,ново у поквареном” и сматра да не доноси ништа ново. За главне представнике ,,лажног модернизма” Скерлић издваја Владислава Петковића Диса и Симу Пандуровића. Читава модерна за Скерлића је једна ,,рђава ствар” и представља корак уназад у српском песништву.*  Које су Скерлићеве замерке на рачун Дисове поезије? Како је оценио Дисову збирку песама Утопљене душе?  *Скерлић износи низ замерки: „горко осећање унутрашње аномалије и промашене судбине; разнородан израз сујете која је изнад осредње, манија за аутобиографијом, склоност да се истичу најситније црте свакодневног живота, непрестано посматрање самог себе, обртање најмањих ствари у читаве епопеје: љубав према ’мрачним и страшним сликама’; потреба за средствима за раздраживање (оргије, полна љубав, и тако даље): ’обсесија речи’, у свој духовној немоћи и у нереду идеја.” Дисову збирку песама „Утопљене душе” Скерлић оцењује прво као интересантну појаву. Користећи се сарказмом, казује да о њој треба говорити, али да није сигуран да ли је треба окарактерисати као књижевно дело. Прави иронично поређење са романтичарским песницима: они су узоре за своје госпе тражили у народној поезији, док их Дис тражи у блудницама. Ироничан је и коментар да је та блудница оргијала целу ноћ; тиме алудира на песму „Можда спава”. Истиче да је Дис у потпуности сахранио разум у својим песмама и да само неуки људи могу да им се диве. Најтежи и најувредљивији квалификатив који му преписује јесте да је ,,песник трулежи и блуда”. Скерлић је реалиста, он не разуме модернистички песнички израз, не може да прихвати слободу у стварању, искључиво се залаже за миметичка начела у уметности.*  Са којим писцима Скерлић пореди Диса? Због чега?  *Скерлић Диса пореди са Симом Пандуровићем, истичући да је Пандуровић, за разлику од Диса, талентован песник, иако му збирка „Посмртне почасти” делује болесно. У односу на Дисове „Утопљене душе” Пандуровићеве „Посмртне почасти” делују чисто и разумно. Скерлић потом истиче да је Дис стварао под утицајем Шарла Бодлера (чије песништво сматра перверзијом) и Едгара Алана Поа (чије песништво сматра халуцинацијом). Тиме експлицитно исказује свој негативан став према романтизму и симболизму. Такође, Скерлић истиче да Дис рђаво имитира Дучићеву поезију. Улога ових поређења јесте да Диса прикаже не само као неуког песника већ и као невештог имитатора, човека без талента, дара, маште, који све теме и мотиве преузима од других аутора.*  Наставник напомиње да постоје критичари који су имали опречан став о Дисовом песништву (Миодраг Павловић). Какво је ваше мишљење? Са којим Скерлићевим ставовима у оцени Дисовог стваралаштва се можда не бисте сложили?  Ученици ће навести антологијске Дисове песме које су обрађивали на претходним часовима (*Тамница*, *Можда спава* и *Нирвана*) као примере модерног српског песништва и истаћи да су биле су узор многим песницима из друге половине двадесетог века. Можда ће истаћи и да је Дисово песништво неразумљиво, нејасно и да је језичко-стилски проблематично. Сви изнети ставови ће бити уважени. | | |
| **Завршни део часа** | Наставник мотивише ученике да прочитају још неку Скерлићеву критику. Даје литературу. | | |
| **Начини провере**  **остварености исхода** | На основу начина тумачења и аргумената које ученици наводе. | | |
| **Вредновање квалитета испланираног рада;**  **Напомене о реализацији планираних активности;**  **Самовредновање рада наставника** |  | | |