|  |  |  |  |
| --- | --- | --- | --- |
| **Припрема за час 25.** | | | |
| **Предмет** | Српски језик и књижевност | **Разред: трећи** | **Датум** |
| **Наставна тема/област** | Књижевност: Модерна у европској и српској књижевности | | |
| **Наставна јединица** | **Алекса Шантић, *Претпразничко вече*** | | |
| **Тип часа** | Обрада | | |
| **Циљ часа** | Упознавање ученика са стваралаштвом Алексе Шантића кроз анализу његове песме *Претпразничко вече* | | |
| **Очекивани исходи**  **на крају часа** | Ученик ће бити у стању да:   * наведе најважније одлике стваралаштва Алексе Шантића; * тумачи песничке слике и језичко-стилска изражајна средства; * уочи и издвоји композиционе целине у песми; * уочи и тумачи основне симболе у песми; * тумачи амбијент и атмосферу у песми некад и сад; * тумачи осећања лирског субјекта некад и сад; * одреди књижевну врсту, стих, строфу, риму песме | | |
| **Наставне методе** | Монолошка, дијалошка, текст метода | | |
| **Облици рада** | Фронтални, индивидуални | | |
| **Наставна средства** | *Читанка* | | |
| **Међупредметне компетенције** | Комуникација, рад с подацима и информацијама, естетичка компетенција, сарадња, компетенција за целоживотно учење | | |
| **Корелација** | Ликовна култура, Музичка култура, Психологија | | |
| **Кључни појмови** | Алекса Шантић, *Претпразничко вече*, Божић, елегија, симболично значење (сат, песме – птице), амбијент и атмосфера, некад и сад | | |
| **Литература** | Стевановић Гордана, Јовановић Бубања Јелена, Костић Татјана, *Читанка за трећи разред средње школе*, Завод за уџбенике, Београд, 2022. | | |
| **Ток часа** | | | |
| **Уводни део часа** | * Упитати ученике шта за њих представљају празници. * Наставник најављује тему, истиче циљ часа, говори о исходима. * Упознаје ученике да је песма *Претпразничко вече* написана је 1910. *По својој лепоти и емоцијама које буди спада у сам врх српске поезије. У празнично време, када се породица окупља, ако је човек сам, осећање усамљености расте и испуњава биће. Сећања на лепе тренутке, када је породица била на окупу, могу бити лековита, али исто тако могу изоштрити осећање туге.* (*Читанка* 68. стр.) * Упознавање са животом, стваралаштвом и поетичким начелима Алексе Шантића (*Читанка*, 68, 69. страна). * *Алекса Шантић (1868–1924) рођен је у Мостару, у који се вратио након свршетка трговачке школе у Трсту и Љубљани и у Мостару је остао до смрти.* * *На његово дело утицали су: Јован Јовановић Змај и Војислав Илић, а од европских песника, немачки песници и Хајнрих Хајне. Својим делом повезао је* *идејне и песничке тежње XIX и XX века, али за разлику од песника који су своје дело временом европеизирали, Шантић је остао традиционалан, задржао је социјалне и националне идеале XIX века (српство, слобода, народ, социјална правда). Стекао је углед народног песника. Хришћаски симболи карактеристични су за Шантићеву родољубиву и социјалну поезију.* * *Код Шантића се уочавају две главне теме: родољубље и љубав.* * *Критичари су га често нападали због небрижљивог односа према стилу и форми. Када му је негативну критку упутио Богдан Поповић, Шантић је почео да се усавршава на том плану.* * *Значајнија дела: збирке песама – Песме (1891, 1895, 1901, 1908, 1911), На старим огњиштима (1913), Пјесме (1919), Песме (1925); драме у стиху – Под маглом (1907), Хасанагиница (1911), Анђелија (1912) и др.* | | |
| **Главни део часа** | * Наставник интерпретативно чита песму, након што је упутио ученике да треба пажљиво да слушају песму и обрате пажњу на симболично значење песничких слика. Након тога ученици читају песму у себи. * Наставник усмерава ток часа питањима, прати активност ученика и тачност одговора, допуњује одговоре. * Каквим осећањима је прожета ова песма? Издвојте доминантне стихове којима ћете поткрепити свој одговор. *Песма је прожета осећањима туге, празнине, самоће, носталгије за прошлим срећним временима када је породица била на окупу.* * Издвојте композиционе целине.   ̶ *Усамљеност песника*  *̶ Пуст породични дом и песникова бол*  *̶ Сећање на срећне дане када је породица била на окупу*  *̶ Птице (песме) теше песника*  *̶ Стваралаштво враћа смисао и радост*   * Запазите какво је расположење лирског субјекта? Чиме је оно подстакнуто? *Лирски субјекат је усамљен и тужан, а такво расположење подстиче претпразничко вече («Сјутра је празник»)и атмосфера коју оно доноси.* * Чиме су подстакнута сећања лирског субјекта на прошлост? Које визулене и акустичке слике буде сећања? Запазите и објасните симболику сата који бије. *Сећања подстичу: икона, кандило које светлост меку баца и собу осветљава, сахат стари који из кута бије, пећ која пуцка и греје, голи орах који замрзнутим грањем у окна бије. Ритмични звук сата симболично упућује на протицање времена и човекову пролазност.* * Упоредите елементе ентеријера на почетку песме (садашњост) и у перспективи сећања (прошлост). Наведите их и објасните шта запажате.   *Некадашња и садашња атмосфера и амбијент су исти:*  *Као и сада, пред иконом сјаји*  *Кандила свјетлост. Из иконостаса*  *Сух бршљан вири. Лако се таласа*  *Измирне прамен и благослов таји.*  *Сва окађена мирише нам соба.*  *Оно што се разликује је унутрашње стање лирског субјекта. Некада је кућни амбијент био испуњен драгим бићима и владала је атмосфера радости и среће. Сада претпразничко вече буди сећања на те дане и изазива тугу и носталгију.*  *О мили часи, како сте далеко!*  *Ви драга лица, ишчезла сте давно!*  *Пуста је соба... моје срце тавно...*  *И без вас више ја среће не стеко’...*   * У којим стиховима препознајете елементе народне традиције и какво је њихово симболично значење?   *Затим би отац, ведар к’о сјај дана,*  *Узео гусле у жилаве руке,*  *И гласно поч’о, уз гањиве звуке,*  *Лијепу пјесму Страхињића Бана...*  *Гусле и песма о Страхињићу бану представљају традицију која се чува од заборава и са којом се живи. Песма је глас предачког, витешког, што даје снагу.*   * Којим стилским средством се послужио песник да би приказао осећања и доживљај лирског субјекта?   *У песми је присутно контрастно преплитање садашњости и прошлости: некада идила породичне среће – сада туга и усамљеност; поређења; симболи.*   * У чему проналази утеху лирски субјект? Објасните симболику птица.   *Лирски субјекат утеху проналази у песмама. Птице су симболичка слика песама.*   * Протумачите значење песничке слике у последњој строфи:   *И акорд звони... Све у сјају јачем*  *Кандило трепти и собу ми зари...*  *Из кута мукло бије сахат стари.*  *Ја склапам очи, и од среће плачем...*  *Песма се завршава измењеним значењем слике која само подсећа на почетак песме. У лирском субјекту долази до преображаја, плач је израз изненадног откривања среће и осмишљења себе у стварању, у песмама које надживљавају све што је пролазно, па и песника.*   * Одредите књижевну врсту. Проучите стих, строфу и риму песме. Утврдите да ли дужина стиха прати основни тон песме.   *Песма је елегична (елегија, Читанка, 71. страна). Тон је исповедни. У њој има неке радње, причања, певања уз гусле, што није типично за лирске песме.*  *Стих је једанаестерац, дужи стих је у складу са елегичним тоном и тужним расположењем. Строфа је катрен, а рима обгрљена., правилна, што увећава звуковност.*  *Лексика и стих су традиционалистички, слике имају одлике реалистичког певања, има наративности, али њена симболика чини је модерном песмом.* | | |
| **Завршни део часа** | * Резимирати научено. * Присетите се још једне песме коју сте тумачили у којој птице пружају утеху лирском субјекту (Ђура Јакшић, *На Липару*). У чему је сличност, а у чему разлика? * За домаћи задатак напишитe краћи тeкст у којeм ћeтe описати осeћања, тоновe, мирисe и бојe јeдног празничног дана у вашeм дому. | | |
| **Начини провере**  **остварености исхода** |  | | |
| **Вредновање квалитета испланираног рада;**  **Напомене о реализацији планираних активности;**  **Самовредновање рада наставника** |  | | |