|  |  |  |  |
| --- | --- | --- | --- |
| **Припрема за час 1.** | | | |
| **Предмет** | Српски језик и књижевност | **Разред: трећи** | **Датум** |
| **Наставна тема/област** | Књижевност; Језик; Језичка култура | | |
| **Наставна јединица** | **Уводни час** | | |
| **Тип часа** | Обрада | | |
| **Циљ часа** | Упознавање ученика са предметом Српски језик и књижевност у трећем разреду средње школе: са наставним планом и програмом, уџбеницима, начином рада, критеријумима оцењивања, правилима понашања; распоредом допунске и додатне наставе, секцијама | | |
| **Очекивани исходи**  **на крају часа** | Ученик ће бити у стању да:  – набави и користи уџбенике;  – усвоји правила понашања на часу;  – разуме критеријуме оцењивања;  – повезује стечена знања са новим знањима;  – планира своје активности учења на редовним часовима, часовима допунске/додатне наставе, одабраној секцији | | |
| **Наставне методе** | Монолошка, дијалошка, демонстративна | | |
| **Облици рада** | Фронтални | | |
| **Наставна средства** | Комплет уџбеника | | |
| **Међупредметне компетенције** | Комуникација, сарадња, рад са подацима и информацијама, компетенција за целоживотно учење, одговорно учешће у демократском друштву. | | |
| **Корелација** | Унутарпредметна, Ликовна култура, Музичка култура, Историја | | |
| **Кључни појмови** | Српски језик и књижевност, трећи разред средње школе, наставни план и програм, језик, књижевност, језичка култура, уџбеници | | |
| **Литература** | –Стевановић Гордана, Јовановић Бубања Јелена, Костић Татјана, *Читанка за трећи разред средње школе*, Завод за уџбенике, Београд, 2022.  – Станојчић Живојин, Поповић Љубомир, *Граматика српскога језика*, Завод за уџбенике, Београд, 2020.  – Одобрени уџбеници за српски језик  –– Пешикан Митар, Јерковић Јован, Пижурица Мато, *Правопис српскога језика*, Матица српска, Нови Сад, 2011. | | |
| **Ток часа** | | | |
| **Уводни део часа** | Уводни разговор са ученицима о томе шта су читали за време распуста и кратко изношење утисака о прочитаном. Истицање циља часа и подстицање ученика да најважнија упутства наставника и називе уџбеника запишу у своје свеске. | | |
| **Главни део часа** | Упознавање ученика са уџбеницима који ће се користити у трећем разреду. Наставник показује уџбенике и упознаје ученике са наставним планом и програмом.  Три теме/области које чине предмет Српски језик и књижевност су **Језик, Књижевност и Језичка култура**, а у оквиру ових области у трећем разреду обрађиваће се следећи теме/садржаји:   * **Језик: Творба речи, Лексикологија; Синтакса; Стилистика, Општа лингвистика.**   У оквиру теме Творба речи ученици треба да прошире знања о творби речи, стечена у ранијим разредима. Потребно је обрадити и поновити основне начине творбе речи у српском језику: извођење, слагање, префиксацију, комбиновану творбу, творбу претварањем. Очекује се да наставник упозна ученике са важнијим моделима за извођење и слагање именица, придева и глагола, као и са најважнијим префиксоидима и суфиксоидима у српском језику. Проширити знање о полусложеницама (разлике у значењу придевских полусложеница у односу на сложенице, у примерима типа наранџасто-жут и наранџастожут, задржавање акцента на првом члану у споју, променљивост другог члана приликом промене у броју и падежу, специфични примери полусложеница са два акцента, нпр. рeмек-дело, двојака решења у спојевима чији је први део ауто-/аеро-/мото-/фото-/видео-/аудио- и сл., у примерима типа – ауто-пут и аутострада, аеродром и аеро-загађење, мотоцикл и мото-клуб, фотографија и фото-монтажа, видеотека и видео-сигнал итд.), као и правописним решењима у вези са њима. Потребно је посебно нагласити разлику у писању цртице и црте приликом куцања на рачунару (дистинктивна функција размака и дужине линије).  У оквиру теме Лексикологија ученици треба да прошире знања из лексикологије стечена у основној школи. Потребно је објаснити чиме се бави лексикологија, а чиме лексикографија (упознати ученике са најважнијим речницима српског језика и начинима њиховог коришћења). У трећем разреду ученици ће проширити знања о синонимији, антонимији, хомонимији, хиперонимији и паронимији. Упознаће се са класификацијом лексике с обзиром на порекло (народне речи, позајмљенице, црквенословенске речи) и сферу употребе (историзми, архаизми, неологизми, термини) и проширити знања о некњижевној лексици српског језика (дијалектизми, регионализми, жаргон и вулгаризми). Упознаће се са фразеологизмима и њиховом употребом у различитим функционалним стиловима.  У оквиру теме Синтакса ученици проширују и продубљују знања о синтаксичким јединицама (реч, синтагма и реченица). Потребно је продубити и проширити ученичка знања о свим  типовима реченичних чланова и могућностима за њихово изражавање речју и синтагмом.  Из Стилистике проучавају се основне одлике разговорног стила.   * **Књижевност: Модерна у европској и српској књижевности; Међуратна и ратна књижевност; Дијалог књижевних епоха.**   У оквиру ове теме ученици треба да се упознају са друштвено-историјским кретањима у свету на прелазу из 19. у 20. век који су одлучујуће утицали на стварање покрета модерне и стилских праваца у оквиру ње. Упознају се са временом јављања и трајања модерне у европској и српској књижевности, као и са најизразитијим представницима и делима која ћемо изучавати.  Упознају се и са периодом међуратне и ратне књижевности, књижевним покретима и струјама, представницима и делима.   * **Језичка култура: Правопис; Усмено и писано изражавање**.   Правопис. У оквиру ове теме ученици треба да обнове и прошире знања из правописа стечена у основној школи. Посебно обрадити транскрипцију страних речи, промену  страних имена и презимена.  Усмено изражавање: Јавна дебата. Посебно обрадити: припрему за дебату (прикупљање чињеница, састављање плана излагања), аргументовано излагање, извођење закључака и уважавање културе дијалога.  Писано изражавање. У оквиру ове теме планирана је израда четири писмена задатка и писање унапређене верзије писменог задатка (исправка писменог задатка).    Наставник упознаје ученике са начином рада, критеријумима оцењивања, правилима понашања. Упознаје их и са распоредом допунске и додатне наставе и секцијама за које се могу определити (драмскa, новинарскa, литерарнa, лингвистичкa) и начином њиховог рада. | | |
| **Завршни део часа** | Ученици постављају питања, понављају које уџбенике треба да набаве, говоре о својим очекивањима на часовима срског језика и књижевности и која знања, умења и вештине ће развити и унапредити. | | |
| **Начини провере**  **остварености исхода** | Дијалошком методом ученици показају да знају који уџбеници ће им бити потребни, које теме ћемо изучавати у трећем разреду, познају правила пристојног понашања на часу... | | |
| **Вредновање квалитета испланираног рада**  **Напомене о реализацији планираних активности**  **Самовредновање рада наставника** |  | | |