|  |  |  |  |
| --- | --- | --- | --- |
| **Припрема за 60. и 61. час** | | | |
| **Предмет** | Српски језик и књижевност | **Разред: трећи** | **Датум** |
| **Наставна тема/област** | Књижевност: Модерна у европској и српској књижевности | | |
| **Наставна јединица** | **Петар Кочић, *Мрачајски прото*** | | |
| **Тип часа** | Обрада | | |
| **Циљ часа** | Упознавање ученика са стваралаштвом Петра Кочића кроз анализу његове приповетке *Мрачајски прото* | | |
| **Очекивани исходи**  **на крају часа** | Ученик ће бити у стању да:   * наведе најважније одлике стваралаштва Петра Кочића; * анализира приповедне поступке у делу; * објасни уметничку улогу дескрипције у делу; * тумачи авлију и окућницу као видове карактеризације главног јунака; * тумачи пејзаж као пројекцију протиног душевног стања; * уочи три перспективе осветљавања протиног лика. | | |
| **Наставне методе** | Монолошка, дијалошка, текст метода | | |
| **Облици рада** | Фронтални, индивидуални | | |
| **Наставна средства** | *Читанка* | | |
| **Међупредметне компетенције** | Комуникација, рад с подацима и информацијама, естетичка компетенција, сарадња, компетенција за целоживотно учење | | |
| **Корелација** | Психологија, Грађанско васпитање, Ликовна култура | | |
| **Кључни појмови** | Петар Кочић, *Мрачајски прото*, наратори, самотњак, особењак, радозналац, зналац, пејзаж | | |
| **Литература** | Стевановић Гордана, Јовановић Бубања Јелена, Костић Татјана, *Читанка за трећи разред средње школе*, Завод за уџбенике, Београд, 2022. | | |
| **Ток часа** | | | |
| **Уводни део часа** | * Наставник најављује тему, истиче циљ часа, говори о исходима. * Упознавање са животом и стваралаштвом Петра Кочића (*Читанка*, 155).   *Родио се у време трајања Херцеговачког устанка, тзв. Невесињске пушке (1875–1878). По рођењу Крајишник (Стричићи код Бање Луке), Кочић је изразити регионалиста, приповедач Босанске Крајине. Студирао је славистику у Бечу, потом се вратио у Београд, где се политички активирао.*  *Био је народни посланик, уредник у политичким листовима, због својих ставова две године је био утамничен. Душевно се разболео и лечио у Београду, где га је затекао Сарајевски атентат, аустријска окупација и смрт 1916. године. У последњим данима живота рекао је: „У ропству се родих, у ропству живјех, у ропству вајме и умријех.”*  *У његовом делу изражен је непосредан доживљај босанске природе и босанског села, пуно је топлине и лиризма у делима о слободи, љубави према српству, завичају и босанском човеку. У више дела приказао је борбу човека са стихијама природе. Он је био велики борац против аустроугарске окупације, народни трибун и револуционар. У реалистичку поетику унео је модернистичке одлике нагласивши емотивност и поетичност. Пејзаж је битан елеменат Кочићеве уметничке структуре.*  *Као ђак писао је поезију, а потом је прешао на прозу. Прву приповетку Туба објавио је 1901. године.*  *Дела: збирке приповедака – Са планине и испод планине (у три књиге, 1902, 1904, 1905), Јауци са Змијања (дужа приповетка, 1910), Суданија (политичка сатира која у извесном смислу припада драмској књижевности, 1912), Из отаџбине (1912), Ракијо мајко*  *(1913). Једино драмско дело је Јазавац пред судом (1906), које је у првом издању имало форму приповетке.*   * Књижевни ликови Петра Кочића представљају снажне карактере који своју патњу умеју да чувају у себи. Мрачајски прото је један од таквих ликова јер и он свој бол скрива отуђујући се од света. * Како бисте дефинисали појам међуљудска толеранција? Да ли бисте себе сврстали у толерантне особе и зашто? Коментаришите значај постојања емпатије међу људима. Разговарајте о вредности искреног пријатељства, искрене љубави и оданости. Шта се дешава када они изостану? Разговарајте о међуљудском отуђењу. * Прочитајте приповетку и анализирајте лик особењака. | | |
| **Главни део часа** | * Наставник усмерава ток часа питањима, прати активност ученика и тачност одговора, допуњује одговоре. * Ученици износе утиске о делу и тумаче приповетку и ликове одговарајући на наставникова питања. * **Питања и задаци за истраживање и тумачење дела:** * Тумачите протин доживљај света и живота и његов однос према породици, родбини, парохијанима. Посебну пажњу посветите његовом односу према женама. * Испитајте мотиве посете мрачајском проти. * Истражите разлоге протиног отуђења. * Коментаришите протин начин живота. Како окућница и простор у ком живи карактеришу протин лик? Анализирајте протино понашање у кући. Изнесите закључке о протином психичком стању. * Како, колико и шта прота говори у приповеци? * Коментаришите протин однос према животињама. Упоредите протин однос према псу и коњу, с једне стране и према посетиоцима, с друге стране. Шта закључујете? * Уочите три перспективе осветљавања протиног лика. * Тумачите симболику пејзажа. * *Прота је неповерљив, затворен у себе, паћеник, бруталан, никога не воли, не прашта, сви су му страни и свима је стран, отуђен, самотњак, особењак. Никоме не верује, мрзи све, највише родбину. Сина је отерао, жену је тукао и мучио да је умрла, мрзи кућу из које је Стевица. Сваку жену зове Ђурђија – подругљиво, злобно, заједљиво. У животу је имао два велика издајника – Ђурђију и Џибукарду.* * *Прва реченица у приповеци: „Кад ме баш толико молиш, ето, хајдемо, па шта нам бог дадне”, указује на велику знатижељу, радозналост, као мотив посете два лица с почетка приповетке мрачајском проти. Реч је о Стевици, почетном наратору, кога можемо назвати „зналцем“, јер је потомак Џибукарде и пружа информације о проти свом пратиоцу ка протиној кући – „радозналцу”, другом наратору у чијој је улози писац.* * *У Стевичиним исказима назиремо разлоге протиног отуђења: „Отјерао је сина од себе, а попадију је толико тукао и мучио…”; „…Никад неће проћи покрај наше куће кад се враћа из парохије”. Касније из протине приче сазнајемо да је врхунац његовог испаштања стигао када је Џибукарду и своју жену Ђурђију затекао у својој кући и чуо како му раде о глави. Осветио им се ватром коју је упалио, од које су се угушили.* * *Слика авлије и суморног амбијента у складу је са сликом портрета проте кога ће радозналац угледати извиривши иза стрехе: „Нигдје живота. Мртва, дубока тишина, све пусто, суморно, тешко…*”*; „Код куће је. Поднимио се на обје руке и подбочио на голе сувоњаве лактове, па укочено блесасто зури у нешто пред собом.” Ова слика упућује на то да се ради о човеку кога муче унутрашњи немири, растројство, одсуство.* * *Централна прича протине нарације је прича о Џибукарди и Ђурђији, у којој је присутан презир према женама јер су склоне превари, неверству – зато су све жене Ђурђије, као и мржња према комшији и његовим ближњима која се не гаси с годинама. На питање радозналца да ли је много патио, одговорио је: „Јесам. А шта је теби за тим? Шта сам препатио не казујем свијету!”, из чега видимо да ако се прото имало отвори пред другима, брзо се враћа у своју дубоку и мрачну затвореност („љуштуру”).* * *Једини протини пријатељи биле су животиње – пас и коњ. Када су се незвани гости (Стевица и писац, а са њима и читалац) изненада појавили, он је био преплашен, а његова реакција застрашујућа: „А ко си ти?!... Шта сам ти крив?!... Шта ћеш ти од мене?!” Пса ће, иако га је волео, убити, јер га је доживео као издајицу (пустио је незнанце да уђу). Остаје му само коњ, коме ће нежно тепати, као детету.* * *Опис природе у складу је са протином природом. Када гости долазе, затичу проту у његовом мраку. На крају светлосне пруге и жар на небу бивају прекривени мрачним облацима „попут неког огромног, дебелог и тамног застора”. Исто је и са протом: мрачне стране живота и зло које су око њега сејали људи „увили (су) га у тамни застор пакости, злобе, мржње и клетве”.* * *Три перспективе у делу (из којих се осветљава протин лик):* * *Прота из Стевичине приче* * *Прота „снимљен иза горње стрехе”* * *Прота у самоиспољавању (поступци, дијалог, монолог)* | | |
| **Завршни део часа** | * Изнесите своја размишљања, ставове, недоумице о односима међу људима, о томе колико смо искрени према себи и другима, колико једни друге разумемо, осуђујемо, имамо ли права да осуђујемо. * Резимирати научено * Упознати се с појмом *негативни јунак* (*Читанка*, 160). * За домаћи прочитати речи познатих о лику мрачајског проте (*Читанка*, 161-162). * ЗА РАДОЗНАЛЕ И КРЕАТИВНЕ: Присетите се неког књижевног дела у којем сте имали прилику да упознате главног јунака који је, у ствари, негативан јунак. Упоредите особености тог негативног јунака с особеностима мрачајског проте. У чему су слични и по чему се разликују? | | |
| **Начини провере**  **остварености исхода** |  | | |
| **Вредновање квалитета испланираног рада;**  **Напомене о реализацији планираних активности;**  **Самовредновање рада наставника** |  | | |