|  |  |  |  |
| --- | --- | --- | --- |
| **Припрема за час 38.** | | | |
| **Предмет** | Српски језик и књижевност | **Разред: трећи** | **Датум** |
| **Наставна тема/област** | Књижевност: Модерна у европској и српској књижевности | | |
| **Наставна јединица** | **Владислав Петковић Дис, *Тамница*** | | |
| **Тип часа** | Обрада | | |
| **Циљ часа** | Упознавање ученика са стваралаштвом Владислава Петковића Диса кроз анализу његове *Тамница* | | |
| **Очекивани исходи**  **на крају часа** | Ученик ће бити у стању да:   * наведе најважније одлике стваралаштва Владислава Петковића Диса; * локализује песму *Тамница*; * тумачи песничке слике и језичко-стилска изражајна средства; * одреди мотиве у песми; * тумачи симболе у песми; * одреди врсту песме; * одреди стих, строфу, риму песме | | |
| **Наставне методе** | Монолошка, дијалошка, текст метода | | |
| **Облици рада** | Фронтални, индивидуални | | |
| **Наставна средства** | *Читанка* | | |
| **Међупредметне компетенције** | Комуникација, рад с подацима и информацијама, естетичка компетенција, сарадња, компетенција за целоживотно учење | | |
| **Корелација** | Ликовна култура, Музичка култура, Психологија | | |
| **Кључни појмови** | Живот, тамница, очи, звезде, колевка, земља, тајна, песма, космогонија | | |
| **Литература** | Стевановић Гордана, Јовановић Бубања Јелена, Костић Татјана, *Читанка за трећи разред средње школе*, Завод за уџбенике, Београд, 2022. | | |
| **Ток часа** | | | |
| **Уводни део часа** | * Наставник најављује тему, истиче циљ часа, говори о исходима. * Упознавање са животом и стваралаштвом Владислава Петковића Диса (*Читанка*, 102. стр.).   *Владислав Петковић Дис (1880–1917) рођен је у Заблаћу код Чачка. Песник немира, слутњи и снова привлачи својим песмама, али и животним трагизмом. Од детињства га прати смрт ближњих и немаштина. Припадао је београдској боемији с почетка ХХ века. Након гимназије није успео да матурира. По доласку у Београд на царинарници је мерио шљиве. Недостајало му је образовање, познавање језика и књижевних токова, али је лирски сугестивније изразио заједничке преокупације савременика од многих тадашњих образованих песника. Дис се надовезао на* *космичке песнике и песнике метафизичаре у српској књижевности (Његош, Змај, Лаза Костић). Учествовао је у српскотурском рату 1912. као ратни извештач. Трагичне 1915. године повлачио се преко Албаније до Крфа, а затим је, као многи интелектуалци, прешао у Француску. Болестан од туберкулозе кренуо је из Француске на Крф. Брод је торпедован, те се утопио у Јонском мору. Дис као да је наслутио своју смрт основним песимистичким расположењем и насловом своје прве збирке „Утопљене душе“.*  *Збирке песама: „Утопљене душе” (1911), „Ми чекамо цара” (1913), „Сакупљене песме” (постхумно 1921).*   * Наставник најављује песму, уз њену локализацију.   *Збирку „Утопљене душе”, објављену 1911. године, чини пет циклуса насловљених овим редом: „Пролог”, „Кућа мрака”, „Умрли дани”, „Тишине”, „Недовршене речи” и „Сан”.*  *Тамница је уводна песма збирке „Утопљене душе”. Смештена је у издвојени циклус под називом „Пролог”, и у њему се налази сама. У њој је песник изнео своју визију рођења као пада у живот. По неким књижевним критичарима, песма представља лирску космогонију.* | | |
| **Главни део часа** | * Наставник интерпретативно чита песму, након што је упутио ученике да треба пажљиво да слушају песму и обрате пажњу на асоцијације које у њима буди тамница. Упућује их да анализирају животни став да је живот попут тамнице. Након тога ученици читају песму у себи и припремају се за њено тумачење. * Наставник усмерава ток часа питањима, прати активност ученика и тачност одговора, допуњује одговоре. * Ученици износе утиске о песми и тумаче песму одговарајући на наставникова питања. * Изнесите утиске о прочитаној песми. Тумачите симболику наслова. Откријте семантичку везу наслова и првог стиха песме.   *Песма говори о Дисовом доживљају света и живота као тамнице. Тема о паду човека на земљу је прастара, о њој говори „Библија” (пад изгнанством из раја).*  *„То је онај живот где сам пао и ја*  *С невиних даљина, са очима звезда*  *И са сузом мојом што несвесно сија*  *И жали, к’о тица оборена гнезда.*  *То је онај живот, где сам пао и ја.;*  *Први стих нам говори да лирски субјекат и човек уопште на овај свет није дошао својом вољом већ је у живот „пао” и то „с невиних даљина” што упућује на човеково постојање и пре овог „пада”. Песник живот о коме пева назива „онај живот” што упућује на то да му је далек, туђ, врста тамнице.*  *Овде је присутна Дисова лирска космогонија (космогонија – означава митско или религијско учење о настанку света и човека као у „Епу о Гилгамешу”, „Библији” или спеву Петра Петровића Његоша „Луча микрокозма”. Учење о настанку бића и стварности у песми „Тамница” није религијски засновано, нити се ослања на неко филозофско или митско учење, већ је плод пишчеве имагинације и зато га можемо назвати лирска космогонија, Читанка, 104. стр.).*   * Протумачите стихове друге строфе. Објасните зашто је колевка тужна.   *„Са нимало знања и без моје воље,*  *Непознат говору и невољи ружној.*  *И ја плаках тада. Не беше ми боље.*  *И остадох тако у колевци тужној*  *Са нимало знања и без моје воље.”*  *Са рођењем („падом”) биће није свесно себе. Плач симболично означава одвајање, отцепљење од претходног света. Колевка, као симбол рођења, тужна је, јер је долазак на овај, (за лирског субјекта „онај живот”) изазива тугу.*   * Откријте значење друге и треће строфе.   *Лирски субјект постепено долази до сопствене спознаје. На почетку биће није свесно да носи облик, сан лепоте, тишину као дах откровења, нити бежања звезда из очију, нити људске патње и јада.*   * Истражите смисао нестајања звезда из очију лирског субјекта. Тумачите симболику боја које се појављују на месту некадашњих звезда.   *Звезде су симбол идеала, великих снова, њиховим бежањем из очију лирски субјекат остаје без својих идеала, наступа време јаве. Звезде остављају боје као визију јаве и као сан лирског субјекта.*   * Шта на крају остаје уместо звезда?   *Уместо звезда „земља је остала”, као материјална груба стварност, као спознаја себе.*   * Како лирски субјект објашњава појаву снаге? У чему је његова снага? Повежите је с песничким стварањем, с настанком и постојањем поезије као животом речи.   *Његова снага је у стваралаштву, у поезији, везана је „за живот речи”, то је „снага која боли, снага која лечи”.*  *„При бегању звезда земља је остала*  *За ход мојих ногу и за живот речи:*  *И тако је снага у мени постала,*  *Снага која боли, снага која лечи.*  *При бегању звезда земља је остала.”*   * Објасните значење седме, осме и девете строфе.   *У седмој строфи лирски субјекат долази до потпуне спознаје живота и себе и жали због тога („са сузом”).*  *Почиње да живи „као стара тајна”, осећа себе „у погледу трава” и слуша биће и дух свој у свему „како моћно спава ко једина песма, једино откриће” где се јавља јединство духовног и материјалног, природе и бића. Песма се јавља као једино откриће, једини смисао.*   * Песма се завршава мотивом очију. Какве су то очи? Чије су?   *„И очију што их види моја снага,*  *Очију што зову као глас тишина,*  *Као говор шума, као дивна драга*  *Изгубљених снова, заспалих висина.*  *И очију што их види моја снага.”*  *Како лирски субјекат каже – „то су очи што их види моја снага”, очи изван њега – његове духовне очи, оне га призивају, оне су његова снага, оне нуде сазнање света, проналазе смисао у духовном, у прожимању духа, бића и природе.*  *Мотив очију преноси се и у песму „Можда спава”.*   * Издвојте мотиве у песми.   *Мотиви: тамница, живот, колевка, звезде, јад, земља, снага, тајна, дивна драга изгубљених снова, очи.*   * Одредите врсту строфе, стиха и риме.   *Строфа је квинта у којој последњи стих представља поновљени први стих – прстенаста стофа. Стих је дванаестерац са цезуром после шестог слога. У песми Тамница уочавамо риму ababa, што одговара бодлеровској рими.* | | |
| **Завршни део часа** | * Резимирати научено. * За домаћи задатак: * Пронађите метафоре и коментаришите их. Подвуците стилску фигуру полисиндет (о појму, *Читанка*, 104. стр.) и анализирајте њену функцију у песми. * Прочитајте у *Читанци* на стр. 104. и 105. текстове Јована Деретића и Новице Петковића о поезији Владислава Петковића Диса. | | |
| **Начини провере**  **остварености исхода** |  | | |
| **Вредновање квалитета; испланираног рада**  **Напомене о реализацији планираних активности;**  **Самовредновање рада наставника** |  | | |