|  |  |  |  |
| --- | --- | --- | --- |
| **Припрема за час 24.** | | | |
| **Предмет** | Српски језик и књижевност | **Разред: трећи** | **Датум** |
| **Наставна тема/област** | Књижевност: Модерна у европској и српској књижевности | | |
| **Наставна јединица** | **Војислав Илић, *У позну јесен*** | | |
| **Тип часа** | Обрада | | |
| **Циљ часа** | Упознавање ученика са стваралаштвом Војислава Илића кроз анализу његове песме *У позну јесен* | | |
| **Очекивани исходи**  **на крају часа** | Ученик ће бити у стању да:   * наведе најважније одлике стваралаштва Војислава Илића; * тумачи песничке слике и језичко-стилска изражајна средства; * издвоји и тумачи мотиве у песми; * одреди основни мотив песме; * одреди форму песме и врсте стихова | | |
| **Наставне методе** | Монолошка, дијалошка, текст метода | | |
| **Облици рада** | Фронтални, индивидуални | | |
| **Наставна средства** | *Читанка* | | |
| **Међупредметне компетенције** | Комуникација, рад с подацима и информацијама, естетичка компетенција, сарадња, компетенција за целоживотно учење | | |
| **Корелација** | Ликовна култура, Музичка култура, Психологија | | |
| **Кључни појмови** | Позна јесен, дескриптивна песма, пејзаж, реализам, симболизам, симбол, понављање, хексаметар, формализам, војиславизам | | |
| **Литература** | Стевановић Гордана, Јовановић Бубања Јелена, Костић Татјана, *Читанка за трећи разред средње школе*, Завод за уџбенике, Београд, 2022. | | |
| **Ток часа** | | | |
| **Уводни део часа** | * Наставник најављује тему, истиче циљ часа, говори о исходима. * Упознавање са животом, стваралаштвом и поетичким начелима Војислава Илића.   *Војислав Илић (1860–1894) временски је припадао реализму, епохи у којој доминирају приповедачи и био је у свом добу једини значајан песник.*  *С Војиславом Илићем појављују се модерне тенденције у српској поезији.*  *Рођен је у Београду у породици песника Јована Илића. Сви мушки чланови његове породице били су посвећени књижевности. Отац, Јован Илић, био је песник, два старија брата, Милутин и Драгутин, били су књижевници, а млађи брат, Жарко, преводио је Шекспира и био је новинар.*  *Илић је обновио поезију објективне лирике из 30-их и 40-их година XIX века, али није писао ни рефлексивне, ни дидактичке песме, већ су главна обележја његове поезије дескриптивност и наративност.*  *Основно осећање Илићеве поезије је елегично. На пољу стиха прекинуо је с традицијом народне књижевности, коју су баштинили песници романтизма и успоставио је нова правила. Неговао је разне врсте стихова; по узору на класичан стих грчког епа, створио је* „Илићев хексаметар”.  *У последњим песмама Војислава Илића могу се уочити одлике симболизма. Својом поезијом спонтано је закорачио путем развоја европске поезије након романтизма и тиме је означио нову епоху.*  *Његов начин певања, назван* „војиславизам”*, имао је бројне следбенике (Шантић, Дучић у раној фази).*  *Војислав Илић живео је боемски, био је естета у животу и у стваралаштву.*  *Умро је у Београду.*  *Дела: збирке песама – Песме (1887, 1889, 1892).* | | |
| **Главни део часа** | * Наставник интерпретативно чита песму, након што је упутио ученике да треба пажљиво да слушају песму и обрате пажњу на симболично значење песничких слика. Након тога ученици читају песму у себи. * Наставник усмерава ток часа питањима, прати активност ученика и тачност одговора, допуњује одговоре. * Одредите врсту лирске песме. Која расположења доминирају у песми? *Песма је дескриптивна, а у њој доминирају мрачна и суморна расположења.* * Опишите приказани пејзаж. Шта се сугерише оваквим приказом пејзажа? Како се он доводи у везу с мотивима страха и неизвесности? *У песми је приказан јесењи пејзаж чија се природа приказује помоћу неколико песничких слика: пусте пољане, густи слојеви магле, влажни до, мутно небо, црна и пуста поља. Оваквим приказом пејзажа сугерише се постојање тмурних мисли и суморног расположења у свести лирског субјекта. Пејзаж употпуњује гавран који узлеће с криком и кружи изнад главе лирског субјекта, што представља злу слутњу, предосећање које се јавља у лирском субјекту. У њему се јавља страх због онога што слути и неизвесност, а густина магле сугерише да не види излаз. Пејзажи су изнутра обликовани по обрасцима одређених емоционалних стања и расположења.* * Наведите стилску фигуру којом почиње песма и коментаришите њену функцију у песми. Како лирски субјект покушава да ублажи страх од неизвесности? *Песма почиње апострофом. Лирски субјекат се обраћа свом сапутнику, а на општем плану и читаоцу, чиме му приближава своје душевно расположење. Говорећи о тамној природи која изазива страх од неизвесности у лирском субјекту, он се истовремено бори са тим страхом.* * Пронађите звучне сензације у песми и коментаришите о њиховој сугестивности. Како звучне сензације делују на лирског субјекта? *Ветар јауче, са криком узлеће гавран, фркће коњиц, ветар суморно звижди – звучне сензације у лирском субјекту изазивају немир, страх због црне слутње и предосећања зла.* * Анализирајте песничку слику у другој строфи. Повежите осећања лирског субјекта с описом његовог дома. Шта запажате? *У другој строфи запажамо слику дома која се налази унутар мрачног оквира песме. Дом симболизује простор сигурности, нежности, топлине, љубави, ослонца, припадности. Међутим, за дом се везују епитети убог и стар, чиме се на њега баца извесна негативна сенка, што је у складу са основним осећањем лирског субјекта, са страхом од неизвесности.* * Испитајте композицију песме. Анализирајте понављање песничке слике на почетку и на крају песме. Шта се променило у овој слици? Дискутујте о функцији те промене. *Песма има прстенасту композицију, што упућује на безизлазност, затвореност. Последња три стиха из прве строфе понављају се у трећој строфи у виду рефрена. Уз извесне лексичке варијације понавља се и први стих прве строфе – јаук ветра претвара се у суморни звиждук, а пусте пољане наше у црна и пуста поља.* *Ова промена говори нам и о извесној промени расположења у лирском субјекту, нема више почетне блискости са пољанама, постале су црне, мрачне, далеке.*   *„Највећи број Илићевих песама има једнообразну композицију: оне обично почињу сликом предела и настављају се неким призором из сеоског живота, опис прелази у радњу. [...]” (Читанка, 66. стр.) Овакву композицију запажамо и у овој песми.*   * Издвојте епитете и објасните њихову функцију. *Пусте пољане, густи слојеви магле, влажни до, мутно небо,*  *окис’о коњиц, убог и стари дом, с репом косматим, огроман зељов, црна и пуста поља.*   *„Песникова душевна настројеност открива се у избору мотива, у преовлађивању познојесенских и зимских пејзажа, у наклоности према сутонским и ноћним тренуцима: њу још више одају стални илићевски епитети: сив, суморан, таван, увео, скрхан, мрачан и сл., чија честа употреба прелази у својеврсни маниризам.“ (Читанка, 66. стр.)*   * Којим стихом је написана песма? Одредите цезуру. *Песма је претежно дугог стиха. Смењују се шеснаестерци, петнаестерци, четрнаестерци, са цезуром после седмог или осмог слога, и шестерци. Дужи стих одговара мрачној атмосфери и у складу је са спорим ритмом песме.* * Упознати ученике са Илићевим хексаметром, *Читанка*, 66. стр.   *Хексаметар Војислава Илића, према књижевним теоретичарима, представља најритмичнији пандан античком хексаметру, али се од античког узора и разликује. Састоји се, такође, од шест метричких јединица, али су дактили помешани с трохејом и амфибрахом (тросложна стопа од два ненаглашена и једног наглашеног слога UU–). То је чинило његов хексаметар живим и разноврсним и омогућило је песнику да ритам стихова усклади с акценатском природом српског језика.* | | |
| **Завршни део часа** | * Резимирати научено. * За домаћи задатак обновити одлике античког хексамитра и прочитати о појму формализам на 66. страни у *Читанци*. * ЗА РАДОЗНАЛЕ И КРЕАТИВНЕ   Прочитајте песму у дијалошкој форми *Клеон и његов ученик*. Анализирајте два супротстављена схватања поезије. Испитајте у чему ученик проналази поезију, а где је тражи учитељ Клеон. Која је кључна реч нове песничке поетике о којој учитељ говори? | | |
| **Начини провере**  **остварености исхода** |  | | |
| **Вредновање квалитета испланираног рада;**  **Напомене о реализацији планираних активности;**  **Самовредновање рада наставника** |  | | |