|  |  |  |  |
| --- | --- | --- | --- |
| **Припремe за час 133. и 134.** | | | |
| **Предмет** | Српски језик и књижевност | **Разред: трећи** | **Датум** |
| **Наставна тема/област** | Књижевност | | |
| **Наставна јединица** | **Луј Фердинанд Селин, *Путовање накрај ноћи*** | | |
| **Тип часа** | Обрада | | |
| **Циљ часа** | – Упознати се са биографијом Луја Фердинанда Селина и значајем овог његовог романа;  – Извршити анализу дела, садржинских, стилских, тематских елемената и идејног слоја романа и уметничког поступка, те поводом њих сагледати тематски распон овог текста и стилско-изражајна средства која га сврставају у ред најиновативнијих остварења међуратног модернизма у Европи;  – Извршити карактеризацију Бардамија као антијунака | | |
| **Очекивани исходи**  **на крају часа** | Ученик ће бити у стању да:  – истраживачки и са разумевањем чита књижевноуметнички текст и примењује различите стратегије читања;  – тумачи текст ;  – издвоји основне одлике књижевног рода и врсте у датом одломку, као и језичко-стилске карактеристике текста;  – издвоји основне одлике књижевног рода и врсте у датом одломку, као и језичко-стилске карактеристике текста у склопу интерпретације;  – уочи слојевитост књижевног дела;  – повеже ситуације описане у роману са историјским или другим одговарајућим контекстом;  – истакне универзалне вредности књижевног дела и повеже их са сопственим искуством и околностима у којима живи. | | |
| **Наставне методе** | Дијалошка, монолошка, текстовна метода | | |
| **Облици рада** | Фронтални, индивидуални | | |
| **Наставна средства** | *Читанка,* лектира | | |
| **Међупредметне компетенције** | Компетенција за целоживотно учење, комуникација, естетичка компетенција, компетенција за учешће у демократском друштву. | | |
| **Корелација** | Историја, грађанско васпитање, психологија, географија | | |
| **Кључни појмови** | Селин, рат, модернистички роман, антиратна тематика, стил | | |
| **Литература** | Стевановић Гордана, Јовановић Бубања Јелена, Костић Татјана, *Читанка за трећи разред средње школе*, Завод за уџбенике, Београд, 2022.  Selin, Luj Ferdinand, *Putovanje nakraj noći*, Beograd: Lom | | |
| **Ток часа** | | | |
| **Уводни део часа** | Најава теме, истицање циља и исхода часа.  Ученици су добили истраживачке задатке за читање романа (в. прилог). На почетку часа наставник упознаје ученике са биографијом писца, ученици бележе, а затим, у току првог часа обраде износе утиске о делу, закључке, аргументовано саопштавају свој доживљај романа и на основу самосталног истраживачког читања износе своја запажања. | | |
| **Главни део часа** | На почетку 1. часа обраде наставник најпре пита ученике да изнесу податке из пишчевог живота које су упамтили, а затим их употпуњује новим информацијама. Истиче да је Ф. Л. Селин био контроверзна личност, једна од најинтересантнијих личности свог доба по сведочењу савременика, тајанствен, утицајан... Француски лекар и писац, рођен је у Курбевоау, предграђу Париза. Склоност ка књижевности наследио је од оца, који је дипломирао књижевност, и деде, професора књижевности. Не чекајући позив, 1912. године пријављује се у војску, учествује у Првом светском рату у којем је рањен, те напушта војну службу. У мисији Друштва народа борави на Куби, у Америци, Канади, Африци,Енглеској,каснијепосећујеСовјетскиСавез.Објављује антикомунистичке и антисемитске памфлете. Због израженог антисемитизма осуђен је од стране јавности, покретани су судски поступци, оптуживан је и за сарадњу с непријатељем, био је у егзилу, касније је амнестиран, захваљујући одбрани многих интелектуалаца. Умро је у Медону. Својим делима утицао је на многе писце, Бекета, Сартра, Буковског, Кеноа.  Дела: *Путовање накрај ноћи* (1932), *Смрт на почек* (1936) – романи; *Црква* (1933) − комедија; *Mea culpa* (1936), *Трице за једно крвопролиће* (1937), *Школа за лешеве* (1938) – памфлети; *Белешке оклопника Детуша* (постхумно 1965); и др.  Наставник предлаже ученицима да прочитају текст на <https://onlinecitaonica.wordpress.com/2016/01/17/putovanje-nakraj-noci-1-2-luj-ferdinand-selin/> и напомиње да је наслов филма „Лепа села лепо горе” парафраза једне реченице из романа. Пре детаљнијег приступа анализи, ученици ће прочитати одломке из рубрике „Важно је да знамо” (стр. 237 и 238 у *Читанци*).  Вођени истраживачким задацима које су добили на време (прилог) и наставниковим питањима, ученици износе своје утиске на првом часу.  Ученици ће, највероватније, најпре уочити бунтовништво које се огледа у избору тема и начину њихове обраде.  Уочиће четвороделну композицију која одговара кретању главног јунака (Париз, Африка, Северна Америка, Париз).  Издвајају епизоде које су им биле занимљиве.  Коментаришу приповедне обрасце и стилска средства у роману (непосредан израз, исповедно прво лице, миметички дијалози, неологизми, уплитање у књижевни језик говорних фраза, уличног и војничког жаргона, духовитих циничних опаски итд).  Кратко врше карактеризацију Бардамија. Аргументују тврдње о постојању нихилизма у лику Бардамија.  На 2. часу обраде ученици резимирају закључке до којих су дошли, истичу најважнија композициона и језичкостилска својства *Путовања накрај ноћи*, неколико ученика излаже хронолошки догађаје, а посебан акценат се ставља на 3. и 4. композициону целину која представља нову етапу у животу главног јунака.    Шта се десило са главним јунаком по повратку из рата и после боравка у Африци?  *Бардами трага за Лолом у Северној Америци.* *Бива немогуђе да њих двоје доживе срећан крај јер су њихова животна искуства различита. Ученици увиђају и да је европска цивилизација, њено капиталистичко устројство, оно што га је изнова поразило. И* *Америка, земља у којој Бардами не може остварити срећу, подсећа на романтичарског јунака који ни на једном месту не може достићи потпуни мир и срећу.*  Окарактеришите људе који чине Бардамијево окружење. Зашто је на свом животном путу сретао само преваранте, проститутке, плесачице, убице и остале људе са дна моралне скале? Какав је његов поглед на људе са којима ступа у контакт? Какве су његове реакције на ситуације у које упада? Наведите разлоге због којих Бардами не успева да избегне ситуације и односе којима не може да влада. Коментаришите јунаков пристанак на живот у неадекватним условима, без борбе, без тражења излаза, а у неком *сањивом путовању у мрак*.  *Ученици ће уочити да се Ф. Бардами налази у ситуацијама и окружењу у каквом је јер је време такво какво јесте, али и да и он сам не показује вољу ни способност да се истргне из њега, пронађе другачије људе и схвати да на свету не постоји само људска саможивост, страх и несрећа.*  Има ли назнака за духовну промену јунака? Где је препознајете? Да ли је промена заиста могућа у потпуости? У чему се огледа назнака Бардамијевог духовног преображаја пошто се врати у Париз и заврши медицински факултет? У сивом париском предграђу, коме он и на који начин, као лекар, помаже? Како бисте описали Бардамијево схватање доброчинства? Поседује ли овај лик, имајући у виду разарање свих идеала којем је најнепосредније сведочио, суштински капацитет за промену?  *Ученици ће Бардамијев повратак у Париз, завршетак студија и његов позив препознати као добар пут ка преображају, али ће увидети и то да је, поред жеље да другима помогне, ово и својеврсни бунт човека који је поражен и разочаран, те је потпуни преображај немогућ.*  Како доживљавате лик Леона Робинсона? Анализирајте његов животни пут. Објасните улогу Леона Робинсона у Бардамијевом животу.  *Ликови као што су Леон Робинсон, али и др Баритон, потврђују да се не разликују суштински од Бардамија, да су и они људи који се не могу уклопити у време и околности. Робинсонова безосећајност условљена је животним искуством у ратном и послератном периоду.*  Прокоментаришите како сте разумели последњу епизоду у роману*.*  *Истичу да другачији крај није ни био могућ. Маделон о љубави говори с гађењем, а Бардами велича смрт док држи на својим рукама пријатеља који умире. У овој епизоди виде врхунац егзистенцијалног немира двојице јунака, али и слику целе „изгубљене генерације” о којој су многи писали и којој су и сами припадали.* | | |
| **Завршни део часа** | Ученицима се даје могућност да постављају питања, износе недоумице или прокоментаришу нова гледишта која имају након тумачења текста. Ученици траже од наставника додатно објашњење неког од наведених књижевнотеоријских и функциналних појмова. Упућује ученике да потраже и прочитају писмо Данила Киша из 1971. у ком говори о једном Селиновом тексту. („За радозналее и креативне”, стр. 239) | | |
| **Начини провере**  **остварености исхода** | – Посматрање и бележење ученичког учешћа, закључивања и одговарања на постављена питања;  – исказивање креативности и самосталности ученика приликом тумачења текста;  – степен повезивања претходно усвојеног градива са новим градивом | | |
| **Вредновање квалитета испланираног рада;**  **Напомене о реализацији планираних активности;**  **Самовредновање рада наставника** |  | | |

**Прилог**

*Истраживачки задаци за читање романа Путовање накрај ноћи Луја Фердинанда Селина*

*Селинов живот био је оригиналан и импулсиван, као и његова књижевност. Увек је тежио чистом осећању у језику, „гадном осећању, забрањеном”, непосредној емоцији, као у говорном језику. Опсесивно се бавио стилом и сматрао га је обележјем епоха. „Ја сам хтео да стварам прозу која се рађа као што се рађа музика, прозу која изражава оно што изражава музика. Без припреме и посредника…”, говорио је.*

-̶Док будеш читао/ла роман, покушај да уочиш ту оригиналност и импулсивност. Анализирај језик и стил.

̶ Размишљај о главном јунаку. Сети се других дела у којима се говори о јунацима који су преживели рат. Да ли је Фердинанд Бардами хуманистички опредељен? Пронаћи основне биографске податке о писцу и утврди има ли аутобиографских елемената у лику главног јунака.

̶ Каква је судбина Фердинанда Бардамија након рата и ко има утицај на њу?

̶ Када говоре о Бардамију, многи говоре и о нихилизму. У чему се он огледа? Да ли је управо пристанак главног јунака на наставак живота у неприхватљивим условима и окружењу, у путовању у мрак оно што га чини нихилистом? Спреми се да прокоментаришеш (оповргнеш или употпуниш тврдњу).

̶ Уочавај којим се приповедним формама Селин служи да би приказао рат и начин на који га доживљава и преживљава главни јунак.

̶ Која је уметничка функција језика којим се писац служи?