|  |  |  |  |
| --- | --- | --- | --- |
| **Припрема за час 4.** | | | |
| **Предмет** | Српски језик и књижевност | **Разред: трећи** | **Датум** |
| **Наставна тема/област** | Књижевност: Модерна у европској и српској књижевности | | |
| **Наставна јединица** | **Поетика модерне. Симболизам и импресионизам** | | |
| **Тип часа** | Обрада | | |
| **Циљ часа** | Упознавање ученика са поетиком модерне и њеним најизразитијим правцима и школама | | |
| **Очекивани исходи**  **на крају часа** | Ученик ће бити у стању да:  – објасни друштвено-историјска кретања у свету на прелазу из 19. у 20. век који су одлучујуће утицали на стварање покрета модерне и стилских праваца у оквиру ње;  – локализује модерну као књижевну епоху;  – наведе најизразитије правце модерне, њихове одлике и представнике;  – дефинише појам симбол;  – дефинише и објасни појам херметизам;  – наведе главне представнике праваца модерне у европској књижевности и уметности | | |
| **Наставне методе** | Монолошка, дијалошка, текст метода | | |
| **Облици рада** | Фронтални, индивидуални | | |
| **Наставна средства** | *Читанка* | | |
| **Међупредметне компетенције** | Комуникација, рад с подацима и информацијама, естетичка компетенција, сарадња, компетенција за целоживотно учење | | |
| **Корелација** | Ликовна култура, Музичка култура | | |
| **Кључни појмови** | Парнасизам, симболизам, симбол, ларпурлартизам, херметизам, слободан стих, импресионизам, декаденција, манифест | | |
| **Литература** | – Стевановић Гордана, Јовановић Бубања Јелена, Костић Татјана, *Читанка за трећи разред средње школе*, Завод за уџбенике, Београд, 2022. | | |
| **Ток часа** | | | |
| **Уводни део часа** | На почетку часа ученици добијају наставне листиће на којима појмове са којима су се упознали у завршном делу претходног часа треба да повежу са њиховим значењима: *fin de siẻcle, ларпурлартизам, утилитаризам, естетицизам, симбол, манифест* (*Читанка*, стр. 15). Посебна пажња усмерава се на појам симбол, када наставник пита ученике да наведу неке  сталне симболе са којима се срећу у свакодневном животу.  Наставник истиче циљ и исходе часа и записује наслов наставне јединице на табли. | | |
| **Главни део часа** | Ученици ће се упознати са најзначајнијим правцима и школама модерне – парнасизмом, симболизмом, импресионизмом и декаденцијом, њиховим одликама и представницима.  **Парнасизам**. Парнас је, према грчком митологији, седиште муза. Средином 19. века, паралелно с реализмом у прози, а пре првих симболиста, група француских песника (Теофил Готје, Теодор де Банвил, Леконт де Лил) објављивала је своје збирке под заједничким насловом *Савремени Парнас*. Парнасовска лирика јавља се као реакција на поезију романтизма, тј. као побуна против субјективности и личних доживљаја. Парнасовци теже да искажу објективна осећања, по чему су блиски реализму. Из спољашњег света привлачили су их егзотична природа, историјске и митолошке теме. Били су противници утилитарности у поезији. Они су настављали и развијали начело уметност ради уметности (ларпурлартизам).  Неки симболисти почињали су као парнасовци, а у српској поезији парнасовство је било важна одлика песника доба модерне.  **Представници парнасизма:** Теофил Готје, Теодор де Банвил, Леконт де Лил.  **Симболизам** се као књижевна школа и стилски правац јавио осамдесетих година у Француској.  **Манифест симболизма** написао је Жан Мореас и објавио га 1886. године у листу „Фигаро“. Зачетником симболизма означио је Шарла Бодлера, а као његове следбенике Артура Рембоа и Стефана Малармеа.  **Одлике симболизма** (посебне одлике правца, поред заједничких одлика за све правце модерне о којима смо говорили претходног часа, а које ће ученици навести):  – Симболисти су настојали да симболима изразе своја расположења и осећања, као и узвишенију стварност коју су наслућивали иза појавног света.  – У свету идеја привлачило их је оно што је људском уму неухватљиво, што се само слути. У таквом  свету све је међусобно повезано, значења и вредности се преливају и никад се до краја не могу ни ухватити, ни изразити. Зато се с поезијом симболизма повезује савремена књижевна појава – **херметизам** (тешко разумљиво, затвореног смисла). Поезија за симболисте не треба да описује и показује, него да сугерише, наговештава, очарава, али и да збуњује.  – Велики значај придавао се музикалности стиха. Да би се сугерисало оно неизрециво, стих се ослобађао традиционалних закона версификације, те се тако јавио **слободан стих (vers libre)**.  – Пејзаж има функцију да дочара стање душе, симболи су боје, звуци, мириси.  **Представници симболизма**: Артур Рембо, Стефан Маларме,  Пол Верлен.  **Импресионизам** се као правац прво јавља у Француској, и то у сликарству седамдесетих година 19. века (Клод Моне, Едуар Мане, Едгар Дега, Пјер Огист Реноар). Трајао је паралелно са симболизмом. Ученици сами долазе до закључка да назив потиче од речи импресија (лат. *impressio*) – утисак. Иначе импресионизам је добио име по слици Клода Монеа, *Импресија, рађање сунца* (1872), на изложби одбачених сликара у Паризу.  Подсетити се Манеове слике *Доручак на трави* (*Читанка*, стр. 13) и утисака које она оставља на нас, потом разговарати о слици Клода Монеа *Импресија, рађање сунца* (*Читанка*, стр*.* 14) што представља увод за разговор о одликама импресионизма у сликарству и књижевности.  **Одлике импресионизма**:   * Сликар импресиониста сликао је природу боравећи у њој, пратећи тренутне покрете, атмосферу, светлост, боје, промене у спољашњем свету. * У књижевности се такође инсистирало на детаљима из природе, где се нијансираним приказивањем боја, звукова и мириса преносио утисак који је неки тренутак из живота оставио на песника. * Лепота дела била је у ухваћеном тренутку, у складном распореду слика и чулних сензација, у ритму и звучној хармонији стихова. * У ликовним и књижевним делима импресионистичког стила све трепери, подрхтава, прелива се, што показује да је модернистички сензибилитет динамичан. * По богатству фигура, стилу блиском музици, као и по занемаривању доследног описивања спољашњег света, импресионисти су сродни симболистима. Међутим, њима нису биле толико блиске метафизичке апстракције, као ни свет подсвести.   **Представници импресионизма:** Шарл Бодлер (песник који се најчешће препознаје као претеча симболизма), Пол Верлен, Артур Шницлер, Петер Алтенберг, Рихард Демел (у раној фази), Арно Холц, Антон Павлович Чехов, Хенрик Ибзен, Морис Метерлинк.  **Декаденција** (фр. – опадање, пропадање) односи се више на животни став песника (како у поезији, тако и у стварности), а мање на стил. Декадентски песници су постајали боеми. Изражавали су презир и сплин према материјалном беспућу друштва, према савременој цивилизацији, као и према свакодневном и обичном. Инспирацију су тражили у „вештачком рају“ (посезали су за опојним средствима). Неговали су префињену поезију, ценећи узвишено, естетизовано, извештачено и херметично.  **Књижевни родови и врсте**. Модерна је епоха лирике. Драма је такође била истакнута књижевна форма овог периода. Одликовало ју је одсуство радње. Приказује атмосферу друштвене средине и свакодневног живота. | | |
| **Завршни део часа** | Кроз питања наставника и одговоре ученика резимирати научено на часу. Посебно се задржати на Бодлеру као зачетнику модернизма и дати ученицима задатак да код куће истраже биографију Бодлера, о чијем животу и поезији ћемо говорити на наредним часовима (*Читанка*, 16. и 17. стр.). За додатно истраживање могу користити и интернет. | | |
| **Начини провере**  **остварености исхода** |  | | |
| **Вредновање квалитета испланираног рада**  **Напомене о реализацији планираних активности**  **Самовредновање рада наставника** |  | | |