|  |  |  |  |
| --- | --- | --- | --- |
| **Припрема за час 31.** | | | |
| **Предмет** | Српски језик и књижевност | **Разред: трећи** | **Датум** |
| **Наставна тема/област** | Књижевност/Модерна у европској и српској књижевности | | |
| **Наставна јединица** | **Јован Дучић: *Човек говори Богу*** | | |
| **Тип часа** | Обрада | | |
| **Циљ часа** | • Упознавање ученика са стваралаштвом Јована Дучића и важним одликама његове поетике;  • Уочавање елемената који песму чине модерном;  • Издвајање мотива, описивање песничких слика, уочавање стилских поступака у песми;  • Оспособљавање ученика за анализу текста узимајући у обзир контекст;  • Навикавање ученике да своје одговоре поткрепе примерима из текста;  • Развијање читалачке радозналости | | |
| **Очекивани исходи**  **на крају часа** | Ученик ће бити у стању да:  • самостално анализира тематско-мотивски слој песме и говори о стилским средствима које је песник користио;  • представи свој доживљај песме;  • објасни значај Дучићеве поезије за српску књижевност;  • примени усвојена знања о Дучићевој поезији приликом тумачења других песама епохе | | |
| **Наставне методе** | Дијалошка, монолошка, текст метода | | |
| **Облици рада** | Фронтални | | |
| **Наставна средства** | *Читанка* | | |
| **Међупредметне компетенције** | Компетенција за целоживотно учење, комуникација, рад с подацима и информацијама, сарадња, естетичка компетенција | | |
| **Корелација** | Веронаука, Филозофија | | |
| **Кључни појмови** | Човек, Бог, дух, упитаност | | |
| **Литература** | Стевановић Гордана, Јовановић Бубања Јелена, Костић Татјана, *Читанка за трећи разред средње школе*, Завод за уџбенике, Београд, 2022. | | |
| **Ток часа** | | | |
| **Уводни део часа** | * Најава теме, истицање циља и исхода часа. * Подсећање на биографију Дучића, његово стваралаштво и одлике. * Изражајно читање песме. (*Читанка*, 84. стр.). * Песма Човек говори Богу објављена је 1943. године у збирци *Лирика*, али написана је неколико година раније и смештена је у циклус *Вечерње песме*. Спада у касније Дучићево, постсимболистичко, стваралаштво. * Какви су утисци након читања? Да ли вас је песма подстакла на размишљање? | | |
| **Главни део часа** | Тумачење текста вођено питањима наставника и одговорима ученика (уз наставникову помоћ и допуну уколико је потребно).     * Протумачите наслов песме. Размислите у којим ситуацијама се човек обраћа Богу? По чему се ово обраћање Богу разликује? Какав је тон песме?   *Човек се обраћа Богу, лирски субјект није само једно биће, већ сви људи. Бог није доступан обичним чулима – Бог је несагледив и несазнатљив и немамо доказ за његово присуство. Притом, Бог се већ дуго у традицији везује за представе светлости („мора сјања”), јер светло упућује на чистоту, мир, радост.... Бог је дао још нешто човеку – свој глас. Од настанка је Божји глас у нама, људи чују Божје речи. То је повлашћеност највеће Божје творевине, човека, што сведочи о посебној вези између Бога и људи, јер Бог само њих дозива.*   * У песми се каже *једино си ти што је протуречно*. У чему се огледа противуречност? Због чега су супротстављени „срце” и „свест”? Зашто једно искључује друго?   *Савремени човек се све чешће повлачи у себе и удаљава од Бога. Проблем знања као препреке да се човек споји са Богом. Мисао је везана за „свест”, за главу, док је неупитна вера везана за „срце”; Бог се заиста може спознати само срцем, те он тамо обитава, али тада га нема у мислима, јер мисао води ка питањима, која даље могу да уздрмају веру и на крају је и сруше. У томе се састоји противречност Бога, а лирски субјекат је додатно наглашава када реторички пита „На ком се мосту икад могу срести / свемоћ и немоћ, пролазно и вечно”, при чему је пролазност и немоћ везао за људе, а свемоћ и вечност за Бога. Ипак, то питање као да подстиче додатно размишљање, јер ако је човек пролазан, шта то значи за његову душу – да ли је она вечна? Да ли је можда управо вечна душа у трошном телу тај мост који спаја неспојиво?*  Размислите о томе и своје мисли аргументујте стиховима.   * Шта све жели да сазна лирски субјекат? На шта је мислио кад је питао да ли су крај и почетак исти? Шта субјекат жели да сазна? Јесу ли његове мисли нове? Да ли човек очекује да ће добити одговоре и да ли они уопште постоје?   *Нижу се питања, а у сржи човекове радозналости јесте потреба да спозна природу људског духа, његовог порекла, својстава, трајања, циља постојања. Када субјекат пита „води ли пут наш к теби”, заправо жели да зна шта се дешава са душом након што тело умре, да ли се враћа тамо одакле је и потекла, од Бога. Ово су мисли карактеристичне за модерног човека, који је изгубио свој метафизички ослонац и који је препуштен себи („странац у своме телу и свету”). Он чак и не очекује одговоре на питања која поставља, што се види већ у самом наслову песме – човек говори Богу. Лирски субјекат се не пита о постојању Бога, већ о својој души и о њеном односу са Богом.*   * Човек је створен према Божјем лику. Зашто се лирсски субјект пита какви су људи данас?   *Људи су далеко од идеалног (када удаљавање од Божјег лика представља тугу за нас, а једнакост са Божјим ликом представља беду за њега).*   * У 5. строфи лирски субјект говори да се човеков дух смрзава поред Божјег огња и да тамни поред Божјег светла? Како то разумете?   *Лирски субјект показује да га мучи питање одакле потиче дух – да ли је део Бога или његова супротност, не види трећу могућност. Очајан је и вапи за одговором. Дух зебе поред Божјег огња и мркне крај његовог светла – могу се протумачити на више начина. Можда је у питању духовна удаљеност од Бога, која не дозвољава човеку да ужива у метафизичким, њему намењеним преимућствима. Неко од ученика може разумети да овим супротстављеностима наглашава противност о којој је последње говорио лирски субјекат – могуће да је људски дух сасвим другачији од Бога, па зато доноси хладноћу у Божји жар и таму у његово светло... Свако тумачење треба аргументовати.*     * Протумачите стих „И смрт и живот у истом даху”. Пажљиво прочитајте и последњи стих песме – како га је песник додатно нагласио? Које значење се крије иза њега? У последњој строфи јавља се мотив усамљености који је досегао врхунац у стиху „*странац у своме телу и свету”*. Објасните зашто.   *„И смрт и живот у истом даху” треба да укаже на дуалност човекове природе – он је телом везан за земљу, пропадљив је и пролазан, а истовремено у том телу обитава вечна душа, узвишена, управо оно што му онемогућава да икада заиста умре.*  *Последња строфа представља доживљај света модерног човека у малом и само је наставак претходних оксиморона. То је сажет и прецизан приказ расположења и осећања која владају човеком, а речи „самотан”, „страх”, „странац” карактеристичне су за епоху. Читава песма поентирана је последњим стихом и долази као објашњење и закључак претходне мисли: човеков дух је „вечно ван себе тражећ своју мету” (истицање овог сегмента постигао је и римом свету – мету). То је најважније сазнати – зашто је људски дух доведен у материјално постојање, који је циљ његовог постојања, због чега је ту.*   * Обратите пажњу на упитне реченице. Колико их има? Шта то говори о духовном стању лирског субјекта? Испитајте стих, строфу и риму у песми. У коју књижевну врсту спада ова песма?   *Песма почиње у знаку слутње, а неизвесност остаје до краја доминантна, јер лирски субјекат не зна одговоре на своја питања (пет упитних реченица). Мешају се очај и жеља да се дође до знања о људском духу и за спознајом себе. Врхунац песме доноси осећања модерног доба – усамљеност, неприпадање, застрашеност.*  *Читава песма конструисана је на принципу контраста, који понекад води у парадокс, а понекад у оксиморон. То је све у служби противречности коју песник жели да нагласи, јер је Бог једини противречан, свемогућ.*  Дучић користи различита стилска средства: апострофу, реторичка питања, персонификацију, контраст, оксиморон, паралелизам. Песма садржи шест катрена, рима је обгрљена, а у шестој укрштена, што је још један начин да песник јаче поентира завршне мисли. Написана је у једанаестерцу. Песма спада у мисаону поезију. | | |
| **Завршни део часа** | * Сумирање утисака и резимирање. | | |
| **Начини провере**  **остварености исхода** | • Посматрање и бележење ученичког учешћа, закључивања и одговарања на постављена питања;  • исказивање креативности и самосталности ученика прирликом тумачења текста;  • степен повезивања претходно усвојеног градива са новим градивом. | | |
| **Вредновање квалитета испланираног рада;**  **Напомене о реализацији планираних активности;**  **Самовредновање рада наставника** |  | | |