|  |  |  |  |
| --- | --- | --- | --- |
| **Припрема за час 37.** | | | |
| **Предмет** | Српски језик и књижевност | **Разред: трећи** | **Датум** |
| **Наставна тема/област** | Књижевност: Модерна у европској и српској књижевности | | |
| **Наставна јединица** | **Милан Ракић, *Јасика*** | | |
| **Тип часа** | Обрада | | |
| **Циљ часа** | Упознавање ученика са стваралаштвом Милана Ракића кроз анализу његове песме *Јасика* | | |
| **Очекивани исходи**  **на крају часа** | Ученик ће бити у стању да:   * наведе најважније одлике стваралаштва Милана Ракића; * локализује песму *Јасика*; * тумачи песничке слике и језичко-стилска изражајна средства; * одреди мотиве у песми; * тумачи симболично значење јасике и њеног треперења; * одреди врсту песме; * одреди стих, строфу, риму песме | | |
| **Наставне методе** | Монолошка, дијалошка, текст метода | | |
| **Облици рада** | Фронтални, индивидуални | | |
| **Наставна средства** | *Читанка* | | |
| **Међупредметне компетенције** | Комуникација, рад с подацима и информацијама, естетичка компетенција, сарадња, компетенција за целоживотно учење | | |
| **Корелација** | Ликовна култура, Музичка култура, Психологија | | |
| **Кључни појмови** | Милан Ракић, јасика*,* треперење, апострофа, лабудова песма | | |
| **Литература** | Стевановић Гордана, Јовановић Бубања Јелена, Костић Татјана, *Читанка за трећи разред средње школе*, Завод за уџбенике, Београд, 2022. | | |
| **Ток часа** | | | |
| **Уводни део часа** | * Наставник најављује тему, истиче циљ часа, говори о исходима. * Обнављање о животу и стваралаштву Милана Ракића (*Читанка*, 93).   *Милан Ракић (1876–1938)*  *потиче из угледне, београдске породице интелектуалаца. Након гимназије започео је студије филозофије на Великој школи, а потом је прешао на право, које је наставио да студира у Паризу. Био је дипломата. У служби је најзначајнији његов боравак у Приштини уочи балканских ратова. Тада је настао циклус «Са Косова» од седам патриотских песама.*  *Ракић је као добровољац у Првом балканском рату био одликован златном медаљом за храброст. Већина његових сабораца није знала да је он аутор „На Гази Местану”, песме коју су често рецитовали.*  *Био је представник београдске симболистичке школе, интелектуалац и артист, није прихватио утицај Војислава Илића, већ су на њега утицали француски парнасовци и симболисти, од којих се учио савршеној форми, прецизности у изразу, јасности, уметничкој дисциплини. Основно осећање у његовој поезији је песимизам, човека види као окованог и егзистенцијално ограниченог, али гордог и стоички моралног. Ракића застрашују извештачени бол, обмана, монотонија живљења, равнодушност, немоћ да се осети пуноћа живота, заборав... За разлику од Дучића, који је задивљен пред светом, Ракић сумња и појавама иронично прилази. Он настоји да у свему открије два лица, чак и у љубави. У њој одбацује сентименталност. Он је, како су га критичари назвали, „реалиста љубави”, али је Ракићева љубавна поезија и модерно сензуална.*  *Ракић је изабран за члана Српске краљевске академије (данас САНУ) 1934. године.*  *Умро је у Загребу.*  *Дела: збирке песама – Песме (1903), Нове песме (1912), Песме (1924), постхумно: Песме и позоришне критике, 1961.*  *Ракић и Дучић (каснија фаза, када је превазишао традицију стављени су у напоредни однос као два песника „зреле” модерне.*   * Наставник најављује песму.   *Јасика* (1937) је последња, лабудова песма Милана Ракића. Настала је за време лечења у Француској. Oбјављена је постхумно. Сматра се једном од најлепших Ракићевих песама, у којој је песнички израз доведен до савршенства. | | |
| **Главни део часа** | * Наставник интерпретативно чита песму, након што је упутио ученике да треба пажљиво да слушају песму и обрате пажњу на елементе симболистичке поезије. Након тога ученици читају песму у себи и припремају се за њено тумачење. * Наставник усмерава ток часа питањима, прати активност ученика и тачност одговора, допуњује одговоре. * Ученици износе утиске о песми и тумаче песму одговарајући на наставникова питања. * Који мотиви се јављају у уводном делу песме. Које боје доминирају? Како се оне одражавају на атмосферу у песми?   *У уводном делу песме јавља се сиво небо, влажна измаглица, оморина. Атмосфера је мрачна, „све се мртво чини”.*  *„Над крововима небо сиво,*  *А измаглица влажна лута*  *И ко прозрачно меко ткиво*  *Покрива правце мога пута.*  *На оморини људи, звери,*  *И биље, све се мртво чини.“*   * Шта сугерише стих *покрива правце мога пута*?   *Мрачна атмосфера у природи пресликава се на стање у души лирског субјекта.*   * Мотив јасике се истиче у другој строфи. Којим стилским средствима се то постиже? Објасните. Шта симболизује јасика?   – Јасика једна тек трепери.  Јасика танка у висини.  *Насупрот свеопштем мртвилу, јавља се јасика која својим треперењем пркоси тој самртној атмосфери, као једини знак живота. Она је контраст свему око себе (*„*људи, звери, и биље, све се мртво чини”). Она је симбол живота (одржања живота).*   * Зашто ће јасикин тамни нагон што је покреће остати тајна? Шта је то што човек не може да спозна? Шта за лирског субјекта значи тај тамни нагон?   *Трепери само, о јасико!*  *Тај тамни нагон што те креће*  *Разумео још није нико,*  *Разумети га нико неће.*  *Но он за мене сада значи*  *Тај неумитни живот што се*  *Никада јоште не помрачи*  *И који мутне струје носе.*  *Треперење јасике не да се објаснити јер долази из тамних нагона, из невидљивих дубина које само природа познаје. Тај тамни нагон за лирског субјекта значи „неумитни живот” који је јачи од смрти.*   * У песми се два пута јавља апострофа: *Трепери само, о јасико!* Каква је њена функција?   *Овим стихом и апострофом слави се живот.*   * Протумачите стихове шесте стофе.   *Трепери само, о јасико!*  *Гледам те с чежњом и са тугом.*  *На болове сам давно свик’о,*  *Са јадом живим као с другом*.  *Јасика која треперењем слави живот, изазива у лирском субјекту кога савладава болест чежњу да буде попут јасике , да трепери, да живи. Буди и тугу јер се његов живот ближи крају.*   * Објасните завршне стихове:   *Дрхтаји твоји мене вежу*  *За вечни живот од искони.*  *И у дну тужне душе моје,*  *Ко наговештај нове вере,*  *Весело као лишће твоје,*  *Нагони тамни затрепере...*  *Дрхтаји јасике у лирском субјекту буде веру у вечни живот.*   * Истражите стих, строфу и риму.   *Песма је испевана у девет катрена, стих је деветерац, рима укрштена. Овде је Ракић одступио од свог схватања стиха (једанаестерац и дванаестерац) и створио по мишљењу критике своје најуспелије песничко остварење, песму у којој је песнички израз доведен до савршенства.* | | |
| **Завршни део часа** | * Резимирати научено. * За домаћи задатак прочитати у *Читанци* на 100. страни одломке из текстова Јована Делића и Миливоја Ненина о животу и стваралаштву Ракића. | | |
| **Начини провере**  **остварености исхода** |  | | |
| **Вредновање квалитета испланираног рада;**  **Напомене о реализацији планираних активности;**  **Самовредновање рада наставника** |  | | |