|  |  |  |  |
| --- | --- | --- | --- |
| **Припрема за часове 17. и 18.** | | | |
| **Предмет** | Српски језик и књижевност | **Разред: трећи** | **Датум** |
| **Наставна тема/област** | Књижевност/Модерна у европској и српској књижевности | | |
| **Наставна јединица** | **Хенрик Ибзен, *Луткина кућа*** | | |
| **Тип часа** | Обрада | | |
| **Циљ часа** | Упознавање ученика са особеностима Ибзеновог стваралаштва кроз анализу његове репрезентативне драме *Луткина кућа*. | | |
| **Очекивани исходи**  **на крају часа** | Ученик ће бити у стању да:   * препозна основна начела стваралаштва Х. Ибзена; * уочи тематику борбе појединца за људско достојанство, правду и равноправност; * уочи мотив потраге за индивидуалношћу; * тумачи проблем одсуства одговарајуће комуникације међу супружницима; * образложи освешћивање Норе, која је препознала да је у свом браку била налик лутки којом други управљају; * уочи битне теме и односе у делу; * уочи свевременост и актуелност теме; * уочи феминистичке тенденције. | | |
| **Наставне методе** | Дијалошка, монолошка, текст метода | | |
| **Облици рада** | Фронтални | | |
| **Наставна средства** | *Читанка* | | |
| **Међупредметне компетенције** | Компетенција за целоживотно учење, комуникација, рад с подацима и информацијама, сарадња, естетичка компетенција, одговорно учешће у демократском друштву | | |
| **Корелација** | Музичка култура, Ликовна култура | | |
| **Кључни појмови** | Хенрик Ибзен, лутка, модерна драма, драма идеје, грађанство, индивидуалност, трагичност, феминистичке тенденције | | |
| **Литература** | Стевановић Гордана, Јовановић Бубања Јелена, Костић Татјана, *Читанка за трећи разред средње школе*, Завод за уџбенике, Београд, 2022. | | |
| **Ток часа** | | | |
| **Уводни део часа** | Најава теме, истицање циља и исхода часа.  Упознавање са животом и стваралаштвом Хенрика Ибзена (*Читанка*, 45. стр.).  **Хенрик Ибзен (1828–1906)**  Био је норвешки драмски писац. Својим драмама, у којима је приказивао проблеме свог времена и истовремено модерног доба, као и вештом драматургијом стекао је велики углед и популарност широм света. Рођен је у граду Шијену. Потекао је из грађанске породице. Поседовао је велико позоришно искуство, био је редитељ, па потом и управник позоришта (град Берген, потом Осло, у ком је био управник Норвешког позоришта). Осим у Норвешкој, дуго је живео у Италији и Немачкој.  У стваралаштву је прошао три фазе: фазу националног романтизма (*Пер Гинт*, 1867, најсложеније је дело у норвешкој књижевности); критичко-реалистичку фазу (*Луткина кућа*, 1879, *Стубови друштва*, 1877, *Народни* *непријатељ*, 1882, *Авети*, 1881); фазу драма с елементима симболизма (*Дивља патка*, 1884, *Хеда Габлер*, 1890). | | |
| **Главни део часа** | Тумачење драмског текста вођено питањима наставника и одговорима ученика (уз наставникову помоћ и допуну уколико је потребно).  „*Луткина кућа“ (дело је познато и под називом „Нора“) пример је грађанске драме из 19. века (1879). Преплитање прошлости и садашњости и ретроспекција важни су поступци обликовања у овој драми.*  *Драма је подељена у три чина, број ликова је невелик, радња је, што носи извесну симболику, реализована за три дана (време празновања Божића), место радње је дом (мало)грађанске породице.*  *Сукоб у драми настаје јер главни лик Нора од мужа Хелмера дуго скрива тајну да се у прошлости, како би добила новац за његово лечење, задужила код зеленаша (иако је Хелмер строги противник тога), а слагала је да је новац наследила од оца. Напети породични односи одсликавају и сукобе који су ширих размера и који се тичу друштвених односа, морала, владајућег система вредности...*  *Луткина кућа може се квалификовати као натуралистичка драма, антиромантичарска драма, камерна драма, породична драма, друштвена драма, драма интриге... Унутрашњи конфликти, теме проблематичне комуникације међу ближњима, потраге за индивидуалношћу, психолошко проживљавање, критика лажног морала, опис положаја жене у друштву чине ову драму модерном. Луткина кућа сврстава се и у драму идеје (драма с тезом, проблемска драма) (Читанка*, 45. стр., о појму *драма идеје* 53. стр.).  – Прокоментаришите какав је амбијент у коме се радња одиграва и шта нам он сугерише.  *Амбијент складно уређеног стана у првом чину сугерише да се говори о једној наизглед складној породици, док испретуране ствари у соби у трћем чину слуте на то да ће уследити непријатан разговор међу супружницима. Лампа која гори представља трачак наде да ће се ствари вратити на старо или променити набоље.*  – Размислите како Хелмер доживљава своју жену, да ли је посматра као особу равну себи.  *Хелмер не посматра своју жену као особу равну себи, већ као мало слатко створењце, као своју малу птичицу, како о њој говори.*  – Какав је Норин однос према томе како је њен муж доживљава?  *Нора је прихватила своју улогу и цео свој живот, поступке и размишљања прилагодила мужу (а пре удаје оцу), до тренутка освешћивања, „буђења“.*  – Када долази до њеног освешћивања, побуне, тј. буђења жеље за откривањем себе, индивидуалности?  *Након другог писма – када је опасност прошла, када први пут озбиљно разговора са мужем, Нора каже да до те вечери није разумела ни мужа ни себе. Схвалила је да је њихов дом био соба за игру. Била је весела, али не и срећна. Била је жена-лутка, а у татиној кући била је татина лутка.*  – Зашто Хелмер сматра да цео догађај треба заборавити? Зашто Нора то не може? Зашто је њена одлука тешка?  *Хелмер жели најпре све да заташка због света, а потом кад је опасност прошла, понаша се као да се ништа није десило и Нора је опет његова мала птичица. Управо тада Нора схвата да не може више да живи са странцем, сама помисао на то боли.*  *Њена одлука је тешка јер напушта децу, мужа, дом, али она не може против себе, не може више да прихвата игру и буде „птичица“, „створењце“, све оно што јој се намеће и што се од ње очекује.*  – Како се драма завршава?  *„Луткина кућа“ спада и у драме с отвореним крајем.*  *Отворени крај – завршетак дела који пружа читаоцу могућност да замисли различите расплете односа и ситуација приказаних у делу, што читаоцу омогућава да га на различите начине тумачи (Читанка, 53. стр.).* | | |
| **Завршни део часа** | Размислите и продискутујте о *чуду* и *нади* Хелмера, о *треску врата*, о репликама:  Хелмер: *(...)* *Да се променимо тако да...*  Нора: *Да наш заједнички живот може да постане брак.*  Код куће размислите и припремите се за разговор: Због чега се *Луткина кућа* и даље изводи и чита; због чега је и данас актуелна? | | |
| **Начини провере**  **остварености исхода** |  | | |
| **Вредновање квалитета испланираног рада**  **Напомене о реализацији планираних активности**  **Самовредновање рада наставника** |  | | |