|  |  |  |  |
| --- | --- | --- | --- |
| **Припрема за час 45.** | | | |
| **Предмет** | Српски језик и књижевност | **Разред: трећи** | **Датум** |
| **Наставна тема/област** | Књижевност/Модерна у европској и српској књижевности | | |
| **Наставна јединица** | **Сима Пандуровић: *Потрес*** | | |
| **Тип часа** | Обрада | | |
| **Циљ часа** | * Упознавање ученика са стваралаштвом Симе Пандуровића и важним одликама његове поетике * Издвајање основних мотива, откривање компиозиције, уочавање песничких слика, истицање стилских поступака у песми * Навикавање ученика да своје одговоре поткрепе примерима из текста * Развијање читалачке радозналости, моћи запажања, упоређивања, закључивања | | |
| **Очекивани исходи**  **на крају часа** | Ученик ће бити у стању да:   * самостално анализира тематско-мотивски слој песме; * говори о стилским средствима које је песник користио како би се лакше дошло до откривања значења; * представи свој доживљај песме; * одреди врсту строфе, стиха, риме. | | |
| **Наставне методе** | Дијалошка, монолошка, текст метода | | |
| **Облици рада** | Фронтални | | |
| **Наставна средства** | *Читанка* | | |
| **Међупредметне компетенције** | Компетенција за целоживотно учење, комуникација, рад с подацима и информацијама, сарадња, естетичка компетенција. | | |
| **Корелација** | Историја, Филозофија | | |
| **Кључни појмови** | *Потрес*, мисаона (рефлексивна) песма, песимизам, несећање, предосећање смрти, *грозница живота* | | |
| **Литература** | Стевановић Гордана, Јовановић Бубања Јелена, Костић Татјана, *Читанка за трећи разред средње школе*, Завод за уџбенике, Београд, 2022. | | |
| **Ток часа** | | | |
| **Уводни део часа** | * Најава теме, истицање циља и исхода часа * Подсетити се биографије и основних одлика стваралаштва Симе Пандуровића. * Сима Пандуровић (1883-‒ 1960) је последњи у кругу песника који су стварали под утицајем француског симболизма. Од француских лиричара – Бодлера, Рембоа, Верлена ‒ преузео је многе теме и мотиве – песимизам и естетику ружног. Био је професор филозофије, што је знатно утицало на његово стваралаштво. Пандуровић је својом поезијом изразио крајњи песимизам епохе; на ово је утицала немачка песимистичка филозофија и Шопенхауер. Објавио је три збирке песама: *Посмртне почасти* (1908), *Дани и ноћи* (1912) и *Оковани слогови* (1918). Најбољом његовом књигом сматра се збирка *Посмртне почасти*, коју ће Јован Скерлић, најутицајнији критичар модерне, жестоко напасти у свом тексту *Једна књижевна зараза*. У том тексту Скерлић ће рећи да је Пандуровић ,,песимиста каквог свет није видео, да је болестан, а да му књига делује болеснички.” (Наставник препоручује ученицима да прочитају још неке делове критике.) Пандуровић је писао рефлексивну лирику, љубавне песме, мисаоно-психолошке и родољубиве песме. У његовим песмама јавља се естетика ружног и мења однос мртве драге у српској поезији (није идеална драга као у романтизму). Пандуровићева лирика је лирика ружног и гротескног. Збирка *Посмртне почасти* истиче ружно као облик протеста против свега малограђанског и баналног. | | |
| **Главни део часа** | * Песма *Потрес* налази се у збирци Посмртне почасти. Пандуровићев песимизам и резигнација добијају пуни израз у овој песми.      * Наставник изражајно и интерпретативно чита песму *Потрес* Симе Пандуровића (*Читанка*, стр. 121). * Тумачење текста вођено питањима наставника и одговорима ученика (уз наставникову помоћ и допуну уколико је потребно). * Какве асоцијације буди у вама реч *потрес*? Зашто песма носи баш овај наслов?   *Сама реч потрес упућује на интимни, душевни немир, „померање* ”*у души, што је основно осећање у песми.*   * Одредите мотиве у песми.   *Мотиви: страх (од бога), дах љубави и чежње, бол, мутне очи, стара рана (од живота), немар, немир, јад, хигијена несећања, буновни сан, савест, дух, тело, уздах, грозница живота.*   * Одредите тему песме.   *Немир у души изазван предосећањем смрти.*   * Наведите до каквих сазнања о лирском субјекту долазимо већ у првој строфи песме.   *Већ у првом стиху прве строфе – „прошао ме страх од бога давно”*  *сазнајемо да се лирски субјекат више ничега не боји, а из наредних стихова и то да више не осећа дах љубави, чежње и боли, нема жеља, што указује да је његов избор песимизам. Он је човек који предосећа своју смрт, једино је смрт извесна и зато се не боји бога.*   * Објасните симболику *мутних очију*.   *Мутне очи симболично представљају човека клонулог духа и тела, човека коме се ближи смрт.*   * Проучите стих *хигијена несећања вида*. Какву моћ има *несећање*?   *Несећање има моћ спасења, хигијена несећања лечи (дух и тело које ломе буновни сан и савест).*   * У чему лирски субјект проналази спас? Чему он тежи у свом раскиду с пређашњим животом? Шта је то што га узнемирава?   *Лирски субјекат спас проналази у несећању, тежи да се свега мање сећа, да не жали ни прошлост ни себе. Једино што га узнемирава, потреса, јесте „савести ветар неки, уздах мртвих – шта ли?*”*, што му „прође, каткад, к’о језа кроз кости“ и представља „знак последњи грознице живота*”*.*   * Објасните метафору *грозница живота.*   *Човеков живот представљен је као грозница у којој је једино смрт извесна.*     * Испитајте стилска изражајна средства у песми. Објасните симболе. * Проучите строфу, стих и риму песме.   *Песма је испевана у седам катрена (четврти стих је поновљени први стих), стих је лирски десетерац, рима је обгрљена.*   * Откријте каква је улога у значењском смислу прстенасте строфе. Шта се постиже тиме?   *Прстенастом строфом постиже се утисак безизлазности, чиме се још више појачава песимистичан тон у песми.* | | |
| **Завршни део часа** | * *У песми Потрес песник је на врхунцу своје интелектуалне аскезе, кад се коначно савладава бол и постиже спокојство, али по цену гашења осећања, ишчезнућа свега у потпуном, лековитом несећању („Хигијена несећања вида”). Док се Ракић ужасава заборава, јер у њему види коначну смрт, нестанак читавог једног космоса који човек носи у себи, Пандуровић у забораву налази једино уточиште, ослобођеност од грознице живота, тишину и спокојство небића. Песма Потрес и друге њој сличне уклапају се у нирванистички низ песама које се јављају између Змаја и Диса.* (Јован Деретић, *Историја српске књижевности*) (*Читанка,* 123. стр.) * За домаћи задатак прочитајте Пандуровићеву родољубиву песму *Родна груда*. Песма ће вас изненадити основним расположењем лирског субјекта, толико супротним од онога које сте упознали кроз *Светковину* и *Потрес*. Родољубиве песме је Пандуровић, према речима Јована Деретића, „запевао друкчијим гласом”, био је као и други песници, његови савременици „захваћен моћним родољубљем”. | | |
| **Начини провере**  **остварености исхода** | * Посматрање и бележење ученичког учешћа, закључивања и одговарања на постављена питања; * исказивање креативности и самосталности ученика приликом тумачења текста; * степен повезивања претходно усвојеног градива са новим градивом. | | |
| **Вредновање квалитета испланираног рада;**  **Напомене о реализацији планираних активности;**  **Самовредновање рада наставника** |  | | |