|  |  |  |  |
| --- | --- | --- | --- |
| **Припрема за час 108.** | | | |
| **Предмет** | Српски језик и књижевност | **Разред: трећи** | **Датум** |
| **Наставна тема/област** | Књижевност | | |
| **Наставна јединица** | **Иван В. Лалић: *Плава гробница*** | | |
| **Тип часа** | Обрада | | |
| **Циљ часа** | * Упознавање са биографијом Ивана В. Лалића и значајем који има у српској књижевности; * тумачење песме: уочавање теме, мотива, стилских одлика; * разумевање подтекста (Бојићеве песме); * тумачење поетике простора у делу; * развијање радозналости, читалачких компетенција и способности повезивања знања | | |
| **Очекивани исходи**  **на крају часа** | Ученик ће бити у стању да:   * изнесе најважније податке о писцу; * издвоји главне одлике Лалићеве песме (тема, главни мотиви, стилска средства) имајући у виду интертекстуалну везу са Бојићевом *Плавом гробницом*; * сажето објасни особености употребљене ироније у песми; * изнесе лични став и аргументовано га образложи | | |
| **Наставне методе** | Дијалошка, монолошка, текстовна метода, демонстративна | | |
| **Облици рада** | Фронтални, индивидуални | | |
| **Наставна средства** | *Читанка 3* | | |
| **Међупредметне компетенције** | Компетенција за целоживотно учење, комуникација, естетичка компетенција, компетенција за учешће у демократском друштву. | | |
| **Корелација** | Психологија, Грађанско васпитање, Филозофија, Историја, Географија | | |
| **Кључни појмови** | Први светски рат, Крф, интертекстуалност, иронија, рефрен | | |
| **Литература** | Стевановић Гордана, Јовановић Бубања Јелена, Костић Татјана, *Читанка за трећи разред средње школе*, Завод за уџбенике, Београд, 2022. | | |
| **Ток часа** | | | |
| **Уводни део часа** | Најава теме, истицање циља и исхода часа.  Најпре наставник упознаје ученике са биографским подацима, врши локализацију текста и објашњава појам интертекстуалности.  Иван В. Лалић припада најзначајнијим српским песницима неосимболизма друге половине XX века. Рођен је у Београду. Породица се након Другог светског рата преселила у Загреб где је завршио гимназију. На позив Александра Вуча 1961. године постао је секретар Савеза књижевника Југославије и присуствовао је додели Нобелове награде Иви Андрићу. Био је уредник у издавачким предузећима *Југославија* и *Нолит*. Био је управник Андрићеве задужбине. Изабран је за дописног члана Српске академије наука и уметности. Добитник је значајних награда за књижевно стварање.  Богато познавање европске културе и књижевности у његовом делу је спојило традицију и модерност. Лалић је готово ненадмашан у домаћој књижевности по свом версификацијском умећу.  „Лалићево стваралачко искуство очигледан је знак како поезија може бити изузетно модерна, битно национална и дубоко религиозна“ (Александар Јовановић).  Збирке песама: *Бивши дечак* (, 1955), *Ветровито пролеће* (1956), *Велика врата мора* (1958), *Мелиса* (1959), *Аргонаути и друге песме* (1961), *Време, ватре, вртови* (1961), *Чин* (1963), *Круг* (1968), *Изабране и нове песме* (1969), *Сметње на везама* (1975), *Страсна мера* (1984), *Песме* (1987), *Византија* (1988), *Места која волимо* (1992), *Писмо* (1992), *Песме* (1995), *Верни одсутном прволуку/Три византијска круга* (1996), *Четири канона* (1996) и др. | | |
| **Главни део часа** | Након изражајног читања Лалићеве песме *Плава гробница*, наставник саопштава да је песма објављена у збирци песама *Писмо* (1992) и да ју је Лалић сачинио ослањајући се на Бојићеву истоимену песму. Лалићева *Плава гробница* је започета на Крфу 1985. године, а завршена у Београду 1989. године. Интертекстуална веза између ова два песника започета је још 1968. године у Лалићевом есеју *О поезији* Милутина Бојића, у којем Лалић свог претходника сагледава као песника историје и Византије.  Какви су утисци након читања песме? Које мотиве сте уочили? Зашто Лалић води овај лирски дијалог?  *Ученици ће најпре уочити иронични тон (контраст некад и сад). Та слика садашњице на острву Видо (песма је настала у 20. веку, али се слика није променила ни у овом веку) и навела је Лалића да напише своју Плаву гробницу. Лалић пружа нови поглед на „плаву гробницу“ и као да наставља тамо где је Бојић стао.*  Испитајте структуру песме. Обратите пажњу на функцију рефрена. Упоредите Бојићеву и Лалићеву *Плаву гробницу* и образложите смисао преузетих стихова.  *Поред истог наслова, Лалићев лирски субјект, као и Бојићев, пева у првом лицу и у истом простору – „над овом светом водом“. Плава гробница има четрнаест строфа (као и песма М. Бојића). Као код Бојића, прва, шеста, десета и четрнаеста строфа почињу стихом: „Стојте, галије царске!”. Ученици ће истаћи да прве стихове преузима од Бојића и на њих се надовезује својим. Истичу да се ту уочава и контраст и тако стихови добијају нови смисао (преузети стихови постају шапат лирског субјекта, надјачан вревом туриста). У том приказу виде иронију.*  *Како је дочарана атмосфера у којој лирски субјект држи опело? У које доба дана? На који начин песнички субјект Лалићеве песме проговара о ратним страдањима српских хероја који почивају у плавој гробници? Зашто лирски субјект шапће?*  *Песнички субјект даје слику људи који нису свесни тога на ком се месту налазе нити размишљају о историји и прошлости. Он памти трагичну историју и ово месте одређује као један невидљиви, велики храм. Он доживљава страдање јунака као узалудно, јер људи га не памте, не одају пошту страдалима, те је се јавља мисао о бесмисленом жртвовању и да ће преци опет морати да се боре (судбина српског народа која је у историји већ потврђена након Првог светског рата). Лирски субјект шапће у себи Бојићеве стихове, али све што он види и чује је у нескладу са порукама које Бојићева песма носи. Он се сусреће са беспосленим туристима, са сламним шеширима спуштеним на чело, са трајектом који чили према копну, са досадним водичем који рутински брбља, са бучним глисерима, пеном од трајекта, мрљом од мазута, са шкљоцањем фотоапарата... Људи који би требало да одају почаст, скрнаве успомену на оно што би требало заувек памтити. Зато он шапће, одаје пошту умрлим војницима, ако би гласно говорио, био би сличан онима које види у окружењу. Његово осећање је искрено и зато је то шаптање опела једини начин да овакву „вашарску“ атмосферу претвори у нешто свето.*  Зашто лирски субјект спомиње митске ликове Тантала и Сизифа?  Ученици, или наставник објашњавају: Тантал је био син Зевса, који је кажњен за свој злочин (убио је свог сина Пелопа и послужио га на гозби боговима са Олимпа) тако што је био осуђен на троструке муке: да буде вечно гладан, вечно жедан и да буде вечито у страху – да стоји у бистрој води до врата, а да се, када жели да је окуси, она повлачи; да му над главом висе гране пуне најлепших плодова воћа, а да се, сваки пут кад би покушао да их убере, оне подигну; да му над главом стално виси огромна стена, претећи да се сурва на њега, због чега се он стално плашио. Ове муке, познатије под именом Танталове муке, показују непрестано трајање мука, које не могу да се прекрате; циљ је надомак руке, али стално измиче.  Сизиф је херој из грчке митологије познат као персонификација узалудног посла. Сизиф је био осуђен да велику камену громаду гура уз планинску стрмину, како би је поставио на врх. Но, сваки пут када би се примакао врху, камена кугла би му се измакла и суновратила у подножје брда. Сизиф је тако покушавао изнова и изнова, али безуспешно.  *Закључују да Лалићев лирски субјект пореди српске војнике са Танталом и Сизифом, јер жели да укаже на узалудост и бесмисленост жртвовања, као и на то да страдање никада неће престати. Доказ за то је и Други светски рат. Лирски субјект пева у 20. веку, у њему се такође страдало, зато и одлази на место где је настала Плава гробница, али увиђа да се страдања настављају, као што се и живот наставља. Међутим, са тог места, он шаље и поруку да „крв није вода“, што и сам потврђује.*  *Ученици ће истаћи и разлику у поетском стилу двојице песника и истаћи да Лалић депатетизује Бојићеву химничну реторику, али да тиме не поништава традиционалне вредности.* | | |
| **Завршни део часа** | У завршном делу часа, наставник сумира утиске о Лалићевој *Плавој гробници* и врши кратку проверу знања путем упоређивања Лалићеве и Бојићеве истоимене песме. Ученици истичу поруке песме. | | |
| **Начини провере**  **остварености исхода** | * Посматрање и бележење ученичког учешћа, закључивања и одговарања на постављена питања; * исказивање креативности и самосталности ученика приликом тумачења текста; * степен повезивања претходно усвојеног градива са новим градивом | | |
| **Вредновање квалитета испланираног рада**  **Напомене о реализацији планираних активности**  **Самовредновање рада наставника** |  | | |