|  |  |  |  |
| --- | --- | --- | --- |
| **Припрема за 74. и 75. час** | | | |
| **Предмет** | Српски језик и књижевност | **Разред: трећи** | **Датум** |
| **Наставна тема/област** | Књижевност: Модерна у европској и српској књижевности | | |
| **Наставна јединица** | **Борисав Станковић, *Коштана*** | | |
| **Тип часа** | Обрада | | |
| **Циљ часа** | Упознавање ученика са стваралаштвом Борисава Станковића кроз анализу његове драме *Коштана* | | |
| **Очекивани исходи**  **на крају часа** | Ученик ће бити у стању да:   * наведе најважније одлике стваралаштва Борисава Станковића; * уочи и објасни на чему се заснива драмски сукоб у делу; * препозна лирске елементе у драми; * разуме улогу песме у делу; * разуме појам *жал за младост;* * тумачи ликове у делу; * уочи промашеност ликова и сагледа узроке промашености. | | |
| **Наставне методе** | Монолошка, дијалошка, текст метода | | |
| **Облици рада** | Фронтални, индивидуални | | |
| **Наставна средства** | *Читанка*, књижевно дело | | |
| **Међупредметне компетенције** | Комуникација, рад с подацима и информацијама, естетичка компетенција, сарадња, компетенција за целоживотно учење | | |
| **Корелација** | Психологија, Социологија, Грађанско васпитање, Верска настава, Ликовна култура, Музичка култура | | |
| **Кључни појмови** | Борисав Станковић,Коштана, мелодрама, комад с певањем, лирско, песма, монолог, *жал за младост*, Митке | | |
| **Литература** | Стевановић Гордана, Јовановић Бубања Јелена, Костић Татјана, *Читанка за трећи разред средње школе*, Завод за уџбенике, Београд, 2022. | | |
| **Ток часа** | | | |
| **Уводни део часа** | * Наставник најављује тему, истиче циљ часа, говори о исходима. * Обнављање о животу и стваралаштву Борисава Станковића (*Читанка*, 131). * *Борисав Станковић (1876–1927) родио се у старој градској породици у Врању. Рано је остао сироче. Одгајила га је баба Злата која је својим приповедањем утицала на њега. Школовао се и живео у Врању, Нишу, Београду. Кратко је боравио у Паризу. Завршио је економски одсек Правног факултета Велике школе и радио је као чиновник. Током Првог светског рата остао је у Србији, због чега је оптужен да је антипатриота и доживео је бојкот јавности. То је утицало на то да скоро престане да пише и да у Београду умре огорчен.* * *Читао је руске, пољске и француске писце XIX века, на њега су утицала дела Достојевског. Књижевни рад започео је стиховима, али је значајан као приповедач, романсијер, драмски писац. Био је изразити регионалиста, који је у свом животном и родбинском окружењу проналазио инспирацију. Реалистичну подлогу својих дела Станковић је надоградио универзалним, митским, импресионистичким, симболичким и поетским слојевима. Он је више од „сликара старог Врања”,*   *без Врања нема Станковића, али Борино Врање је фикциона варош. Његова проза је почетак модерног српског приповедања.*   * *За Бору Станковића речено је да је писац (са) границе и то вишеструке: Станковић пише на временској граници XIX и XX века, размеђи реализма и модерне, Врање је након Берлинског конгреса (1878) било погранични град новопризнате Србије, Врање је на размеђи европске и азијске културе и тиме старог и новог начина живота, Станковићева нарочита нарација и синтакса могу се сагледати као граничне спрам онога што је било традиционално и нормирано у српској књижевности у пишчево време.* * *Дела: збирке приповедака – Из старог јеванђеља (1899), Стари дани (1902), Божји људи (1902); драма Коштана (1902); романи – Нечиста крв (1910).* * *Постхумно изашла дела: збирке приповедака Из мог краја и Моји познаници, драме Ташана и Јовча, недовршени романи Газда Младен и Певци (све 1928), књига ратних успомена Под окупацијом (1929).* * Драма *Коштана* настала је на основу мотива из приповетке *Наш Божић*. Драматург Народног позоришта предложио је писцу да напише „нашу Кармен”. Борисав Станковић је од неколико већ постојећих скица написао драмско дело које је први пут изведено на сцени Народног позоришта 1900. * *Коштана*, иако се у њој пева и игра, представља лирски садржај испуњен немирима и меланхолијом њених јунака. Дело је штампано 1902. године. | | |
| **Главни део часа** | * Наставник упознаје ученике са врстом драмског текста, усмерава анализу дела питањима и прати активност ученика. Ученици тумаче драмски текст, а наставник допуњује ако је потребно. * За *Коштану* је речено да је мелодрама, драмска прича, драма атмосфере, комад из врањског живота с певањем. Она обухвата глуму, песму, музику, игру. Постоји драмско, али нема драме у правом смислу, много је исповедног, лирског. Дело је названо по јунакињи Коштани, а главни лик је Митке. Ова два лика су незамислива један без другог. * Ликови у драми: Коштана, Митке, његов брат Арса, хаџи Тома, Стојан (његов син), Ката (хаџи Томина жена); свирачи Цигани, Коштанини родитељи Гркљан и Салче, воденичар Марко и његова жена Магда, Асан. * Драма има четири чина. * Први чин: Радња се одиграва у кући хаџи Томе на Ускрс. Опис ентеријера указује на углед и богатство патријархалне породице хаџи Томе. Атмосфера је свечана, празнична, девојке играју (Стана, Стојанова сестра, Васка, Арсина ћерка, и Коца). Веселу атмосферу прекида долазак хаџи Томе који је љут на сина који у кафани лумпује са Коштаном и Циганима. Кривицу пребацује на жену Кату коју омаловажава јер је из „мотикарске куће”, сестра Арсе и Митка. Говори јој да је одувек „стара, мртва, ледена, плачна…” „*Никад се не насмеја, никад не зарадова…”* * Други чин: Место радње је Собина, предграђе Врања, на хаџи Томином имању, где има воденицу о којој брину Марко и Магда. Уз песму долазе Цигани, Коштана, Стојан и Митке.   Митке у својим монолозима исповеда дерт (јад, тугу), карасевдах (тежак љубавни јад, чежњу) и „жал за младост”. У Коштани види младост и лепоту; гледајући је и слушајући њену песму, евоцира своју младост и у њој као да види Стамболку Реџеповицу. Проклиње брата што га је на силу оженио и прекинуо му младост.  Долази газда Тома, отераће сина и остати сам са Коштаном и музиком.   * Трећи чин: Радња се одиграва у кући хаџи Томе и у кући Митка.   Када хаџи Тома са Коштаном и музиком дође у своју кућу, пред њим се сви повлаче. Он пред Коштаном исповеда своју промашеност, своју прекинуту младост, јер су и њега оженили без љубави и против његове воље. Просипа дукате и тоне у карасевдах. Коштану, Цигане и Митка отераће Арса, а радња ће се наставити у дворишту Миткове куће. Он ће уз песму и свирку евоцирати успомене из своје прошлости и младости. Цигане ће отерати Арса и наредиће да Коштану удају у Бању, за Асана.   * Четврти чин, најкраћи, али пун драмских набоја: Долазе сватови да воде Коштану. Стојан тражи од Коштане да пође за њега, али она одбија јер не жели да се одрекне своје слободе, не жели уоквирен живот, затвореност свакодневице. Митке је испраћа и дарује. Казује јој: „Дигни се! Не плачи! Сузу не пуштај! Стегни срце и трпи! Буди човек, а човек је само за жал и за муку здаден!” * О ликовима Коштане и Митка говоре припремљени ученици. * **Лик Коштане:** Коштана је Ромкиња, тамнопута, отуда и њено име (*коштан* = кестен). Она оличава младост и лепоту. Створена је за песму и слободу и песма и слобода смисао су њеног трајања. Код мушкараца буди сећање на неке друге жене из прошлости. У њеном лику нема ничег разголићеног, лукавог, похотног, без самоконтроле. Она не жели да се уда у хаџијску кућу јер не жели живот у четири зида, по хаџијским правилима, то би за њу био живот без слободе: „Зар да се не мрднем, из собе не изађем, већ само ту да седим, ћутим, гледам у месечину… А ноћ дубока, месечина иде, греје, удара у чело, главу… пали… шта онда? Ох, нећу! Убиј ме! Нећу!” * **Лик Митка:** Уз Коштанину песму и игру он бежи од свакодневице, то је његова побуна против средине којој никада није припадао. Замера брату који га је пре времена оженио, његова стварност је сива. Његову животну мисао (попут мотоа у драми) потврђују својим судбинама сви ликови у драми: „Човек је за жал и за муку здаден.” Он је сањар, „песник”, окренут прошлости, сасвим отуђен од стварности. Коштана и њена песма подсећају га на његову младост. Он чезне за прошлошћу и носи „жал за младост” и незадовољство постојећим. * **Језик драме *Коштана*** је дијалекатски обојен, архаичан по лексици, облицима, синтакси. Бора Станковић, као рођени Врањанац, користи говор Врања да би сачувао аутентичност простора и времена. Овим се потврђује да се емоције, занос, страственост најбоље преносе када се говори својим језиком. | | |
| **Завршни део часа** | * О прототиповима, личностима које су постојале и послужиле као инспирација Бори Станковићу у грађењу ликова Коштане и Митка, прочитати у *Читанци* на 149. и 150. страни. Реч је о Димитрији Стајићу, који потиче из угледње врањанске породице, и Ромкињи Малики Јеминовић, званој Коштана. * Резимирати научено. * Погледајте представу у позоришту или снимак представе. | | |
| **Начини провере**  **остварености исхода** |  | | |
| **Вредновање квалитета испланираног рада;**  **Напомене о реализацији планираних активности;**  **Самовредновање рада наставника** |  | | |