|  |  |  |  |  |
| --- | --- | --- | --- | --- |
| **Припрема за час 23.** | | | | |
| **Предмет** | Српски језик и књижевност | **Разред: трећи** | **Датум** | |
| **Наставна тема/област** | Језик: Творба речи | | | |
| **Наставна јединица** | **Творба претварањем** | | | |
| **Тип часа** | Обрада | | | |
| **Циљ часа** | Упознавање ученика са основним принципима творбе претварањем | | | |
| **Очекивани исходи**  **на крају часа** | Ученик ће бити у стању да:   * дефинише појам *творба претварањем*; * познаје основне принципе творбе претварањем; * дефинише појмове поименичавање и попридевљавање; * препознаје именице настале поименичавањем; * препознаје придеве настале попридевљавањем; * уочава предлоге (и неке друге врсте речи, нпр. прилоге, везнике) настале претварањем; * самостално и тачно решава задатке | | | |
| **Наставне методе** | Монолошка, дијалошка | | | |
| **Облици рада** | Фронтални, индивидуални | | | |
| **Наставна средства** | Уџбеник за српски језик | | | |
| **Међупредметне компетенције** | Комуникација, рад с подацима и информацијама, сарадња, компетенција за целоживотно учење | | | |
| **Корелација** | Унутарпредметна, страни језик | | | |
| **Кључни појмови** | Творба, претварање, поименичавање, попридевљавање | | | |
| **Литература** | Станојчић Живојин, Поповић Љубомир, *Граматика српскога језика*, Завод за уџбенике, Београд, 2020.  Одобрени уџбеници за српски језик | | | |
| **Ток часа** | | | | |
| **Уводни део часа** | * Наставник најављује тему, истиче циљ часа, говори о исходима. * Обнављање најважнијих начина творбе. | | | |
| **Главни део часа** | * Наставник исписује реченицу на табли и даје ученицима задатак да подвуку три именице које су постале од придева:   *Млада је имала класичну венчаницу, а њена сестра Драга дугу хаљину купљену у Француској.*   * Заједно дефинишу појам *творба претварањем*:   Начин грађења речи при којем једна врста речи прелази у другу без промене облика назива се **творба претварањем** (*млада*, *Драга*, *Француска* – именице постале од придева; *бивши* – придев постао од глагола; *крај* – предлог постао од именице итд.).   * Два најчешћа начина творбе претварањем су **поименичавање** и **попридевљавање**. * Придев (*млада* девојка) може постати именица (*млада* – невеста) и ова творба претварањем назива се **поименичавање**. Примери су женска имена: *Драга, Лепа, Љупка, Дивна, Мила*; мушки надимци: *Драги, Брзи, Бели, Црни*; имена држава и покрајина: *Француска, Српска, Немачка, Рашка, Бачка*; заједничке именице: *млада, права, крива, добро, зло.* * Претварањем од глагола (*путујући* по свету) могу настати придеви (*путујући* глумац), а ова творба претварањем назива се **попридевљавање**. Примери су и: *висећи* мост, *летећи* тањир, *следећи* дан, *умирујући* глас, *бивши* ђак; *прошла* недеља, *промукао* глас и сл. * Претварањем могу настати и предлози од именица у основном облику или у инструменталу: Отишао је *пут* града. Доћи ћу *крајем* месеца. * Претварањем могу настати и прилози и везници. | | |
| **Завршни део часа** | * За домаћи задатак написати три реченице, а у свакој од њих употребити по два или три примера настала творбом претварањем. | | | |
| **Начини провере**  **остварености исхода** |  | | | |
| **Вредновање квалитета испланираног рада;**  **Напомене о реализацији планираних активности;**  **Самовредновање рада наставника** |  | | | |